
Köszönetnyilvánítás

Köszönettel tartozom a családomnak, a Férjemnek és gyermekeimnek, Emesének, Enikőnek és Mersének, valamint Édesanyámnak, akik az elmúlt négy évben velem együtt végezték el a Tanítóképző Főiskolát, akik nélkül ennek a szakdolgozatnak nem lenne valóság alapja és a feldogozott szakirodalom nem elevenedhetne meg a mi kis háztáji gazdaságunk mindennapjaiban.
Szeretném megköszönni az Egyetem oktatóinak, kiemelten Dr. Szenczi Árpádnak, hogy lehetővé tette számomra a Technika, életvitel és gyakorlat műveltségi terület felvételét, és a Szociális Bizottság tagjainak, hogy az első évben a szociális ösztöndíjjal hozzájárultak a nyomorúságos élethelyzetünkből való kilábaláshoz. 
Hálával tartozom szakdolgozati konzulensemnek, Dr. Gyimóthy Gergelynek, aki kiírta ezt a témát, és aki folyamatos, szelíd biztatással terelgetett a szakdolgozatírás olykor testi, lelki, szellemi erőt próbáló útjain.
Végül, vagyis elsőként illeti a hála és dicsőség az én Uramat és Megváltómat, aki munkálja bennünk mind az akarást, mind a cselekvést. Aki erőm és pajzsom, akiben bízik szívem. „Ő megsegített, ezért vidám a szívem, és énekelve adok neki hálát.” (Zsoltárok 28,7 RÚF)









Bevezetés
26Akkor ezt mondta Isten: Alkossunk embert a képmásunkra, hozzánk hasonlóvá: uralkodjék a tenger halain, az ég madarain, az állatokon, az egész földön és mindenen, ami a földön csúszik-mászik. 27Megteremtette Isten az embert a maga képmására, Isten képmására teremtette, férfivá és nővé teremtette őket. 28Isten megáldotta őket, és ezt mondta nekik Isten: Szaporodjatok, sokasodjatok, töltsétek be és hódítsátok meg a földet. Uralkodjatok a tenger halain, az ég madarain és a földön mozgó minden élőlényen! 29Azután ezt mondta Isten: Nektek adok az egész föld színén minden maghozó növényt, és minden fát, amelynek maghozó gyümölcse van: mindez legyen a ti eledeletek. 30Minden földi állatnak, az ég minden madarának és minden földi csúszómászónak pedig, amelyben élet van, eledelül adok minden zöld növényt. És úgy történt. 31És látta Isten, hogy minden, amit alkotott, igen jó. Így lett este, és lett reggel: hatodik nap.” 1 Mózes 1,26-31

Szakdolgozatom témáját, az önellátó gazdálkodások társadalmi elfogadottságát azért választottam, mert úgy gondolom, a társadalom véleménye az önfenntartó gazdálkodásokkal kapcsolatban megváltozott, hiszen a vidék arculata, a gazdasági környezet és társadalmi értékrendszer az elmúlt évtizedekben jelentősen átalakult. A napjainkban zajló, az egész világot érintő válság, melyet a koronavírus megjelenése és elterjedése okozott, arra indít sokakat, hogy az önfenntartás lehetőségét újra gondolják.
Szomorúan látom, hogy szülőfalumban, ahol jelenleg is élek családommal, az egykor virágzó, zöldségféléket és gyümölcsöket gazdagon ontó kertek parlagon, esetleg pázsittal és házi játszótérrel betelepítve egyáltalán nem töltik be azon funkciójukat, melyre adta őket Teremtőnk. A vidék elnéptelenedése és elöregedése, a nagyüzemi gazdaságok térhódítása, a multinacionális üzletek kínálta árubőség mind az önfenntartó gazdaságok szerepét csökkentik. Ugyanakkor az is megfigyelhető, hogy egyre többen indulnak el a városokból a vidéki kis településekre és kezdenek kis konyhakertek művelésébe, baromfiudvar kialakításába. 
Én magam is tíz éves koromban kerültem el a faluról először egy kisvárosba Jászapátiba, majd érettségi után, Ceglédre, két évvel később a fővárosba, a falutól elszakadni azonban soha nem tudtam teljesen. Első gyermekünk megszületésével kezdődött újra a teljes egészében falusi életem. 
Dolgozatomban ismertetem az önellátó gazdálkodások főbb irányzatait valamint a nagyüzemi mezőgazdaság és állattartás főbb jellemzőit. Emellett célom a régi, paraszti világ bemutatása, melyben a családok képesek voltak elérni a teljes önellátás állapotát. Ezzel a világgal kívánom szembe állítani a mai családok életét és végiggondolni, miként jutottunk el a mostani állapotra és hogyan élnek ma azok a családok, akik az önfenntartás útjára léptek, milyen indokai vannak a családi gazdaságok kialakításának. Egy fejezetet arra szánok, hogy bemutassam egy önellátó gazdálkodás kialakításának feltételeit, költségeit, lehetőségeit és veszélyeit, továbbá mély interjúval és kérdőíves felméréssel keresem arra kérdésre a választ, hogy milyen ma az önellátó gazdálkodások társadalmi elfogadottsága. 
Szeretném megvizsgálni, hogy milyen lehetőséget kínál a mai közoktatás arra, hogy az önfenntartó gazdálkodásokat bemutatva arra presszionálja a gyermekeket, hogy felnőttként ők maguk is bátran válasszák ezt az életformát és, hogy a megkérdezettek fontosnak tartják-e ezen ismeretek gyermekeknek történő átadását. A dolgozat végén pedig a háztáji gazdaságokról, mint pedagógiai módszerek gazdag tárháza, szeretnék perspektívát nyújtani, saját gyermekimmel szerzett tapasztalatokon keresztül.
















1. Az önellátó gazdálkodás formái

A mezőgazdasági önellátás a saját háztartási és fogyasztási célra való termelés, elsősorban a ház körüli kiskertekben, a hobbigazdaságokban, a törpe- és kisüzemekben jelentős. Egyes termékek előállítása (pl. zöldség- és gyümölcsfélék, a sertés- és baromfihús, valamint a tojás termelése) különösen kedvelt és a falusi háztartások általános jellemzője is.[footnoteRef:2] Az önellátó gazdálkodás lényege, hogy az élelmezéshez szükséges javakat helyben állítják elő, kereskedelmi forgalomba, csak a szükségleten felüli rész kerül. Az önellátó gazdálkodásnak több irányzata is van, én ezek közül hármat szeretnék bemutatni.  [2:  Dr. Dobos Károly: Családi gazdaságok. Mezőgazdasági Szaktudás Kiadó, Budapest 2000] 

1.1.  Permakultúra
Maga Bill Mollison a permakultúrát a következőképpen definiálja:” A permakultúra olyan mezőgazdasági termelő rendszerek tervezése és működtetése, amelyek rendelkeznek a természetes ökoszisztémák változatosságával, stabilitásával és rugalmasságával. Az emberi közösségek és a természetes táj olyan integrációja, mely lakóinak biztosítani tudja az élelmet, energiát, lakást és egyéb anyagi és nem anyagi szükségleteit.” [footnoteRef:3] A Magyar Permakultúra Egyesület honlapján olvasható, mi is az a permakultúrás rendszer valójában. [3:  BAJI Béla: Permakultúra és önellátó biogazdálkodás. Első Lánchíd Bt, Biri 2011] 

Permaculture is a design system for creating sustainable human environments.
Bill Mollison
A permakultúra egy fenntartható emberi környezetet teremtő tervezési rendszer.
Szentgyörgyi Etelka (ford.)
A permakultúra alapgondolatát az ausztrál Bill Mollison és David Holmgren publikálták az 1970-es években. Az a meggyőződés sarkallta őket, hogy ha az emberi társadalom továbbra is ilyen mértékben folytatja a Föld tartalékainak fölélését, akkor el fogja pusztítani az élővilágot, és önmagát is. A permakultúra megoldásként a természetben zajló ökológiai folyamatok minél teljesebb érvényesítését javasolja az ember élőhelyén, és szükségletei megtermelése során. Hangsúlyozza a fogyasztás drasztikus csökkentésének, az energia megtakarításnak és a természetből való „házi” energianyerés különféle módozatainak fontosságát. Egy biogazdaságban is kimondva- kimondatlanul létrejönnek hasznos ökológiai kapcsolatok termesztett növényeink, szántóföldünk és a természetes fauna tagjai között. Ezt igyekszünk elősegíteni: búvóhelyet készítünk a sünnek, hasznos rovaroknak, virágokat ültetünk a ragadozó és parazita rovarok számára, hogy a belőlük gyűjthető nektár és virágpor táplálja a zengőlegyeket, fürkészdarazsakat, fátyolkákat. A permakultúrás gondolkodás annyival több ennél, hogy a gazdálkodás valamennyi elemét (növényeket, állatokat, építményeket, domborzatot, táj és vízrajzi adottságokat) egy egységes ökológiai rendszerré szerkeszti össze, amelyben az előre megtervezett módon létrejövő kapcsolathálózaton keresztül az egyes elemek produktivitása, használhatósága javul, a ráfordítás (ápolás, takarmány, gyógyszerek, elhelyezésre szolgáló épületek) csökken. Ezt tökéletesen mutatja be Baji Béla Példabeszéd a tyúkról c. írása. (lsd. 1. számú melléklet) A rendszernek része az ember is, tehát a permakultúra egyben emberi élőhelyeket is teremt. Célja az is, hogy pozitív közösségi kapcsolatokat teremtsen emberek, embercsoportok között. A piaci értékesítést nagyban segíti, hogy a helyi értékesítés különféle formái alakulnak ki. Ilyenek a városok és a közelben élő biogazdák között szerveződő zöldség előfizetés, „boksz-rendszer”, a termelők-fogyasztók szövetkezése, a szívesség bank, a helyi „etikus befektetéseket” szolgáló pénzügyi szervezetek stb.). Mindezek több helyen megvalósultak már a világban, az élővilág védelmét, szép természetes környezetet, pozitív közösségi kapcsolatokat, és a szükségleteket egészséges, változatos módon kielégítő gazdasági termelést hozva létre.
Bill Molison Tasmánia hegyei között a természetet megfigyelve, egy élet tapasztalatai során jutott el egy alapgondolathoz, amelynek lényege, hogy létre lehetne hozni az ember számára hasznos fajokból a természetes életközösségekhez hasonlóan működő ökológiai rendszereket és ezáltal drasztikusan csökkenteni az emberi szükségletek megteremtésének ipari háttér és energiaigényét, környezetromboló hatásait. Ily módon az emberi tevékenységet éppen javító hatásúvá lehetne fordítani. Ezt az alapgondolatot nevezte el permkultúrának.
Az 1980-as években permakultúrás kísérleti projektet, szövetségek alakulna világszerte vidéken és nagyvárosokban a legkülönbözőbb természeti körülmények között. Bebizonyosodott, hogy a permakultúrás gondolkodás elvei megvalósíthatóak a legkülönbözőbb körülmények között a félsivatagtól a folyódeltáig, a trópusoktól a hideg klímáig. Meg lehet vele eleveníteni erodált, lepusztított területeket Indiában, oázist lehet varázsolni egy időszaki vízfolyás medréből Afrikában, lakhatóvá lehet tenni mocsaras folyódeltákat Vietnámban. Új életreményt, közösséget és egészséges élelmet lehet teremteni nagyvárosi lecsúszott egzisztenciájú embereknek. A permakultúra világmozgalommá vált, permakultúra szövetségek, közösségek, ökofalvak alakultak világszerte, így Európában is. (Magyarországon Gyűrűfűn hoztak létre egy ilyen falut.)
A permakultúra egy határozott etikai követelményrendszert állít fel, amely minden, a jövőért felelősen gondolkodó ember cselekedeteit kell, hogy irányítsa. Ezt a következő pontokban foglalhatjuk össze:
A Föld (bioszféra) védelme : Ki-ki gondolkodjon el, hogyan tudna életén, gazdálkodásán, fogyasztási szokásain úgy változtatni, hogy élete során közvetve-közvetlenül kevésbé károsítsa a természetet. Hogyan tudja jobbá tenni a környezetében a haszon- és vadon élő élőlények életét. [footnoteRef:4] [4:  BAJI Béla: Permakultúra és önellátó biogazdálkodás. Első Lánchíd Bt, Biri (2011) Példabeszéd a tyúkról, 1. számú melléklet] 

Az emberek védelme: Hogyan tudjuk jobbá, emberibbé tenni a környezetünkben élő emberek életét? Mit tehetünk a helyi és globális társadalmi igazságtalanságok enyhítésére? Támogassuk egymást abban, hogy életmódunkat oly módon változtassuk meg, hogy az ne ártson magunknak és a világnak. Fejlesztjük a kommunikációs készségünket, olyan közösségeket hozunk létre, amelyek valódi emberi igényeket elégítenek ki, biztosítva mindenki számára az értelmes munkát és pihenést.
A javak igazságos elosztása: Ez egyrészt azt jelenti, hogy tudomásul vesszük, hogy a Föld javai nem végtelenek. Nemet kell mondanunk a bennünk élő szerzési vágynak. Tudomásul kell vennünk, hogy a nyugati fogyasztói társadalmak fenntarthatatlanok. Csökkenteni kell fogyasztásunkat, nem az anyagi javak tesznek boldoggá. Osszuk meg a fölöslegeinket egymással. Ez lehet egy közösségen belüli „csere-bere” kapcsolat. De nem csak anyagi dolgokat cserélhetünk egymással, cserealap lehet a tudás, információ, valamely szakértelem. Pl.: „Én megcsinálom a tetődet, te megtanítasz számítógépezni.” Ennek az elvnek legfejlettebb megvalósítói a LETS-ek (helyi gazdasági-kereskedelmi rendszerek) magyar megfogalmazásban „szívességbankok”.
A permakultúra fenti etikai követelményeket jól körvonalazott ökológiai elvek és „tervezési segédletek” mentén történő tudatos tervezéssel, és kivitelezéssel valósítja meg, amelyek által természetszerű, emberléptékű emberi élőhelyeket hoz létre. Ezeknek a szerveződése lokális, pozitív emberi kapcsolatokon alapul.[footnoteRef:5] [5:  Magyar Permakultúra Egyesület [online] https://permakultura.hu/permakultura/[2021.03.06.]] 



1.2.  Alkalmazkodó gyümölcsészet
Az alkalmazkodó gyümölcsészet alapelve, hogy úgy próbálják a gyümölcsöst kialakítani, hogy az egy olyan ligetes rendszert alkosson, melyben a fák saját igényeiknek megfelelően növekedhetnek és élhetnek. A talaj nincs felszántva. Védekezési rendszerükben nincsenek vegyszerek, mert nem is fordulnak elő azok a növénybetegségek, melyek egy ipari rendszerű gyümölcsösben súlyos károkat okoznak.
Lipka Borbála így ír az alkalmazkodó gyümölcsészetről a Gyüttment fesztivál hivatalos honlapján: „Képzeljünk egy természetes (vagy legalább ahhoz közeli) erdőt, ahol ritkán jár ember, szabadon fészkelnek benne a madarak, és lépten-nyomon különböző növényekbe ütközik a kiránduló. Megvan? Akkor most képzeljünk el egy iparszerű gyümölcsöst: egyetlen gyümölcsfa egyetlen fajtájának a példányai sorakoznak végelláthatatlanul, szabályos sorokban; köztük csak a fű nő, a kártevőket pedig rendszeres vegyszeres kezeléssel lehet csak távoltartani. A két életközösség között persze van többféle átmeneti állapot is, így például az ökológiai gyümölcstermesztés, a hagyományos gyümölcsészet vagy az erdőkertek. Az egyik ilyen átmeneti állapot az alkalmazkodó gyümölcsészet is, mely nem csak a körülötte lévő tájhoz alkalmazkodik, hanem a tájban élő emberhez is, hiszen egy rendszernek a részesei. Egy ilyen rendszerben egyszerre többféle gyümölcsfajt és –fajtát termesztenek. (lsd. 2. számú melléklet) A termékeket legtöbbször a gyümölcsös közelében értékesítik, így olyan fajták is szóba jöhetnek, amelyek kevésbé piacképesek, például, mert nem lehet nagyobb távolságra szállítani őket. Az alkalmazkodó gyümölcsészetben termelt gyümölcs mennyisége sokszor messze elmarad az ipari gazdálkodásban megtermelhető mennyiségtől. Ennek a módszernek azonban a legfőbb sajátossága az, hogy a megtermelt javak nem korlátozódnak pusztán a gyümölcsre: hasznosítani lehet a benne termő gombákat, létre lehet hozni benne gyógynövényes vagy zöldséges keretet, lehet gyűjteni belőle tüzifát, de tartható benne baromfi vagy tehén is, így jelentősen csökken az állatok takarmányozásához szükséges pénzügyi keret. Az alkalmazkodó gyümölcsészet célja egy olyan rendszer megteremtése, amely önmagában is életképes, önfenntartó, a természetes erdőközösségekhez hasonló, viszont többféle haszonvételre is alkalmas az ember számára. A többcélú haszonvételen kívül előnye az ipari módszerekkel művelt gyümölcsösökkel szemben, hogy az így kialakított rendszer ellenállóbb a betegségekkel és a kártevőkkel szemben. Kikapcsolódásra is alkalmas, és jóval kevesebb vegyszer használata szükséges a műveléshez. Mivel a végső cél egy önfenntartó rendszer kialakítása, ami emberi beavatkozás nélkül is életképes, egy iparszerű gyümölcsöshöz képest sokkal kevesebb energia befektetést igényel egy alkalmazkodó gyümölcsészet fenntartása.”[footnoteRef:6] [6:  LIPKA Borbál: Gyüttmentfesztivál.hu [online] https://gyuttmentfesztival.hu/alkalmazkodo-gyumolcseszet/ [2021.03.01.]] 

Az alkalmazkodó gyümölcsészet egyik kiemelkedő példája Lantos Tamás makróci kertje, a Lantos Gyümölcsös Porta. Ez egy kísérleti kert, melyet a Lantos család hozott létre egy közel kéthektáros területen, húsz évvel ezelőtt. A hagyományos jellegű gyümölcsös továbbfejlesztését az ártéri gyümölcsészet tapasztalatainak figyelembe vételével és az alkalmazkodó gyümölcsös elveit követve alakították portájukat. Az iparszerű gyümölcsöstől teljes mértékben különbözök, elsősorban tájfajtákat alkalmaznak. Lantosék kertjében a gyümölcstermő növényfajok száma több mint negyven, a fajtáké pedig meghaladja a négyszázat. Sok fajtájuk jellegzetesen ormánsági, mint pl. a Fekte körte, a Bárányfarkú körte, a Káposztás alma, a húsos som több fajtája, az Üvegmeggy, az Édes dió és a Vérbarack. A portát családi keretek között, saját munkájukkal gondozzák.  A gazdálkodásuk ellátja a családot szinte minden, a falusi portán termelhető élelmiszerrel, gyógynövénnyel és tüzifával. Törekszenek az önellátásra, de a földolgozásra és piaci értékesítésre is egyre több figyelmet fordítanak. Ők működtetik az Ormánság Alapítvány gyümölcsfeldolgozóját, melyben másokéval együtt a saját zöldségeiket és gyümölcseiket dolgozzák fel pl. gyümölcslének, aszalványnak, gyümölcsecetnek. Az alapítvány rendszeresen szervez gyümölcsészeti tanfolyamokat, bemutatókat és gyakorlati helyszínt is biztosítanak. Az öttagú család élettere a gyümölcsös, ezért nagy gondot fordítanak szépségére, színességre, az otthont lelő élőlényekre, mivel a biológiai sokszínűség, az állandó változás az alkalmazkodó gyümölcsészet alapja is. A család, a drávfoki általános iskola tankerti munkájában is részt vesz, de fogadnak önkénteseket, akiket a munka mellett megtanítanak az aktuális gyümölcsészeti teendőkre is.[footnoteRef:7] [7:  Nyitottkertek.hu  [online] http://nyitottkertek.hu/markoc/ [2021.03.12.]] 


1.3.  Biodinamikus gazdálkodás
Ahhoz, hogy minél többet megtudjak a Biodinamikus gazdálkodásról, a Gazdálkodási irányelvek 2018. júniusi átdolgozását vettem kézbe és a Biodinamikus Közhasznú Egyesület honlapjára látogattam el. 
A Biodinamikus Mezőgazdaság elsődleges céljai
„A biodinamikus gazdálkodási mód lényegében az életösszefüggések alakításában áll, és ezért nem lehet úgy - olyan mechanikusan- megszabni a tennivalókat, mint egy élettelen tárgy előállítása esetében. Az emberek munkájával egy üzemet élő organizmussá lehet alakítani a talajtermékenység, a kultúrnövények, a vetőmag és a háziállatok gondozása során, mindig az adott termőhely természeti feltételei között… Nagyon fontos szerepe van az életfolyamatokat befolyásoló eljárások pontos időzítésének. Ehhez hozzátartozik különösképpen a biodinamikus preparátumok rendszeres és lelkiismeretes - megfelelő időben történő – alkalmazása, valamint az, hogy a gazda a növénytermesztésben és az állattartás során a kozmikus ritmusokat is figyelembe vegye.”[footnoteRef:8] [8:  Gazdálkodási irányelvek A Demeter, a biodinamikus és az ezekkel kapcsolatban álló márkákhoz  2018. június [online] https://www.biokontroll.hu/wp-content/uploads/2018/04/demeter_gazdalkodasi_iranyelvek.pdf [2021.03.12.]] 

A gazdaság, mint organizmus- a gazdaság individualitása
„Egy gazdaság akkor teljesedhet kis szó szoros értelmében, ha magában megálló individualitásként, önmagában zárt egyéniségként fogható fel. Bár teljesen ezt nem valósíthatja meg, de a zárt individualitás állapotához minden gazdaságnak közelednie kell.”[footnoteRef:9] [9:  Dr. Rudolf Steiner: „Mezőgazdasági kurzus” 2. előadás GA 327 [online] https://www.biodin.hu/bemutatkozas/szemelvenyek-a-biodinamikus-gazdalkodas-korebol [2021.03.15.]] 

„Minden, ami él, a szerves világképző folyamataiból alakul. Az egyes különálló szervek élő egésszé fonódnak össze. A szervezet, az organizmus több, mint részeinek összege. Az organizmust bőr veszi körül. Ezáltal a bensőjében saját élet képződik, és ez kapcsolatban áll a terrisztikus (földi) és a kozmikus (égi) környezettel. Ha saját élet önmagát meghatározó fejlődésen megy át, akkor keletkezik az individuum (az egyéniség). Ha egy mezőgazdasági üzemet ezeknek a képzőfolyamatoknak az alapján szerveznek meg, és abban ki tud fejlődni ez a neki megfelelő talajélet-rendszer, növényi fejlődési mód és az állat természetének megfelelő állattartás, akkor joggal beszélhetünk üzemi organizmusról. Az ember ezen felül még magasabb szintű harmóniát és rendet tud kialakítani a gazdaság életösszefüggéseiben, ha a szellemtudományos ismeretekből indul ki. Így a mezőgazdasági organizmusból felnövekedhet az üzem individualitás. Az így kialakított gazdaságokban a keletkező talajtermékenység, a növények fokozott életteljessége és az állatok állatságos, azaz lényüknek megfelelő tartása alapján, egészséges élelmiszert tud előállítani. Ezzel egy időben az ilyen gazdaságok területén kialakul éppen a környezettudatság által, egy fejlődésre és regenerációra képes kultúrtáj.”[footnoteRef:10] [10:  Gazdálkodási irányelvek A Demeter, a biodinamikus és az ezekkel kapcsolatban álló márkákhoz  2018. június [online] https://www.biokontroll.hu/wp-content/uploads/2018/04/demeter_gazdalkodasi_iranyelvek.pdf [2021.03.12.]] 

Az állattartás fontossága 
Az állatok tartását úgy kell berendezni, hogy az állatságos, azaz az állatfaj természetes igényeinek megfelelő és háziállathoz illő legyen. Az ember szeretetteljes gondozással fokozhatja az állatok jó közérzetét, így egészségét és teljesítő képességét is. Az istállózási forma és a tartás többi tényezője meg kell, hogy feleljen az állatok viselkedési szokásainak és fajra jellemző mozgásfolyamatainak. Pl. akadály nélkül történhessen a felállás, lefekvés, a fekvés helyének száraznak és megfelelő melegnek kell lennie. A szabad tartású istállókat ezért előnyben kell részesíteni. A tartási rendszer biztosítsa az állat szabad kapcsolódását a természetes környezettel (napfény, eső, talaj stb.) Erről elsősorban legeltetéssel, de legalább kifutóval kell gondoskodni. Biztosítani kell a természetes fényt, a jó istálló-klímát és a szélvédettséget. Kisgazdaságokban is ugyanígy figyelembe kell venni az állatok természetes igényeit. Ez legeltetést és kifutó biztosítását jelenti, amilyen gyakran csak lehet, ideális esetben nyáron naponta, télen heti két alkalommal legalább. A kötött tartást minimumra kell csökkenteni.[footnoteRef:11] [11:  Gazdálkodási irányelvek A Demeter, a biodinamikus és az ezekkel kapcsolatban álló márkákhoz  2018. június [online] https://www.biokontroll.hu/wp-content/uploads/2018/04/demeter_gazdalkodasi_iranyelvek.pdf [2021.03.12.]] 

A biodinamikus preparátumok
A szellemtudományos megismerés alapján komponált ásványi, növényi és állati anyagok az év folyamán ki vannak téve a kozmikus és a földi erők hatásának, így erőhordozó preparátumokká alakulnak át, e ezek minden felhasználáskor a trágyában, a talajban vagy a növényekben hozzájárulnak a biodinamikus gazdaságon belül a talaj megelevenítéséhez, a növények minőségi és hozambeli fejlesztéséhez és az állatok egészségben életrevalóságban és teljesítményben mutatkozó erejéhez. A preparátumokat lehetőleg a saját gazdaságban, vagy más gazdaságokkal együttműködve kell előállítani. A növényeket és a preparáláshoz szükséges állati burkokat saját vagy más biodinamikus gazdaságból szerezzük be, hacsak lehetőség van rá. Az előállításnál figyelembe kell venni az eddigi kísérletek és a gyakorlat által biztosnak talált, összegyűjtött tapasztalatokat és ismereteket. Teljes hatást csak akkor várhatunk, ha mind a nyolc preparátumot (trágyaoltók és permetezők) minden évben, mind a trágyakezelésben, mind a növényápolásban szakszerűen használjuk.[footnoteRef:12] [12:  Gazdálkodási irányelvek A Demeter, a biodinamikus és az ezekkel kapcsolatban álló márkákhoz  2018. június [online] https://www.biokontroll.hu/wp-content/uploads/2018/04/demeter_gazdalkodasi_iranyelvek.pdf [2021.03.12.]] 

A biodinamikus gazdálkodás alapját a nemzetközi Demeter mozgalom, a Demeter International fektette le, foglalta írásba. 
„A Demeter International a világ ötven országának 4928 farmgazdaságát tömörítő, hivatalosan bejegyzett világszervezet, mely ily módon több, mint 156 hektár -2014. májusi adatok- biodinamikusan megművelt és Demeter minősítésű termőterületet jelent. A Demeter a legrégebbi védjegy, mely e speciális ökológiai gazdálkodásból származó termékek megjelölésére szolgál, 1928-ban alapították. A Demeter márka tehát biodinamikus gazdálkodásból származó termékeket jelent, mely gazdálkodási mód alapítása 1924-ben történt, és Rudolf Steiner nevéhez fűződik. A biodinamikus termékek élelmiszerminősége és biztonsága messze túlmutat az ökobiológiai mezőgazdaság egyéb módszerein, szemléletében és gyakorlati szigorúságában az egyik legkövetkezetesebb és legelőrehaladottabb ökológiai gazdálkodási mód.
Bár a nemzetközi Demeter mozgalom már közel 80 éves, és minden földrészen és szinte minden országban képviseltette magát, a nemzetközi szervezet csak 1977-ben jött létre, pontosan azzal a céllal, hogy a laza szerveződésű különböző nemzeti színű biodinamikus szervezetek között egy szorosabb együttműködést valósítson meg mind jogi, gazdasági, mind a szellemi- spirituális szinten. Jelenleg a Nemzetközi Demeternek 18 tagszervezete van. A tagszervezetként való felvétel feltétele, hogy a szervezetnek működő Demeter ellenőrzési-minősítési rendszerrel kell rendelkeznie. Azok az egyesülések, szervezetek, melyek egyébként egyetértenek a Demeter céljaival, de minősítő ellenőrző rendszerrel nem rendelkeznek, vendég tagságukat kérhetik a Nemzetközi Demeterbe.
A Nemzetközi Demeter főbb céljai
1. A Demeter termékek világkereskedelemben egységesen elfogadott Nemzetközi Demeter Irányelvek (mint szabványok) kialakítása, fejlesztése és elterjesztése, mint minimum feltétel a termékek előállítása, feldolgozása tekintetében.
2. A Demeter Védjegy nemzetközi regisztrálása és védelme.
3. Minősítő szervezettel nem rendelkező országokban a Demeter farmok és feldolgozó üzemek ellenőrzése és a Demeter Minősítő Tanúsítványok kiállítása.
4. A Demeter ellenőrző-minősítő rendszerek harmonizálása nemzetközi szinten.
5. Biodinamikus szemlélet és gazdálkodási mód képviselete és szélesebb körű megértésének elősegítése fontos nemzetközi fórumokon.
6. Nemzeti szintű Demeter szervezetek létrejöttének segítés világszerte.[footnoteRef:13] [13:  Biodinamikus Közhasznú Egyesület A Demeter minősítés rendszere [online] https://www.biodin.hu/a-demeter-minosites-rendszere [2021.03.12.]] 



















2. A nagyüzemi gazdálkodás jellemzői

„Az a társadalom, amelyik a szeretetet tekintette legfölsőbb értékének, a természettel is jobban együttműködött. A nagyüzemi gazdálkodásban ez elvész, hiszen a profit a legfontosabb, nem az emberi tényező: nem azzal törődik, hogy mit termelünk, hanem, hogy mennyiért.”[footnoteRef:14]- mondja Andrásfalvy Bertalan néprajztudós, volt kultuszminiszter a vele készült egyik interjúban.  [14:  Egy.hu Interjú Adrásfalvy Bertalan néprajztudóssal, volt kultuszminiszterrel 2021.03.13.  [online] https://egy.hu/kult/embertelenul-bantunk-a-parasztokkal-interju-andrasfalvy-bertalan-neprajztudossal-volt-kultuszminiszterrel-108942?fbclid=IwAR3n-fzFJJ7ovyYOipksmEcfbSO63q1MFpGlV3DT9k7H5EVtgSQWcRUfe04 [2021.03.15.]] 

A nagyüzemi mezőgazdaság már nagy mértékben gépesített és igen jelentős a vegyszer-felhasználása is. A termőföld hasznosítása nagy területen, egynemű, azaz egyféle növénynek helyt adó táblákban történik, melyet monokultúrás jellegnek nevezünk. Az emberi tevékenységnek „köszönhetően” az elmúlt negyven évben a világ termőterületeinek mintegy 30 %-a terméketlenné vált. Ezen kívül egyre több energiát használunk fel az élelmiszerek előállításához - míg 1940-ben egy egység fosszilis energia felhasználásával 2,3 kalória élelmiszer-energiát állítottunk elő, addig ma 10 egység fosszilis energiát használunk 1 élelmiszer-kalória előállításához.[footnoteRef:15] Ennek következtében a 23-szorosára növekedett az élelmiszer-termelés energiaigénye. Az USA-ban például az elfogyasztott fosszilis energia 19%-át az élelmiszer-ágazat használja fel, ezzel második az autós közlekedés után. [footnoteRef:16] [15:  Ökoportal.hu Nagyüzemi mezőgazdaság  2014.06.15. [online] http://www.okoportal.hu/enciklopedia/nagyuzemi-mezogazdasag/ [2021.03.15.]]  [16:  Ökoportal.hu Nagyüzemi mezőgazdaság  2014.06.15. [online] http://www.okoportal.hu/enciklopedia/nagyuzemi-mezogazdasag/ [2021.03.15.]] 


A nagyüzemi mezőgazdaság környezeti terhe az alábbiak szerint alakulnak:
· a gépek nagy súlya tömöríti a talaj, ami rontja a talajszerkezetet és a talaj vízgazdálkodását;
· a gépi művelés mellett jelentős a vegyszerhasználat, ami mind a talajban, mind az élelmiszerben kimutatható vegyszermaradványokat hagy;
· a rendszeres szántás, a talaj bolygatása szintén hozzájárul a talajszerkezet leromlásához, a hosszú idő alatt kialakult termőréteg eltűnéséhez, a talaj-erózióhoz;
· a nagytáblás művelés a vizek gyors elvezetését kívánja meg, mivel hatalmas területeken kell ugyanolyan termesztést folytatni. Ez a fajta művelés nem tud alkalmazkodni a helyi domborzati adottságokhoz.
· a nagytáblás művelés negatívan hat a helyi mikroklímára, mivel nincsenek olyan táji elemek (erdők, rétek, tavak), melyek képesek volnának megtartani a tájban a vizet, illetve védenének a széltől, kiszáradástól;
· a szántóföldi használatban lévő területeken a talajban egy hektárra jutó élő tömeg mindössze 2-4 tonna, míg a természetes erdei talajban 30-35 tonna. Az így művelt területeken tehát lényegesen kisebb a talajélet, ami szintén a termőréteg csökkenéséhez és a romló talajszerkezethez járul hozzá;
· a nagyüzemi mezőgazdaság által művelt területek alig biztosítanak élőhelyet, ezért ezeken a területeken a felszín felett és a felszín alatt rendkívül alacsony a biológiai sokféleség;[footnoteRef:17] [17:  Ökoportal.hu. Nagyüzemi mezőgazdaság  2014.06.15. [online] http://www.okoportal.hu/enciklopedia/nagyuzemi-mezogazdasag/ [2021.03.15.]
] 

A nagyüzemi gazdálkodásban a növénytermesztés mellett, az állattenyésztésről is szükséges beszélni. A haszonállatok tartásának céljai a társadalmi fejlettség különböző szintjein eltérőek, minden korban más és más lehetséges termék vagy hasznosítási cél került előtérbe (pl. harci eszköz, igaerő és élelmiszer, ill. élelmiszer-ipari alapanyagok előállítása). Hosszú időn keresztül fokozatosan változtak a tartási célok és nem is különültek el élesen. Amikor azonban a XIX. század elején az állattartásban a hangsúly az önellátásról a piacra termelésre tevődött át, az elkülönülés kezdetét vette. Az elkülönülést serkentette a tudományos és technikai haladás, az életszínvonal növekedése, ill. az egészséges táplálkozásra vonatkozó, fokozatosan erősödő törekvés. A legfontosabb termelési tényezők, a biológiai kapacitások, a takarmányok és a tartásmódok tekintetében, az árutermelő állattartás a kialakuló piaci verseny következtében gyors ütemű fejlődést hozott. A tartási célok úgy változtak meg, hogy az egy termékre koncentráló, intenzív –mindent az adott célnak alárendelő- termelés lett a jellemző. Ezekhez a célokhoz, genetikusok speciális, egyhasznú fajtákat állítanak elő, a takarmányozással foglalkozó kutatók takarmányrecepteket, a tartástechnológusok pedig a célt legjobban szolgáló tartásmódokat, ill. termeléskörnyezeti rendszereket. Az egy célra orientáltság olyan szigorúan vett követelmény, hogy az érzékeltetésére a baromfitartásban található a legjobb példa.  E szerint az intenzív baromfitartást folytató üzemekben a tojóhibrid naposcsibék közül szexálással kiválasztják a kakasokat és azokat megsemmisítik. Ennek az az oka, hogy hízlalásra sokkal előnyösebbek a genetikailag hústermelésre kifejlesztett fajták egyedei. Az állattartás céljai között az élelmiszertermelés korábban is meghatározó volt, de ez mára csaknem kizárólagos lett. A korszerű táplálkozás iránti növekvő igények ezt részben mennyiségi oldalról, részben ma már a termék minősége oldaláról determinálják. A korszerű állattartás célja már ma is, de a jövőben még inkább, csak a vonatkozó szabványokban meghatározott minőségű vágóállat, tej és tojás előállítása lehet. Ennek az az oka, hogy az élelmiszeripar csak megfelelő minőségű alapanyagokból képes a szabványokban meghatározott minőségű állati eredetű élelmiszereket előállítani. Esetenként átvesz ugyan gyengébb minőségű alapanyagot, azért azonban olyan alacsony árat fizet, ami a termelés költségeit sem fedezi. Az állattartás társadalmi céljai mellett természetesen vannak üzemi és vállalati célok is. Itt a fő cél az állattartó tevékenység jövedelmezőségének elérése, a tevékenységhez szükséges álló- és forgóeszköz értéknövelő felhasználása, azaz eszközarányos jövedelem elérése. Továbbá a tevékenységhez szükséges összes ráfordításnál magasabb bevételek elérése.[footnoteRef:18] [18:  TÓTH László: Állattartási technika. Szaktudás Kiadó Ház.  Digitális Tankönyvtár [online] https://regi.tankonyvtar.hu/hu/tartalom/tamop425/2011_0001_529_05_Allattartasi_technika/ch03.html [2021.03.15.]] 

A nagyüzemi állattartásban az állatok bizony egyáltalán nem természetes közegükben élnek (lsd. 3. és 4. számú melléklet), nem olyan körülmények között, ahogy azt a Teremtő eltervezte.) Sipos Mihály a Fenntartható visszafejlődés c. könyv írója, végzettsége alapján agrármérnök így ír könyvében a nagyüzemi állattartásról:„Az egyetemen ipari mezőgazdaságot tanultunk, mondjuk úgy, több mint 90%-ban… Azt a fenntarthatósággal, állatokkal és emberekkel nem törődő szörnyszüleményt, ami a 60-as években szabadult el hazánkban, maga alá temetve a nem új keletű, sőt sokkal ősibb ökológiai szemléletű gondolkodást.”[footnoteRef:19] Mind két kötetében említi példaként az üzemi tartásban állatok által elszenvedett borzalmakat. Mint például a kis malacok fogainak, farkainak csonkítása vagy az utódok anyaállattól való elszeparálása. Az állandó betonon, alom, napfény, friss levegő nélküli élet, pszichésen hatással van az állatokra, mely kihat a termelt hús minőségére is. A mesterséges élettér megléte vagy inkább a természetes közeg hiánya miatt kialakult stresszt gyakran gyógyszerekkel kezelik, melyek átjutnak fogyasztás után az emberi szervezetbe is. Ahhoz, hogy költséghatékony legyen az állattartás, rendkívül rövid idő alatt hozzák az állatokat vágó súlyba, melyet szintén különböző mesterséges szerekkel, pl. szója érik el. Az állatok tartása feltételezi, hogy a tartásnak van vége is. Sajnos az intenzív állattartás mesterséges, érzelemmentes folyamatához tartozik a feldolgozás ridegsége is. A Fenntartható visszafejlődés c. könyvben döbbenten olvastam a vágóhídi pulyka esetét, aki a feldolgozó gép kése alól elrántotta a fejét így élve került a forrázó részlegre, melynek következtében bőre megkékült és a hulladék között végezte.  [19:  SÍPOS Mihály: Fenntartható visszafejlődés. Élelmiszer-önellátás Szerzői 1. kiadás. Cegléd 2018] 

3. Paraszti gazdálkodás 

A feudalizmus korában a gazdasági élet meghatározó tényezője a föld volt. A földet a XI. században a szabad parasztok művelték. A tatárjárás után megnövekedett a világi nagybirtokokon a munkaerő szükséglet. E helyekre kényszerítették a szabad parasztokat, míg a jobbágyság a nemesi birtokokon alakult ki. A XI-XII. századi Magyarországon a földművelés szerepe jelentősen megnőtt, elhódítva a területeket az állattartás elől. A nagybirtokon megszilárdult az önellátó gazdálkodás. A termeléshez szükséges mindennapi dolgokat, a ruhától a háztartási felszerelésekig a parasztok készítették el.[footnoteRef:20]  [20:  E-kompetencia.si A tanárok e-kompetenciái a kétnyelvű iskolákban. [online] http://www.e-kompetencia.si/egradiva/mad_zgo/05/a_kzmvessg_s_a_kereskedelem.html [2021.02.18.]] 

A paraszti gazdálkodás több területre osztható, így beszélhetünk erdőgazdálkodásról, rét gazdálkodásról, földművelésről (gabonatermesztés), szántóföldi kapás kultúrákról (kukorica, burgonya, dohány, répa, napraforgó, köztes növények) kerti növénytermesztésről-kertészkedésről, gyümölcskultúráról, szőlőművelés és borászatról, állattartásról és pásztorkodásról. 
A parasztgazdaság egy helyhez kötött gazdaság, melyhez valamilyen méretű művelhető terület is tartozik. A terület és a település, mint falu, tanya, mezőváros, akkor is összetartozott, ha térben elváltak és nem érintkeztek. Ekkor is szoros birtokjogi, igazgatási és gazdasági egységet alkotott. Leginkább havasok, erdők és puszták esetében volt jellemző a jelentős távolság és a térbeli hiátus, más határok közbeékelődése. A falu határához különböző hasznosítású területek tartoznak, azt pedig, hogy melyik területen mely művelési ágak helyezkednek el, koncentrikus körökben ábrázolják. Ez azt jelenti, hogy középen áll a falu, az első gyűrűben a bekerített kertek, a következőben pedig a szántóföldek övezete. A harmadik gyűrűben találhatók a legelők, a legtávolabbiban pedig az erdők helyezkednek el. A földműves ember a határ fogalmát gyakran leszűkíti a szántóföldekre. 
A családi gazdaságokat egy ideig a korábbi jogállásuk szerint osztályozták a jobbágyfelszabadítás után. Az 1850-es évek közepén a felszabadult úrbéri telekbirtokos családok számát Gagóczy Károly 545 ezerre, más szerző 600 ezerre becsülte. A kisnemesi és polgári földbirtokos családfők számát 235 ezerre, a zselléreket közel 820 ezerre becsülték.[footnoteRef:21] A későbbiekben a régi jogállás helyett a birtokolt föld mennyisége valamint a gazdaság mérete volt meghatározó. 1914-ben Szegeden az alábbi birtokkategóriákat különböztették meg: [21:  ANRÁSFALFY Bertalan, BALASSA Iván, ÉGETŐ Melinda, GRÁFIK Imre, GUNDA Béla, KOTICS József, PALÁDI-KOVÁCSAttila, PETERCSÁK Tivadar: Magyar Néprajz. Educatio Társadalmi Szolgáltató Nonprofit Kft. [online] https://regi.tankonyvtar.hu/hu/tartalom/tkt/magyar-neprajz-magyar/ch03.html [2021.03.01.]] 

	1. törpegazdaság 
	5 hold alatt
	7736 db

	2. kisbirtok 
	5-20 hold között
	2864 db

	3. középbirtok
	20-50 hold között 
	884 db

	4. nagy gazdaság
	50-100 hold között
	155 db

	5. 100 hold fölötti gazdaság
	
	38 db

	Összesen:
	
	11 677 db



A birtoknagyság és a gazdasághoz tartozó föld kiterjedése önmagában nem teszi gazdaggá vagy szegénnyé a tulajdonosát. Speciális művelési ágak, termékek esetén kis földterület is hozhat nagy hasznot. A parasztgazdaságok jellegét, ökonómiai típusait sokkal inkább a földhasznosítás intenzitásának foka, illetve piaci magatartása jellemzi, mint a birtok nagysága. A bel-, illetve külterjesség nem értékkategória, hanem „tulajdonság”, következtetésképpen mind a bel-, mind a külterjes gazdálkodás lehet eredményes és hajthat hasznot. A gazdálkodás jellege az árutermelés és az önellátás gazdaságon belüli arányaiban, szerepében is megmutatkozik. Az önellátásra való törekvés ugyanis szorosan hozzátartozik a paraszti gazdaságok és háztartások természetéhez.  Az önellátásra törekvő, de a szakosodásra kevéssé hajlamos paraszti közösségek mezőgazdasági termékeiknek majdnem a felét a piacon értékesítették, míg a fennmaradó részt maguk fogyasztották el a 19-20. század fordulóján. Az 1880 utáni korszakról elmondhatjuk, hogy a paraszti gazdálkodás specializálódása jellemző és a munkaigényes ágazatokban, mint a kapás- és kerti kultúrákban, az intenzív állattartásban a kisüzem életképesebbnek bizonyult. Egyes tájakon, például alföldi és hegyi szórványtanyákon élt még és egyes időszakokban (1929-1932-es gazdasági válság idején) felerősödött az önellátásra törekvés, de egészében csökkent az önellátás mértéke és növekedett a piaci szerepe. A 20. század első felében is őrizte a gazdálkodás vegyes jellegét a magyar parasztgazdaságok zöme. Ez azt jelentette, hogy törekedett a gabonatermesztés, a kapáskultúrák, a takarmánytermesztés és az állattenyésztés gazdaságon belüli egyensúlyára. Ugyanakkor voltak elsősorban piacra szánt termékei is, mint a búza, bor, tej, növendék állat, hízott marha, hízott sertés, dohány, cukorrépa, gyümölcs stb. A tradicionális árutermelők, mint a történelmi borvidékek gazdaságai, már a feudalizmus időszakában is egy-egy termék előállítására szakosodtak, a „vegyes gazdaságról” pedig lemondtak. Saját áruik, - mint bor, szalonna stb.-, piaci értékesítése mellett, a piacon szerezték be azokat az árukat is, melyeket ők nem termeltek a gazdaságukban. A monokultúrához közelítő körzetek (bortermelő falvak, dohánykertésztelepek) a feudális rendszerben is „hiányos gazdaságokat” működtettek és nem törekedtek a teljes önellátásra. Félholdas, hiányos gazdaságaik voltak az alföldi „magatarti” juhászoknak és a juhtartásra szakosodott hegyi pásztorfalvaknak is. Az 1920-1930-as években a gazdagparaszti birtokok és a középbirtokok nagyobb része külterjes irányba fejlődött. A 10-20 holdas kisbirtok belterjesebbnek, fejlődésképesebbnek bizonyult. A kisgazdaságokban kialakult 15-20 holdas átlagméret a paraszti üzemvitel mellett a legjövedelmezőbbnek bizonyult és a paraszti agrárfejlődés élére került. Ebben a kategóriában a parasztgazdaságok zöme többnyire szemtermelő volt. Az ipari és takarmánynövények együttes részaránya alig haladta meg a földjükön a 10 %-ot 1938-ban. Emellett tovább terjedtek az Alföld egyes területein a speciális növényi kultúrák és a Dunántúlon is virágzó paraszti kisgazdaságok alakultak ki.
A parasztgazdaságok típusait, üzemformáit sokszor a bennük hasznosuló családi és külső munkaerő aránya is gyakran jellemzi. A „külső munkaerőbe” beleszámít bérmunkás, napszámos, gazdasági cseléd, de a kalákaféle „összesegítés”, kölcsönmunka eseteit is számításba kell venni. „Családi munkaerő” a feudális kor paraszti famíliájára jellemző, a nagycsalád, a zadruga gyakran elárvult rokonokkal, özvegyekkel bővített közösség. Faluközösség tagjaként, még az állatait a falusi közös nyájakba hajtó kis földű gazdáknak is voltak alkalmazottai, mégpedig a falu cselédjeként szolgáló pásztorok, az erdő-, mező-, szőlőhegyi csőszök, őrök stb. személyében.  A paraszti üzemeket az 1930-40-es években több szempont szerint osztályozták. Példaként a Nógrád megyei Varsány családi gazdaságai, tulajdon-és a munkaerőviszonyok alapján 5 típusba voltak sorolhatók:
1. Saját tulajdonban lévő mezőgazdasági üzem, melyben rendszeresen idegen munkaerőt foglalkoztatnak. A gazdaságok körülbelül 6%-a tartozott ide.
2. Saját tulajdonban lévő gazdaság, melyben gyakran idegen, külső munkaerőt vesznek igénybe.
3. A családi munkaerővel működő gazdaság csoportjába tartozott a gazdaságok közel 20%-a.
4. Saját tulajdonban lévő törpebirtokok gazdasága, amelyben egy vagy több családtag alkalmi, külső munkavállalásra és jövedelemszerzésre kényszerült.
5. A rendszeresen külső munkákat vállalók gazdasága.[footnoteRef:22] [22:  ANRÁSFALFY Bertalan, BALASSA Iván, ÉGETŐ Melinda, GRÁFIK Imre, GUNDA Béla, KOTICS József, PALÁDI-KOVÁCSAttila, PETERCSÁK Tivadar: Magyar Néprajz. Educatio Társadalmi Szolgáltató Nonprofit Kft. [online] https://regi.tankonyvtar.hu/hu/tartalom/tkt/magyar-neprajz-magyar/ch03.html [2021.03.01.]] 

A 1940-es éveket követően, „1948-ban a kommunisták hozzáfogtak a szovjet típusú szövetkezetek létrehozásához. A magyar parasztság ellenállással fogadta a kolhozosítást, a hatalom azonban 1956-ig bekényszerítette a szövetkezetekbe a parasztság 32%-kát. A módosabb parasztságot ellenséggé nyilvánították, majd tönkretették. 1952-ben az egyénileg gazdálkodó 1,2 millió parasztcsaládból 800 ezernek nem maradt sem vetésre, sem fogyasztásra való gabonája, s közülük, mintegy 400 ezret el is ítéltek közellátási bűntett miatt, mivel nem tudta teljesíteni a rá kivetett adót. A kommunista gazdaságpolitika a parasztság kiuzsorázásával akarta előteremteni az erőltetett iparosítás költségeit.”[footnoteRef:23] [23:  CSORBA Csaba - ESTÓK János – SALAMON Konrád: Magyarország képes története, Helikon 2005] 

„1959-ben már csak az egyénileg gazdálkodó parasztság számított idegen testnek a pártállamon belül. A marxista-lenninista szocializmus felfogás szerint ugyanis nem létezhetett az államtól független, önálló gazdaság, nem létezhettek olyan csoportok, rétegek, amelyek képesek voltak a szocialista államtól függetlenül biztosítani saját ellátásukat. 1959-ben tehát az állampárt utasítására hozzáfogtak a termelőszövetkezetek szervezéséhez. Ígérgetéssel, zsarolással, fizikai erőszakkal 1961 tavaszára a parasztság döntő többségét szövetkezetekbe kényszerítették, de a korábbiaktól eltérően megengedték a háztáji gazdálkodást. Ez azt jelentette, hogy minden szövetkezeti tag kapott egy kat. hold[footnoteRef:24] háztáji földet, s erre alapozva - a közösben végzett munkája mellett- állatokat tenyészthetett, vagy zöldséget, gyümölcsöt termelhetett, hozzájárulva az ország kiegyensúlyozott élelmiszer-ellátásához.”[footnoteRef:25] [24:  katasztrális vagy kataszteri hold, régi nevén bécsi hold (1600 négyszögöl = 5755 m² = 57,55 ár = 0,5755 ha)]  [25: CSORBA Csaba - ESTÓK János – SALAMON Konrád: Magyarország képes története, Helikon 2005] 









4. Családok régen és ma

A régi paraszti világban, a család fogalma, talán kissé másabb volt, mint napjainkban. A családok, mint a társadalom legkisebb alapegysége, olyan életközösség volt, ahol akár több generáció is képes volt a legnagyobb összhangban együtt élni. Senki nem volt útban és senki nem volt felesleges, vagyis mindenki fontos és értékes volt. A paraszti családok főként mezőgazdaságból és állattartásból éltek. Önfenntartó életmódjukban a legkisebbektől a legöregebbekig mindenkinek megvolt a feladata. Ritkán fordultak elő egyedülálló szülők, vagy egy-két gyermekes családok. Egy-egy családban akár tíz gyermek is született, akiknek csecsemőként a dajkálásában a nagy-és dédszülők segédkeztek, s akik, kisgyermekkorban már kivették részüket a házkörüli munkákból. Gyakran bízták rájuk a libák legeltetését, vízhordást, baromfik etetését, az ebéd kihordását az apának, aki a földeken dolgozott. Megtalálták a munkát az őszi hónapokban, a szüretben, aratásban és télen a fonóban is. Az idősebb nemzedék tanította a fiatalabbat. Nem igen jártak iskolába, ha mégis délelőtt néhány órát. Szüleik és nagyszüleik mellett, kisebb testvéreik által megtanulták a gyermekgondozást, megtanultak főzni, az  állattartás csínját-bínyját is ellesték. A fiúk a földművelést apjuktól tanulhatták. Megtanulták a fonást, szövést, kötést, a tej feldolgozást, jószágok feldolgozását, különféle eszközök készítését. Generációkon át örökítették a tudást és tapasztalatokat. 
A paraszti családok összetartottak, gyakran tanyákon, messze a várostól, más tanyáktól nagy egymásra utaltságban éltek. Mindenkinek meg kellett tenni a maga részét, hogy a család megélhetése biztosított legyen. A földművelés és az állattartás szorosan összekapcsolódott, a kettő egymás nélkül nem működött és ma sem működhet. Mindent, amire szükségük volt, maguk teremtettek elő. „Petróleumért és sóért mentünk csak boltba.” – emlékezett vissza egy idős ember a gyermekkorára. Az álltatartás és földművelés mellett, melyből az élelmezésüket tudták megoldani, minden használati eszközt és még a ruházatot is el tudták készíteni maguknak. Agyagból edényeket, fából evőeszközöket készítettek, fűzfavesszőből kosarat fontak, vályogból házat építettek. Az állatok bőréből, szőréből ruházatot készítettek, a marha patáiból fésűt, a liba, kacsa pelyhéből dunyhát. A kenyérhez szükséges gabonát a földeken termelték meg, maguk őrölték a lisztet. A tejből tejfelt, vajat, túrót, sajtot készítettek. Ügyesen tudták pincében tárolni a zöldségféléket, melyek egész télen biztosították számukra a főzési alapanyagokat. Az egy éve alatt felhizlalt disznót a fülétől a farkáig feldolgozták. Zsírját kisütötték, húsát a kéményben felfüstölték, hurkát, kolbászt töltöttek. A töltött káposztához a káposztát maguk savanyították, mindent el tudtak tárolni, befőttként, lekvárként, szárított vagy aszalt zöldség, gyümölcsként. 
Szüleim és más idős emberek visszaemlékezéseiből merítve le merem írni, hogy bár voltak akkor is nézeteltérések a családtagok között, mégis képesek voltak hosszú évtizedeken keresztül együtt élni és dolgozni. Az önzőség és az önmegvalósítás akkoriban nem volt divat. A családok összetartottak és a legkisebbektől a legidősebbekig mindenki tudta, hogy így együtt képesek túlélni minden nehézséget. Az időseket nem rakták idősotthonokba, a gyerekeket nem óvónők és tanító nénik nevelték és fejlesztették készségeiket. Minden, amit otthon a ház körül végeztek a fejlesztésüket szolgálta, anélkül, hogy ezt ők tudták volna.   
Azt gondolom, nem elhanyagolható tényező, hacsak nem egyenes következménye az ötvenes évek eseményeinek az, hogy ma azt a világot éljük, amikor a házasságok fele még az első évben felbomlik, ami talán nem olyan tragikus, mint amikor már a gyermekek is megszülettek. A gyermekeket bölcsödékben és óvodákban idegen felnőttek nevelik édesanyjuk vagy szűkebb körbe tartozó rokonaik helyett. A nagycsaládok helyett, ami nem a háromnál több gyermekes családok összefoglaló neve, hanem a több generáció együttélésének, mozaik családok vannak. Ahol második házasságból, már ha megházasodnak, hoznak a felek egy-két gyermeket és lehet, vállalnak még közöset is. A gyermekek számára legfontosabb az állandóság, de az édesapa és édesanya egy közös otthonban már hiánycikk. Azok a gyerekek pedig, akik nem ebben a biztonságban nevelkednek, bizony sokszor mutatnak olyan magatartási, pszichológiai tüneteket, amelyekkel a pedagógusok az óvodákban, iskolákban kénytelenek szembesülni. A gyermektársadalomban, ahogy a felnőtt társadalomban is egyre szélesedik a szakadék a gazdag családok gyermekei és a mély szegénységben élők között, alig marad egy szűk középréteg, aki még a gyermeknevelést hivatásnak tekinti, akinek a család a legfőbb érték és azért hajlandó áldozatokat hozni. 
Bizonyára mind egyetértünk abban, hogy a család fenntartása és összetartása nem egy könnyű feladat.   Az édesapákra hárul legtöbbször a család anyagi biztonságának megteremtése, ő a bástya, mely erős karjaival védőgyűrűt von a családja köré. Jó esetben az anya otthon marad legalább a legkisebb gyermek három éves koráig, de a bátrabb és elkötelezett édesanyák, akár a főállású anyaságot is vállalják a gyalázatosan alacsony juttatás ellenére is. Az anyák, ha otthon vannak, ha gyermekek mellett dolgozni kényszerülnek vagy szeretnének visszamenni a hivatásukba, biztosítják és fenntartják az otthon melegét is. Egyik szülő munkája sem könnyebb vagy ér kevesebbet, mint a másiké. A régi paraszti világhoz képest hatalmasat változott az emberek életmódja és ezzel a család és tagjainak funkciója, feladata is. A városiasodás és a falvak elöregedése lassan teljesen feledteti a nagycsaládok áldásos mivoltát. A gyerekek teljesen más körülmények között szocializálódnak, többnyire mindentől óvják őket. Nem vonják be a házi munkába, a ház körüli feladatokba. Mindent készen vásárolnak, nem ismerik a munka fogalmát, nem ismerik a magam készítette tárgyak értékét, örömét, ezért nem is tudják megbecsülni javaikat. Talán kijelenthetem, hogy eljutottunk oda, hogy a szülőknek a rohanó életmódjuk mellett már nem jut idejük a gyermekeikre. Mindazt, amit régen a család adott, most szülők áthárítják az óvodákra, iskolákra. Azért vezették be az egész napos iskolarendszert, hogy a gyermekek a nap nagy részében melegben legyenek, kapjanak legalább napi háromszor ételt és itt gondoskodjanak a testi, lelki és szellemi fejlődésükről. Este, főleg télen, mikor már négykor sötét van, hazaesnek, talán legalább a vacsorát együtt költi el a család, majd fürdés, fekvés. „Gazdagéknál” minden gyermek a saját szobájában, míg a nyomor negyedben minden gyermek egy ágyban hajtja álomra a fejét. Azok a családok, ahol a szülők három-négy műszakban dolgoznak szombat, vasárnap is, a gyerekek pedig nyolctól négyig iskolában vannak, előfordulhat, hogy több nap telik el úgy, hogy egyik-másik szülő nem látta a gyermekeit és viszont. Ross Campbell Életre szóló ajándék c. könyvében azt írja a túlhajszoltság az elsőszámú házassággyilkos. Az egész könyvet beleírhatnám ebbe a dolgozatba, mert nem tudok vele vitába szállni. A túlhajszoltság, amiért a pénzt keressük, hogy fenntartsuk azt az életszínvonalat, ami nélkül őseink nagy boldogságban éltek, elvezet bennünket a családok széthullásáig, a pszichésen sérült gyermekekből nevelődő új generációig, melynek következményeit mindenki fantáziájára bízok. 
Megmagyarázhatatlan érzés bennem, a tanyai világ iránti vonzalom. Az a fajta életmód, amit Móra Ferenc Kincskereső kisködmönjében is olvashatunk.  A malomház szegényes, de szeretettel teli melege, vagy Fekete István Matulájának a kunyhója a Berekben. A Mindenható mindent gondosan eltervezett, mikor embert teremtett a Földre, hogy művelje és őrizze azt. Nehezen értem, hogy jutottunk el idáig és, hogy vált egyre fontosabbá a javak birtoklása iránti harc, a természettel együtt élő harmónia és szeretet helyett? Persze tudjuk, pontosan meg van írva minden, mégis olyan érthetetlen.
A megértéshez talán érdemes végig gondolnunk és megválaszolnunk magunkban néhány kérdést. Mit tanul ma a gyermek a családban? Miért fontos, hogy az iskolában a családorientált nevelés beépüljön a tanrendbe? Vajon a pedagógusok tudnak-e hiteles és követhető példát nyújtani a növendékeknek? Meddig képes az iskola helyettesíteni a családot? Valódi megoldás kínál a kötelező óvodáztatás és az egész napos iskola vagy csak tüneti kezelést nyújt? Fel tudunk-e nevelni egy olyan generációt, akiknek a család lesz újra a legnagyobb érték? Vissza tudunk-e még fordulni az önfenntartó gazdálkodáshoz és a nagycsaládos életformához.
Jó reménységre ad okot az a közösségi médiában olvasott bejegyzés, melyet az író engedélyével a dolgozatomba beillesztek.
 „Forog a kerék… ismét langyos nap simogatja arcom, miközben kislányommal sétálok a szikkadt dűlőút kanyargós végtelenjében. Ősi ösztön ébred minden teremtményben, legyen az ember, állat, vagy növény. Orgonabokrok rügyeiben lüktet az élet, vadnyulak kergéznek a szíki gyepen, de lehet, hogy a fiak deres hátú borozdában születnek. Akácfák, eperfák integetnek száraz ág kezeikkel, de inkább hívogatják a rügyfakasztó Márciust. Nehézvemhes kanca szénát ropogtat, üres fecskefészkek várják lakóikat a gerendás istállóban, tavaly 25-ben keltek fiókák, és én mérges voltam a sok piszok miatt, de amikor öreg kutunk gémjén megpihentek légyfogástól elcsigázva a szülők nyári alkonyokon, és tisztogatták fényes, fekete tollukat, elszégyelltem magam. Sőt büszke vagyok, a rengeteg sárból készült otthonra.  Ahol jószág, ott a fecskemadár, és ott nem lakhat más csak jó Ember… Aki darvak szállta őszi délután csutkát szed őszi tarlókon, aki ha ekézés közben megpihen könnyező fűzfák alatt, érzi a májust, szőke bodzák hófehér virágában értékeli a tavaszt. Őseink a régi világ parasztjai Jó Emberek, és Igazak voltak, mint a dédszüleim is. Akiktől elvitték a lovat, a tehenet, a terményt, még a Bibliát is, ha nem rejtették volna el, de egyszerű, gazdálkodó őseink újjászületnek minden tavaszon… a zöldellő vetésben, a csírázó magokban, tejszagú, gerendás istállóban, aggódó hajnalokon, amikor új élet születik egy tanyán, kiscsikó, bárány, gida, vagy borjú formájában… Ott vannak ők, amikor először gyújtok be a sparheltben szeptemberben, és szétterül az akácfa illata az udvaron, vagy a leszálló ködben rorátéra harangozó hajnalokon. Amikor a teknőre ráteszem a körösztfát, és abrosszal takarom le, asztali áldáskor, imára kulcsolt kezeinkben ott vannak őseink. Velünk örülnek disznóvisító dermesztő hajnalokon, amikor a böllér kése pontos, a pálinka hideg, a pogácsa forrón gőzöl, és a dédunokák, ükunokák csillogó szemekkel várják a pecsenyét… Őseink tisztelete, a föld, jószág szeretetet soha nem hal ki, és mi ballagunk a dűlőn, kéz a kézben, anya, és lánya, bearanyozza arcunkat a Tisza fölötti hanyatló nap…” [footnoteRef:26] [26:  KOVÁCS-WÖLFINGER Diána [online] Tulipános tanya-önellátás zárt facebook csoport [2021.02.27. ]] 



5. Önellátó gazdálkodások napjainkban

Az önellátó/paraszti gazdaságok bár erősen meggyengültek, teljes mértékben kiírtani nem lehetett őket. Továbbra is élnek olyan családok, akik szívükben és tetteikben viszik őseik életmódját, a második generáció, akiben felszínre törnek azok az elvetett magok, melyeket talán genetikánkban hoztunk át nagyszüleinktől az elmúlt évtizedek során. Az elvett mag szárba szökik és termést hoz. Valami egészen megmagyarázhatatlan belső motiváció, transzgenerációs hatás az, ami mozdítja tagjainkat a cselekvésre. Az önellátó gazdálkodások felélesztésére és annak szükségességére Dr. Dobos Károly Családi gazdaságok c. könyvében hívja fel a figyelmet. 

5.1.  A családi gazdaságok kialakításának indokai

A profitorientált tőkés termelés kétlelkű, írja Dr, Dobos Károly, mert a termelésben kíméletlenül racionális, az igazgatásban (a menedzsmentben) fényűzően pazarló. A profit orientált vállalatok célja tehát a minél nagyon profit megszerzése. Semmilyen más célja nincs és azért, hogy a profitot növelje, nagyfokú anyagtakarékosságra, a munkatermelékenység folyamatos növelésére és egyre nagyobb árukibocsájtásra kényszerül. A hatékonyság növelése és a profit fokozása egymástól nem elválasztható. Ennek oka elsősorban a tőkés vállalatok közötti kialakult kíméletlen piaci verseny kényszerítő ereje, nem pedig a tulajdonosok személyes ambíciója. Az elszemélytelenedő piaci versenyben, ahol nem a termelők, hanem az árutermékek versenyeznek egymással, már nem az erkölcsi törvények, hanem a személytelenné és kíméletlenné vált gazdasági érdekek és önzés érvényesül. „A szabályozatlan, az ellenőrzés és felügyelet nélküli piac óriási teret nyit az embertelen és társadalomellenes magatartásnak.”[footnoteRef:27]  A tőkésprofitra orientált nagy és óriásvállalatokban a profitnövelés eszközeivé válnak a menedzselést irányító szakemberek, akik olyan hatalomra tesznek szert, hogy úgy mond élet és halál uraivá válnak. Cselekedeteiket nem az erkölcsi, hanem a gazdasági törvények határozzák meg. Ezen vállalatok fizikai és egyszerűbb beosztású szellemi dolgozói elvesztik emberi jellegüket, termelőeszközökké válnak, s rájuk csak a racionalitás követelményei és törvényszerűségei érvényesek. Ennek következménye, hogy kialakul egy kettős állapot, melyben a fizikai és egyszerűbb szellemi munka területén a kíméletlen racionalizálás, a menedzsment részéről a luxus élet- és munkafeltételek a jellemzőek. Annak érdekében, hogy ennek kialakulását leszűkítsük, Dobos Károly szerint az óriás és nagyvállalatok kialakulását korlátozni és ellenőrizni kell, s közben a kis- és középvállalkozások számát erőteljesen növelni, gazdaságilag megerősíteni, és végső soron a kis- és családi gazdaságokat uralkodó jellegűvé kell tenni.  [27:  Dr. DOBOS Károly : Családi gazdaságok. Mezőgazdasági Szaktudás Kiadó, Budapest 2000 ] 


„A családi munkaerőt hasznosító kis- és családi gazdaságok válságálló képessége sokkal jobb, mint a profitorientált termelést folytató nagygazdaságoké.” [footnoteRef:28] Azzal magyarázza ezt, Dobos Károly, hogy mivel a tőkés nagygazdaság kizárólag a profitszerzés céljából termel és válság idején először a profit tűnik el, minek következtében tulajdonképpen megszűnik a termelés célja és értelme. A profit eltűnésével megszűnik a tulajdonos érdekeltsége, ezzel együtt az adófizetés, elkezdődik az eladósodás, a munkások elbocsájtása, a munkabér csökkentése vagy ki nem fizetése. Ilyen vállalatok megmentésére sietnek a nagy bankok, spekulánsok, külföldi tőkések, akik a vállalatot vagy a földet, jóval valós értékük alatt felvásárolják, majd kezdik előröl a még kíméletlenebb termelést. [28:  Dr. DOBOS Károly : Családi gazdaságok. Mezőgazdasági Szaktudás Kiadó, Budapest 2000] 


A családi munkaerőt felhasználó kis-és családi gazdaságokban a termelés elsősorban a megélhetésért és csak ezután a jövedelmezőségért folyik.  Válság idején ezekben a gazdaságokban is lecsökken a nyereség, esetleg meg is szűnik, mert a válság megfosztja őket a fejlesztés, a hitelkamat és törlesztés, vagy esetleg az életszínvonal növelésének lehetőségétől. A megélhetésük viszont továbbra is biztosított, ezért a termelést érdemes folytatni. A nemzetet a gazdasági válságokon túl, politikai válságok is fenyegetik, ezért nagyon fontossá válik a „szélsőséges kilengésektől mentes, hazája érdekéhez és megtartásához hűségesen ragaszkodó falusi és paraszti réteg. A kis- és családi gazdaságok tulajdonosainak és családtagjainak hagyománya, vallása, kultúrája konzervatív, megélhetése és vagyona is erős, ezért tartják a falusi, a paraszti lakosságot a nemzet megtartó erejének.”[footnoteRef:29]  Ezzel szemben a nagybirtokos, a nagybérlő, a nagy tőkével rendelkező vállalkozók megélhetése nincs a földhöz és a lakóhelyéhez kötve, mivel jelentős és könnyen mozgatható vagyonuk van. Kultúrájuk, megélhetési feltételeik, családi és baráti kapcsolataik nemzetközibbek ezért könnyebben hajlanak politikai szélsőségekre (marxizmus, globalizmus, kommunizmus, rablókapitalizmus, diktatúra, vad liberalizmus), idegen érdekek szolgálatára vagy az ország elhagyására. „Minél nagyobb, minél gazdagabb és minél jobban magához ragadta a gazdasági, a politikai és kulturális hatalmat, és minél inkább megszerezte a pozíciókat, annál kisebb a nemzeti identitása.”[footnoteRef:30] A mezőgazdasági kis- és középvállalkozó tőkéje kicsi vagy minimális, az elkötelezettsége és kapcsolata a mezőgazdasági termeléssel azonban közvetlen, személyes és igen erős, hiszen megélhetése, életszínvonala függ tőle. Számukra a mezőgazdasági termelés életforma, nem csupán jövedelemforrás. Egyik legfontosabb célja a családi munkaerő,- mely lehet fizikai vagy szellemi, esetleg együtt a kettő-, felhasználása és gazdasági értékesülése. A munkaerő hasznosítása a jövedelem forrása, akár árutermelésre, akár önellátásra irányul a termelés. „A mezőgazdasági termelés, illetve a gazdálkodás, mint sajátos életforma nagyon fontos az egyén és a társadalom számára.”[footnoteRef:31] Ez az életforma lehetőséget biztosít a képességek kifejtésére, megadja a szabadságot, a függetlenséget a főnöki parancsolgatástól. Az önerőre támaszkodás örömét adja és a természettel való közvetlen kapcsolatot jelenti. Társadalmi jelentősége mellett nemzetgazdasági szempontból azért fontosak a családi gazdaságok, mert a megfelelő iskolázottság és anyagi jólét mellett, a gazdák az egyik legkövetkezetesebb polgári réteget képviselik. Ők azok, aki képesek ellenállni a politikai nyomásnak, sőt elnyomásnak és konzervatív beállítottságuk miatt legkevésbé kaphatók eszmei szélsőségekre. A családi gazdaságok termelésének gazdasági céljai a következők: [29:  Dr. DOBOS Károly : Családi gazdaságok. Mezőgazdasági Szaktudás Kiadó, Budapest 2000]  [30:  Dr. DOBOS Károly : Családi gazdaságok. Mezőgazdasági Szaktudás Kiadó, Budapest 2000]  [31:  Dr. DOBOS Károly : Családi gazdaságok. Mezőgazdasági Szaktudás Kiadó, Budapest 2000] 

a) A szabad munkaerő fő- és részmunkaidős termelésben, gazdálkodásban való felhasználása.
b) A család jövedelemigényének kielégítése esetleg kiegészítő jövedelem létrehozása.
c) A termőterület, a gazdasági felszerelés és a termelésbe fektetett tőke hasznosítása
d) A családi háztartás önellátása vagy az árutermelés, esetleg a kettő együtt. 
Bár az önellátás egyre szűkül és jelentősége is egyre kisebb, semmiképpen sem szabad jelentőségét lebecsülni. A gazdálkodás nem más, mint a mezőgazdasági eredetű javak, szolgáltatások és jövedelmek előállítása, egy tudatos, tervszerű, összetett tevékenység, melyet a köz- és az egyéni érdekekkel való összhangban kell folytatni. A mezőgazdasági önellátás több előnnyel járhat.
· A háztartások kiadásait csökkenti;
· A család ellátásának színvonalát, változatosságát javítja és akár jövedelem kiegészítését jelenti;
· A közellátással szembeni igényt csökkenti, míg a központi árualapot növeli és javíthatja az exportot;
· A kihasználatlan családi munkaerőt hasznosíthatja és értelmet ad a szabadidő kihasználásának, egészséges eltöltésének.
Az önellátás nem profitcentrikus, ennek ellenére biológiai és műszaki fejlesztése, társadalmi szervezettségének növelése (szakoktatás, tanácsadás, kertbarátok körének létrehozása, kiállítások szervezése stb.) mindenképpen fontos, mert ezzel a vidéki élet tartalmasabbá és hasznosabbá tehető. „Mivel az önellátó termelést folytatók száma igen nagy, az érintett háztartások száma egymillió körül van, társadalmi jelentőségét lebecsülni, ezt a termelési módot magára hagyni nem szabad.”[footnoteRef:32] [32:  Dr. DOBOS Károly : Családi gazdaságok. Mezőgazdasági Szaktudás Kiadó, Budapest 2000] 


5.2.   Elindulás az önellátás útján

A kétezres évek elején megfigyelhető volt a multinacionális vállalatok elterjedése melyek bőséges árukínálattal várták vásárlóikat és egyben arra is buzdították a lakosságot, ne termelj magadnak, hisz mi mindent ide hozunk neked. Húsz éves voltam mikro Édesapám meghalt és mi Édesanyámmal próbáltuk a kertet úgy fenntartani, ahogy Ő csinálta. Nem sok sikerrel. Miután férjhez mentem, adott volt a nagy kert a házhoz, melyben éltünk, de a munkánk miatt szinte csak aludni jártunk haza. Első gyermekünk megszületése után kezdtük el művelni a földet, először csak három ágyásban, majd megépítette a férjem a tyúkólat és megvettük az első tyúkokat, szám szerint tíz darab kitojt, azaz üzemi gazdaságból kiselejtezett tyúkot. Körülbelül egy éves volt a lányunk mire rájöttem mennyi méreggel árasztanak el bennünket az élelmiszer áruházak és elkezdtem egyre tudatosabban arra törekedni, hogy mi magunk termeljük meg az ennivalónkat. Tisztán emlékszem a következő nyárra, mikor Édesanyám szólt, hogy elhozná a kotlót, mert ő nem tud rá vigyázni, mi meg úgyis itthon vagyunk. Bár az állatok között nőttem fel, harmincévesen mégsem mertem megfogni a tyúkot, aki ijedten ugrott ki a ládából és a nyitott nagykapun keresztül menekült az utcára. Ugyan ilyen határozottan emlékszem az első önálló keltetésemre. Egy tyúk alá tettem gyöngyi, pulyka és tyúktojásokat, melyeket egy kedves ismerős asszonytól vettem. Hihetetlen öröm volt mind nekem, mind pedig a gyerekeknek a sok pelyhes is jószág. A kertet egyre nagyobb területen kezdtem bevetni. Ahhoz, hogy a pici gyermek mellett is tudjak benne dolgozni vásároltam egy szövött hordozó kendőt, azzal kötöttem a hátamra, az akkor féléves második lányunkat. Kezdetben nagyon sokat segített tudása és tapasztalata átadásával a kert végi szomszéd, Piroska néni, azaz Piri mama, de a szemközti, Majinka (született Mária) is nagy örömömmel nézte, hogy dolgozunk és mindig kaptam néhány hasznos tanácsot. A legtöbbet mégis Édesanyámtól tanultam, aki városi lányként az Édesapám mellett ismerte meg és sajátította el a gazdálkodás csínját-bínját. Évről-évre egyre több tapasztalatot szereztem és egyre nagyobb örömömet lelem a vidéki életben. Abban az évben, amikor harmadik kislányunkat elveszítettük és szembesülnöm kellett azzal, hogy a munkaerőpiaci esélyeim a nullára redukálódtak csupán azért, mert szültem két gyermeket és falun élek, erős elhatározás született bennem a háztáji kis gazdaságunk felfejlesztésére. Nem csak azért, hogy munkanélküliként „hasznosnak” érezzem magam, hanem azért is, mert a kieső jövedelem pótlását abban láttam, ha megtermelem magunknak legalább az ennivalót. Mára a baromfiállományunk nyáron eléri a száz főt, folyamatosan keltetünk kotlósokkal csirkét, pulykát, gyöngyöst, de próbáltunk már kacsát is, idén pedig reménység szerint libát fogunk ültetni valamint nagy vágyam, hogy megvegyük első malacainkat is. A veteményes területét 15 nm –re csökkentettük, mivel a várandósságok, majd a gyermekek számának növekedésével csökkent a gazdaságra fordítható időm és fizikai erőm. Ma szinte teljes egészében én felelek a kis háztáji gazdaságunkért. A veteményesben a nehéz munkát, mint ásás a Férjem csinálja, de minden más egyebet én és a gyerekek. Minden évben vetünk borsót, sárgarépát, petrezselymet, burgonyát, csemegekukoricát, vaj-, zöld és tarka babot, zellert, hagymát, retket, salátát, palántázunk paprikát, paradicsomot, uborkát. Nem maradhat el a napraforgó, melyet többnyire a madarak fogyasztanak el ősszel, de néhány évben volt cékla. padlizsán, fokhagyma, sütőtök, spárgatök vagy épp édesburgonya, sőt még földimogyoró is. (lsd. 5. és 6. számú melléklet) Az elmúlt évben a megnövekedett baromfi állománynak köszönhetően szép mennyiségben tudunk saját szerves trágyát is juttatni a növények alá, de két nagy öreg akác lombkoronája is a kiskertben fejezi be éves tevékenységét. Fontosnak tartom megemlíteni, hogy semmilyen vegyszert nem használunk, kizárólag fúrott kútról öntözünk és az esetlegesen megjelenő kártevőket mechanikus eszközökkel távolítjuk el. Így a krumplibogarat összeszedjük, a paradicsom száradó leveleit leszedjük, a lisztharmatos petrezselyem zöldet levágjuk és megvárjuk, hogy újra kihajtson. Az utóbbi évben igyekszem odafigyelni a növénytársításra is, bár néhány alapszabályt Édesanyám már elmondott a kezdetek, kezdetén. A gyümölcsös kertünk sajnos tönkre ment, új fák, bogyósok telepítésével, tavasszal újra próbálkozunk. (Mire elkészült a dolgozat elültettünk két meggy, két kajszi, két alma, egy körte, egy dió, egy hárs, egy vadszilva fát, olajfa csemetét, bodza és mogyoró bokrokatt) Az udvar külön részében, a kút mellett alakítottam ki egy kis fűszernövényest, melyben három féle évelő menta, lestyán, rozmaring, kakukkfű, oregánó, majoránna, bazsalikom, levendula és citromfű kapott helyet. Mellette néhány tő folyton termő földieper ontja lédús termését, a gyerekek nagy örömére. A ribizlit, málnát és jostát az árnyékos kerítés mellé telepítettük, a közel tíz éves fügefa mellé, mely egyszer már kiszáradt, de miután a törzsét visszavágtam, a gyökeréről újra hajtott. A kert nagy részében tehát a baromfik szabadon kapirgálhatnak, szám szerint öt pulyka, öt gyöngyös, huszonkilenc csirke, két liba és két kacsa és dolgozatom befejezéséig három vietnámi csüngőhasú malacka túrja majd a földet. Istennek hála az elmúlt három évben már tudtam eladni is, de legnagyobb örömömre elajándékozni néhány jószágot. 
Az elmúlt tíz évben, melyet egyszerűen szűk esztendőknek hívok, megtanultam a baromfit megpucolni, feldolgozni, ahogy a zöldség és gyümölcsféléket tartósítószer mentesen eltenni és ezzel egy egészségesebb élethez hozzájuttatni a családomat. Mosószert főzni, joghurtot, egyszerű sajtot készítni és kenyeret sütni, egyszerűen környezettudatosabb, a természettel együtt élni, melyre mind a szükség tanított. Az állatok takarmányát sokáig a haszonbérből biztosítottuk, ezektől a földektől azonban az elmúlt években meg kellett válnunk. Kialakulóban van viszont a községben, baráti körben a barter kereskedelem és így van, hogy az egyik barátnőmtől kukoricát veszek gyöngytyúkért, vagy másiktól szilvát és barackot három tyúkért vagy egy pulykáért, a harmadikkal libát cserélek kocka báláért. Az első saját keltetésű és nevelésű bak pulykámat elkérte egy idős bácsi, mert neki két tojója volt. Cserébe keltett nekem is tíz kispulykát. Ebből maradt meg az a három, amiből azóta is fenntartom a pulyka állományt. Volt olyan év, hogy 21 pulykát neveltem fel.  Jani bácsi renget tanáccsal ellátott, mindent elmondott, amit a pulykákról tudni kell és egyik tervem az volt, hogy vele készítek egy interjút a dolgozatomba, de tavaly tavasszal az Úr hazaszólította őt. Csodával töltött el, hogy nyolcvankilenc évesen, sőt az utolsó tavaszon már egy súlyos műtét után is felásta a kertet, elvetett a magokat és azt tervezte, ha elül a pulyka mennyi pulyka és gyöngyi tojást tesz alá. Sokat gondolkodom azon vajon mikor és hogyan halhatott ki a falusi emberekből ez, „a földet művelni kell” életfilozófia? Sajnos mi már mindenképpen rá vagyunk kényszerülve, hogy legalább egyikünk munkahelyen pénzért dolgozzon, hiszen a vizet már nem ásott kútból húzzuk, a szobát nem petróleumlámpával világítjuk be és az ebédet nem sprahelton főzzük. A számlákat ki kell fizetni, az autóba üzemanyagot kell vásárolni, a gyermekeket zeneiskolába, edzésre el kell vinni. Az a fajta önellátás, melyet a parasztok meg tudtak teremteni, úgy gondolom ma is megvalósítható akár egy tanyán, de a vidéki kis falvak is felkínálják az önellátó életre való törekvés lehetőségét. Még a kisvárosi emberek között is megfigyelhető, hogy sokan tartanak hobbi telket, akkor is, ha kertes házban vagy épp második emeleti panellakásban élnek. Két konkrét példát tudok említeni, akik közül egyik az anyai nagyapám legkisebb testvére, a másik a kislányom vízilabda edzője. Nagyapám testvére az egykori szülői házban él, a háznál tartják a nyulakat, ahogy tartották dédnagyszüleink és a néhány tyúkot kakassal. A város határában egy nagyobb elkerített területen termesztik a zöldségféléket, gyümölcsöket. Ezt a kertet akkor is fenntartották, amikor még aktívan dolgoztak, most nyugdíjasokként, együtt, ahogy erejükből telik minden évben bevetik. A másik személy, az edző, aki maga városi fiatalemberként került Ceglédre egy panellakásba, gyönyörű hobbikertjében megtermeli mind a zöldségfélét, mind a gyümölcsöt és tojást a maga és ott élő, már felnőtt gyermekei, unokái számára. Természetesen, ahogy nekünk is, nekik is szükséges vásárolni is, de ezt igyekeznek ők is más háztáji termelőtől és nem a multinacionális vállalatok üzleteiből megvásárolni.
Az önellátó vagy legalábbis önellátásra törekvő emberek száma egyre növekszik. A koronavírus megjelenése hazánkban rávilágított arra, mennyire ki van szolgáltatva a 21. századi ember a kereskedelmi és szolgáltató iparnak. Amíg mi teli spájzzal, bőséges vetőmaggal és Istenbe vetett bizalommal kezdtük meg a márciusi veteményezést, addig a városi vagy városi életmódot élő falusi emberek bizony félelemmel töltötték napjaikat. Én nagyon hálás vagyok azért a Teremtőnek, hogy az elmúlt tíz évben, abban a bizonyos tíz szűk esztendőben, megtanított arra, hogyan tudok megélni a jég hátán is. Bizony javamra vált a sok nyomorúság, melyben megtanultam kenyeret sütni, nem csak mert egészségesebb, hanem mert olcsóbb is. A nehézség vitt rá arra, hogy minél több mindent magunk megtermeljünk, így kiegészítve a munkanélküliségem miatt kieső jövedelmem egy részét. A nehézség tanított meg a gyógynövényeket begyűjteni, tartósítószer mentesen befőzni, kiflit, kalácsot, lángost, langallót vagy épp pizzát sütni. Próbálkoztam már csiperke és laska gomba termesztésével és gyúrtam a tésztát is vagy szaggattam nokedlit. Nem kellett attól félnem, hogy nem lesz mit ennünk, hiszen bármikor le tudok vágni egy csirkét vagy tudok gyúrni tésztát egy kis krumplis vagy diós tésztához. 
A másik ok az egészséges élelmiszerek előállításán túl, amiért egyre többen szeretnének vidékre menekülni az a nagyvárosok zaja, a rohanó életmód, a fogyasztói társadalomtól való elfordulás. Az internet világában lehetőség nyílik az országban élő több ismert, önellátó családról is olvasni, akik egy-egy kisebb-nagyobb településen külön-külön költöztek tanyára és kezdték el az önellátó életformát és alakítottak ki életközösséget. A magyar falvak elnéptelenedése valós és létező probléma, melyre kormányzati szinten is igyekeznek több-kevesebb sikerrel megoldásokat találni. Hogy mi visz rá egy házaspárt, családot Magyarországon a 21. században arra, hogy vidékre, falura, tanyára költözzön és ennek milyen feltételei, költségei, lehetőségei és veszélyei vannak, a következő fejezetekben fejtem ki.

5.3.  Az egyetemi katerdrától a vasvilláig, avagy a Tulipános tanya bemutatása

Sipos Mihályt, akiről néhány mondat után kiderült egy azon nagy családhoz tartozunk Krisztus által,  a dolgozatírással kapcsolatos kutatásom során egy Youtube videóban hallottam először beszélni a Tulipános tanyáról. A Tanyáról, ahol Isten kegyelméből, Isten tenyerén él feleségével Ruszkai Krisztinával és két gyermekükkel, Julcsival és Bojtival. Életükről, munkájukról a videókon túl a Fenntartható visszafejlődés 1.-2. című könyveiből tájékozódtam. Mihály és Krisztina a gödöllői agrártudományi egyetemen ismerték meg egymást, ahol Mihály egyetemi oktatóként, Krisztina pedig egyetemi hallgatóként volt jelen. Hamar világossá vált számunkra, hogy ők egymásnak a másik fele, ezért tíz hónappal később összeházasodtak és 2010. november 15-én megkezdték közös életüket a Cegléd külterületén elhelyezkedő tanyán. Mihály könyvében úgy írja, igazából nem a vasvilláig jutott a katedráról, mert még egy vasvillára valójuk sem maradt, amikor a 2850 négyzetméteres tanya 45 négyzetméteres présházába beköltöztek. Családjaik nem meglepő módon, értetlenül álltak, mikor szándékukat bejelentették, de ez sem tántorította el őket szívükből vezérelt céljaik elérésében. A kezdeti nehézségek, nélkülözés, napról napra, évről évre, apró lépésekben, sikerekkel és kudarcokkal, örömmel és bánattal, jó és rossz tapasztalatokkal szegélyezve egyre távolabbra került. Mihály, mint agrármérnök cseppent bele abba a világba, amiről addig nagyon sokat tanult és tanított. Mindaz, amit az ipari termelésben látott, legyen az állattartás vagy mezőgazdaság ellenállást váltott ki belőle és nem akarta tovább a fogyasztói társadalom résztvevőjeként egyetlen forinttal sem támogatni ezt a fajta gazdálkodást.  Elsősorban egészséges, vegyszer és tartósítószer mentes élelmiszerekkel szerette volna ellátni családját, és ezt jelenleg főállású őstermelőként meg is teszi. Felesége pedig, az exválogatott díjugrató, kislány korában arról álmodott, hogy az ablakon kinézve a lovait látja. Ez az álom is teljesült a tanyára költözésük eredményeként. A Tulipános-tanyán tett rövid(azóta már hetente két alkalommal) látogatásunk, során bizonyosodhattam meg arról, hogy a lovak valóban a takaros kis házzal szemben az udvar közepén vannak elhelyezve. Krisztina az elmúlt tíz évben kidolgozta a kapcsolat alapú lóhozállás elméletét, gyakorlatát és jelenleg ő működteti a lovas iskoláját, ahol nem csak lovas oktatás, hanem ló kiképzés és ló bértartás is van. A lovak mellett megtalálunk minden olyan jószágot, ami nem hiányozhat egy tanyáról. Tehenek, rendkívüli tejet adó, Jersey fajták, csüngőhasú vietnámi malacok, juhok, nyulak, ludak, tyúkok, kakasok, gyöngyösök biztosítják a hús, tej, tojás és zsírellátást. A kecskék, mint bajkeverők elkerültek a tanyáról, de nem hiányozhatnak a kutyák, a magyar komondor és mudi mellett egy agár is otthonra lelt a családnál. A tanyához tartozik veteményes, melyet mély mulcsozással művelnek. Ez egy számomra rendkívül érdekes és vonzó zöldségtermesztési mód, melyet következő tavasszal ki is próbálok. Természetesen a gyümölcsös is része ennek az ökológiai rendszernek, ahogy a madár és rovar világ is. Hangsúlyt fektetnek ezen élőlények természetes életterének biztosítására, például odúkkal, etetőkkel, itatókkal, fészkelő helyek kialakításával. A tanyát legelő öleli körül, ahol a nyáj a karbantartó, a bio fűnyíró. Mihály és Krisztina mindent meg tud maguknak termelni, de vannak bizonyos dolgok, amiket nem. Ezért a környező tanyák tulajdonosaival ökoközösséget hoztak létre, és amit az egyik nem tud megtermelni, de a másik igen, akkor azt egymás között elcserélik. Így működött ez régen is és így gondolkodom én is. 
De nem csak ebben gondolkodunk hasonlóan, hanem a család kérdésében is. Éppen ez támasztja alá, azon gondolatomat, hogy a dolgozatban ki kell térni a családra, mint az önellátó gazdálkodás alapjára, motorjára. Nem igazán tudom másként elképzelni a tanyát, vagy bármely önellátásra törekvő gazdaságot, ha az nem családban működik. Mihály is ír erről könyvében, melyet szó szerint idézek. „A fő különbség a Fenntartható visszafejlődés című könyvben leírtakkal kapcsolatban, hogy kislányunk 7 éves lett. Ez volt az a fordulat, amit előre elterveztünk arra, hogy életünket, amíg lehet valós közösségben, a családban éljük meg, óráról, órára. A célunk nem a nem létező bankszámlánk hizlalása, sem a szintén nem létező megtakarításunk gyarapítása, hanem az, hogy a napokat együtt töltve éljük meg szeretetközösségben.  … Én elsősorban férj vagyok, másodsorban apa. A feleségemet és gyermekeimet Istentől kaptam ajándékba, azzal a feladattal, hogy védelmezzem és példát adjak. Harmadsorban pedig hirdetem az evangéliumot, szolgálok betegekért, vagy éppen egyéb „lelkészi” szolgálatot végzek. „[footnoteRef:33]  [33:  SIPOS Mihály: Fenntartható visszafejlődés 2. A szelíd mezőgazdaság.  Felelős kiadó: Ruszkai Krisztina, Cegléd 2020] 


Szakdolgozatom elején a családok mai helyzete kapcsán tettem fel a kérdést, hogy vajon visszafordítható-e az a folyamat, ami a 21. századi magyar embert jellemzi? Vissza tudunk-e még térni az önellátó, önfenntartó életmódhoz? Egy a természettel együtt élő, gondoskodva uralkodó[footnoteRef:34], Istennel megbékélő, áldásokat és csapásokat Krisztusban elhordozó földi élethez. Sipos Mihályék élete, példája és missziója, a paraszti kultúra felélesztése iránt jó reménységgel tölt el és új lendületet ad saját kis gazdaságunk fejlesztéséhez. [34:  SIPOS Mihály, őstermelő, agrármérnök, személyes beszélgetés, Cegléd 2021.02.26.] 


5.4.  Az önellátó gazdálkodás kialakításának feltételei, költségei, lehetőségei, veszélyei

Saját tapasztalataimat, melyek az elmúlt tíz év során apránként gyűltek az emlékek poros polcain kiinduló alap lehet egy kis, 4-5 tagú családot ellátó háztáji gazdaság elindításához. Többféle módon lehet egy család önellátó, vagyis törekedhet rá. Nem csak az első fejezetben leírtak alapján, hanem annak függvényében is, hogy adott-e a lakóhely az önellátásra vagy csak ezután fog olyan tanyát, falut keresni, ahol elkezdheti a tervei megvalósítását. Egyébként ez is egy érdekes dolog, hogy vajon lehet-e úgy önellátó gazdálkodásba kezdeni, hogy eldöntöm, hogy holnaptól azt csinálom vagy ez minden esetben egy hosszú, többlépcsős folyamat. A saját példámnál maradva én azok közé a gazdasszonyok közé tartozom, akik beleszülettek ebbe az életformába. A dédnagyszüleim Erdélyből települtek át Magyarországra és az akkor még önálló településként nem létező Újszilváson kezdték el a földműves gazda életútját. Szőrösparcellának nevezik azt a részt, ahol még ma is meglelhető az ősi ház, bent az erdőben, kisebb nagyobb szántónak alkalmas földterülettel, apró paraszt házakkal. Édesapám vitte tovább mindazt, amit nagyszüleitől örökölt. Zöldség és gyümölcstermesztéssel foglalkozott eleinte, majd később áttért a virágtermesztésre, amikor hatalmas fóliasátrakban, de volt egy üvegházunk is, szegfűt, gerberát, rózsát, kálát termesztett. Nagyapám egyik lábát a forradalom végén egy bombaszilánk vitte le, s a jobb keze felől álló két gyermekek is ennek áldozatai lettek. Az Édesapám a másik keze felől állt, így ő életben maradhatott. (Egyedül Istené a dicsőség) A nagyapám fél lábbal sem hagyta a földművelést. Édesapám, mint a legidősebb gyermek vette át a munkák nagy részét. Azt mondják olyan földiepret, mint amit a Nagyapám termesztett, azóta sem tud senki. Nagyapám fél lábbal is tudta hajtani a biciklit, amin szállította a szamócát Újszilvásról a szatymazi piacra. Mai emberi ésszel szinte fel sem fogható ez, amikor a kétszáz méterre lévő boltba is autóval megyünk, hogy megvegyük a spanyol földiepret. Tehát a fóliasátrak mellett voltak jószágok. Baromfik közül csirke, pulyka, gyöngyös, liba, kacsa, a padláson galamb, de minden évben hizlalt disznókat is melyek a család egész éves húsfogyasztását fedezték. A három hatalmas almafára mai napig emlékszem, amiken nyári időszakban a fél napjainkat töltöttük. De volt meggy, őszi barack, körte, ribizli és piszke bokor, kék és fehér szőlő a nyolcszáz négyzetméteres kertben. Óriási élmény volt kisgyermekként ilyen környezetben élni, az apró jószágokat, különösen a csíkos hátú kis gyöngyiket szerettem. Volt egy nagy beteljesületlen vágyam is, amikor talán tizenegy éves lehettem, ugyanis egy fehér kiskecskét szerettem volna. Bújtam Mamánál a hirdetéseket a Szabad Földben, kerestem a vásárokat az éves kalendáriumban. Apu el is vitt több helyre, de „sajnos” senkinek nem volt eladó kiskecskéje. Tíz évig éltem ebben a szeretetteljes, biztonságos és minden gyermek számára élményekkel és örömmel teli környezetben. Ötödik osztálytól kisgimnáziumba kerültem Jászapátiba, onnan nyolc év után haza. Érettségi után tanultam Cegléden, majd dolgoztam a fővárosban és Kecskeméten kereskedelmi munkakörben. Ezzel újabb tíz év telt el, s immár harminc éves voltam, amikor szülési szabadságomat elkezdtem. Mivel a Férjem is újszilvási és ajándékba kapta a Nagyszüleitől a kis, vályog Kádár kocka házat, amihez szintén egy nyolcszáz négyzetméteres kert tartozik, a háztáji gazdálkodáshoz minden adott volt. Természetesen nem ezzel a céllal maradtunk itt. Én többször elköltöztem volna már, hol Kecskemétre, hol Budapestre, most épp Ceglédre, de aztán mégis mindig maradtunk. És milyen jól tettük! Első kislányom megszületett novemberben és a következő tavasszal a Férjem kis ágyásokat ásott, amibe retket, répát, zöldséget vetett. Három kis ágyás volt ez mindössze az öreg akácfa árnyékában. 
Az alap kerti eszközök közé tehát, amivel jó ha rendelkezünk, tartozik egy ásó, gereblye, kapa és horoló, valamint az állatok gondozása esetén is kihasználható villa, lapát és gumicsizma. Nekem csak három éve sikerült rendelni egyet és venni bele egy thermozoknit, de nem bántam meg. Érdemes rászánni azt a körülbelül ötezer forintot, melyben a zokni ára is benne van. A vetemény sorának kihúzásához többféle módszer is van, lehet zsinórral, de fahulladékból, pl. tetőléc, praktikus sorolót készíthetünk. A kerti szerszámok mellett jó, ha van kalapácsunk, kézi fűrészünk, harapó és csípő fogónk. Ha valaki felajánlja, hogy lebonthatunk egy kerítést és elvihetejük az anyagot, akkor azonnal igent kell mondani. A drótháló és betonoszlop faluhelyen aranyat ér. A Férjem következő nyáron megépítette a csirkeólat és udvart kerített nekik. Az ülőket a legegyszerűbben levágott, különféle vastagságú akácfa ágakból lehet elkészíteni. Nekünk ez a három hatalmas akác miatt adott volt, de erdőben is lehet gyűjteni letört ágakat. Fentebb említettem már, hogy vettünk tíz kitojt tyúkot, amiket az ipari termelésből leselejteznek. Ekkor határoztam el, hogy soha többé nem veszek bolti tojást, akkor inkább nem eszek. Az ólat maradék B30-as téglából és a régi deszkákból, gerendákból, zsindelyből készítette a Férjem. Ha olyan falusi házat vagy tanyát vásárolunk, ahol jó állapotban vannak a melléképületek, nem kell erre sok pénzt fordítani. Egy kedves barátnőmet a 2020 tavaszi karantén ideje alatt buzdítottam, hogy csináljanak baromfiudvart, hogy legyen saját tojásuk. Ők akkor építették meg a házukat, a család régi háza helyén, így sok, a bontásból marad lim-lomot fel tudtak használni. Megjegyzem, ha egy pár házépítésre adja a fejét jól teszi, hogy az alap kiásása előtt a gyümölcsfák gödrével kezdi, mert mire beköltöznek, már akár néhány szem gyümölcsöt is tudnak szüretelni. Az állatokkal azonban ez épp ellenkezőleg van. Azokat csak akkor kezdjük betelepíteni, ha már életvitelszerűen ott élünk és a biztonságos zárható ól a rendelkezésükre áll. Visszatérve azonban kedves barátainkhoz, ők az ólat osb lapokból, a kerítést a bontott sodronyból és oszlopokból készítették, a tetejére a bontott cserép került. Nagy öröm látni a kapirgáló tyúkokat és kakasokat, mikor megyünk hozzájuk tojásért, mert most ők adnak nekem, mivel az én tyúkjaim nem tojnak télen. Tíz tyúknak nem kell hatalmas terület, de ha elkészítjük fontos, hogy legyen beton a kerítés alatt és az ól jól zárható legyen. Sajnos még ide a falu közepére is bejön a négylábú ragadozó, de a karvaly is gyakori vendég itt. Jó, ha az egész porta körbe van kerítve és ott is van alapja a kerítésnek, mert egyik évben az újonnan a szomszédba költözött két tacskó végzett irdatlan pusztításokat a baromfiállományban. Ha az önellátásra való áttérést fokozatosan valósítjuk meg, akkor érdemes tyúkokkal kezdeni, de nagyon hasznos lehet egy pulyka pár, vagy egy bak két tojóval, beszerzése. A pulyka nagyon jó kotló és szinte biztos, hogy elkotlik. Kikölt minden féle tojást és nagy gonddal fel is neveli őket, legyen az akár valamilyen viziszárnyas. Nagy testmérete miatt egyszerre húsz-huszonöt pulyka, huszonöt-harminc tyúk, harminc gyöngyös tojás tehető alá, de akár mindegyikből alátéve, egyszerre is képes őket kikölteni. Például alá teszek öt pulykatojást, tizenöt gyöngyöst, majd egy hét múlva tíz tyúktojást is. Volt olyan év, amikor az önkormányzat előnevelt paraszt csirkéket adott azoknak, akik igényeltek. Én is kértem Édesanyámnak harmincat, de kértem, hogy nekem naposan adják ide, ha lehet. Épp egyszerre keltek a gépben a csirkék és a pulykám alatt a pulykák és gyöngyik, így a harminc kiscsibét is gond nélkül alá tudtam tenni, pulyka anyó pedig szépen terelgette őket, mintha mind sajátja volna. Ugyan ezt viszont egy tyúkkal nem tehetjük meg, mert ő csak a saját fészekalját neveli fel. Amikor kiköltözünk falura érdemes tájékozódni ki, mivel foglalkozik, milyen állatot tart, milyen gabonát termeszt. Ha már amúgy is ott lakunk, akkor sokkal könnyebb megtalálni azokat, akik állattartással foglalkoznak és segítségünkre lehetnek. Én először vettem a pulyka és gyöngyi tojásokat, de még a keltetésre alkalmasakat tyúktojásokat is. Az első kotlómat Édesanyám hozta ide a már kikelt csibékkel és végül már nem került haza. Három évben keltette nekünk a csibéket, amikor egy nagyon forró nyáron talán hőgutát kapott, de az is lehet egyszerűen letelt az ideje. Az első saját keltetésű két kispulykából, csupán egy maradt meg. Egy bak, amit elkért a 85 éves Jani bácsi a tojói mellé és cserébe keltetett nekem is tíz pulykát. A tízből hetet megöltek a szomszéd tacskók, de Istennek hála a megmaradt háromból kettő tojó volt és egy bak. Így meg tudtam kezdeni a nagyobb mennyiségű szaporulat előállítását. Ha mégis venni akarunk pulykát, tojókat három-négy ezer, míg bakokat négy-nyolc ezer forintért tudunk vásárolni. Az Édesanyámnak nevelt önkormányzati paraszt csibékből következő évre gyönyörű tojó tyúkok lettek és természetesen hagytunk hozzájuk egy kakast is, így már én is tudtam a tojásaikat keltetni. Négy tyúk kotlott el közülük, melyhez jön hozzá még az első önálló keltetésemből egy öt éves kontyos kopasznyakú tyúk, akik az élete ezen szakaszában gondolta úgy, hogy ideje utódokat neveli. A tavaszi csibékből nevelt kakasokat már késő ősszel le tudjuk vágni, de tavaly a kotlós párom október elején is elült, abban az évben harmadjára, ennek köszönhetően februárban is lehet rántani való csirkém. Azonban mivel ezek gyönyörűek lettek, meghagyjuk őket tovább tartásra. A baromfi húsellátásunkat tehát apránként értük el, de ha valaki úgy gondolja, vehet ötven darab napos csibét és abból neveli ki a mag állományt és a fogyasztásra szánt egyedeket. A napos csibék nem drágák, száz forint per darabáron már kapható, viszont nevelésük igényel némi előzetes tudást. Nekünk természetesen közben venni kellett a húst, de mivel a Férjem kizárólag sertést eszik, így a baromfit mellőztük, míg nem tudtuk a sajátunkat vágni. Az üzemi baromfi húsát egyszerűen nem vagyok képes sem megvásárolni, sem fogyasztani. Akkor inkább nem eszek baromfi húst. 
A jószágok tartásához a biztonságos terület és ól mellett fontos a megfelelő takarmány is. Mivel a mi családunk generációk óta falun élt, mind én, mind a Férjem örököltünk földet nagyszüleinktől, amiből haszonbér formájában a kezdeti időszakban elegendő takarmányhoz jutottunk. Később ezeket a földeket eladtuk, de ha nincs saját termesztésű takarmány, akkor érdemes megkeresi a faluban azokat, akiknek van. A szomszéd faluban élő barátnőm a házhoz tartozó kb. egy hektáros területen termel felváltva kukoricát, tirticalét vagy napraforgót. Amíg az ő gyermekei is picik voltak tartott baromfit, de mióta újra munkába állt nem jut már arra is ideje, energiája. A megtermelt takarmányért viszont én tudok baromfival fizetni, így máris kikerültük a pénzmozgást és mindketten elégedettek vagyunk. Ugyan így gazdálkodik az Öcsém az örökölt földeken ezért idén tőle vettem például napraforgót. Természetesen hiába élnek a családok falun, ha mindketten munkahelyen dolgoznak, a gazdálkodás nem fog működni. Én abban az áldott helyzetben vagyok, hogy a Férjem is úgy gondolja, nekem most a gyermekek mellett van a helyem és ő előteremti a szükséges pénzeszközt. A takarmány jelentős költség tényező. Egy zsák napraforgóért ma hatezer forintot fizettem. Kétszáz forintért mérik most kilóját. Én vegyesen adom nekik a kukoricát, napraforgót és triticalét vagy búzát. A takarmány mellett fontos, bár leginkább télen, az alom. Nyáron faforgácsot hozunk a helyi asztalos üzemből, ott is lehet tojással és tyúkkal fizetni, de egy zsák forgács egyébként ötszáz forintban kerül. Ősszel szintén egy helyi gazdától veszek szalmabálát, aki elhozza egészen a kapuig szintén bálánként öt-hatszáz forintért. A szalma szükségletek is az állomány számával gyarapodott. Most arra jutottam, legalább tizenöt bálára van szükségen, mivel én decembertől az ólban mélyalmozok, nyáron pedig a tojóládákba és fészkekbe használom. A mélyalmozás azt jelenti, hogy nem szedem ki a szalmát, hanem minden nap hintek a tetejére egy kevés friss szalmát, így kialakul egy nagyon jó trágya, amelyet aztán a kis veteményesbe felhasználunk. Ezzel el is jutottunk az állatoktól a veteményig. Eleinte míg csak kevés baromfink volt, a tyúkok a számukra kerített udvarban voltak, míg a kotlók az egész kertet bejárták. A Férjem azonban nem szereti, ha az udvart összepiszkítják, ezért négy éve, bontásból kapott kerítéssel lekerítette a hátsó kertet, kérésemre pedig készített egy „művész kijárót” a jószágoknak az udvarukból. Mivel itt, ellentétben a szülői házunk fekete földjével, nagyon homokos a talaj, nem igazán volt jó termés benne. A gyümölcsfák közül csak az őszibarack maradt meg, az utolsó szilvafa idén nyáron pusztult ki. Miután tehát négy éve az állatállomány felszaporodott, a veteményest egy tizenöt négyzetméteres területre szorítottuk. Ennek az is oka volt, hogy az elmúlt tíz évben négy gyermeket hordtam ki, ami mind a várandósság ideje alatt, mind a szülést követő egy-két évben erősen lekorlátozta a teherbíró képességemet és gazdaságra fordítható időmet. Ebben a kis kertben meg tudjuk termelni a szükséges mennyiséget nyári fogyasztásra. Mindenféle növényt ültetünk bele, mely munkalépést a tervezés előz meg. Kis terület ellenére mindig van egy zöldségféle, egyik évben a borsó, másikban a bab, harmadikban a cékla, terem annyit, hogy el tudunk tenni belőle a téli hónapokra is. Nálunk tehát a kert nagy részében, a nyári százfős állományt elérő baromfik szabadon kapirgálhatnak és nevelkedhetnek. Hozzájuk csatlakozik három rex fajtájú nyuszink, akiket a Bátyámtól kaptak a gyerekek. Ezeket a nyulakat is lehetne húselőállításra szaporítani, de természetesen a gyerekek erről hallani sem akarnak. A szaporulatot kis barátaikkal cserélik el takarmányra, szalmára vagy csokoládéra. Az elmúlt tíz évben a baráti, ismeretségi körben közel egy időben születtek gyermekink, akik szülei szintén hasonló életformát folytatnak. Amikor sorra kipusztultak a gyümölcsfák az járt a fejemben mindenképpen ültetni kell újakat. Igaz nem is nagyon értünk hozzájuk, de majd megtanuljuk. Aztán rájöttem nem kell mindent nekem megtermelni. (Ennek ellenére fásítani fogom a kertet.) Az egyik családnak gyönyörű gyümölcsösei vannak, viszont nekik nem jut idejük az állattartásra is, főként mert a vállalkozásuk sok időt elvesz tőlük. Ezért a múlt nyáron az őszibarackért és szilváért tyúkokkal fizettem, mert én egyébként a tyúkot fogyasztani annyira nem szeretem, levágni pedig érzelmi okokból nem kívánom. Természetesen van, amikor az érzelmek nem befolyásolhatják az ész érveket, így kerül levágásra a négy éves Fujti névre hallgató bakpulykánk is. Három éve egy olyan család költözött a szomszédba, akik nyugdíjasok lévén gyönyörűen megművelték a kertet. Arra soha nem fogok rájönni az ő kertjükben miért teremtek már az előző tulajdonosoknál is olyan gyönyörű növények, míg a miénkben nem. Bálint bácsiéktól, mert így hívták a családfőt, vettem két éven át a burgonyát vagy cseréltem tojásra, mikor a tyúktetű pusztítása miatt az összes csirkét le kellett vágniuk. A befőző paradicsomot már pénzért vettem, de ekkor már megtehettem, hogy fizetek, nekik pedig segítettem, hiszen a kis nyugdíjukhoz jól jött az a párezer forint. És ha már a pénznél tartunk. Volt az életünkben olyan néhány év, amikor nagyon kevés jövedelemből éltünk, de azáltal, hogy megműveltük a nagy kertet és jószágokat neveltük, mindig volt ennivalónk, míg a Férjem fizetése elég volt a rezsire és némi ruhára, bár a gyerekek bőven kaptak innen-onnan, tehát inkább csak cipőre. Mivel mi itt éltünk ebben a házban, mielőtt elkezdtünk gazdálkodni, a fúrott kút, a szivattyú, slag, kerti szerszámok adottak voltak. Adott volt egy alapismeret az állattartásról, kertészkedésről is gyermekkorunkból, és adott volt egy ezermester a Férjem személyében. Ezeket azonban mindenkinek meg illetve be kell szerezni. Ami a konyhakerti növénytermesztés alapját képezi az a földterület és szerszámok mellett, a vetőmagok. Én minden évben el tudok költeni tízezer forintot is ezekre, mire Édesanyám azt mondja, pont olyan vagyok, mint az Édesapám volt, mert ő is mindig ennyi magot vett. Természetesen nem kell ennyit költeni rá, főleg, hogy vannak bizonyos növények, amelyeket egyszerűbb palántaként beszerezni, de az ismerősök egymás között is cserélgetnek vagy ajándékoznak. Ha valaki felajánl, valamit mindig fogadjuk el, és ha van valamiből feleslegünk, mindig kínáljuk fel valakinek. Erre remek fórum a facebook vagy a hirdetőtábla a közértben. Még a legszűkebb esztendőben is megvoltak a szükséges vetőmagok, ugyanis Édesanyám megvette nekünk vagy kaptunk innen-onnan, ezt is, amazt is. Isten így gondoskodik az övéiről. Az évek során többször próbáltam eltenni magokat, de olyan vagyok, mint egy szórakozott mókus és tavaszra elfelejtem hová rejtettem őket. Ez alól egyetlen kivétel a csíkos napraforgó, amit azért vettem körülbelül hat éve, mert a Lányok látták a Bogyó és Babócában, amikor a kis bogarak napraforgót ültettek a kertjükben. Azóta minden évben ültetünk néhány magot egyrészt, mert szemünknek gyönyörködtető látvány a két méternél is magasabbra növő virágzó napraforgó, másrészt, mert szeretjük pirítva, harmadszor azért, mert a kismadarak is nagyon kedvelik. 
Ha sikerült termelni valamit, akkor az azonnal elfogyasztott mennyiségen túl fennmaradó részt el kell tenni a téli hónapokra.   A befőzéshez szükséges befőttes üveget Édesanyámtól és a nyolcvanéves szomszéd nénitől, Ilonka nénitől kaptam, de nagy áruházak is akciósan kínálják a befőző szezon végén. Ha tehát van valami, amiért érdemes bemenni ezekbe az áruházakba, akkor ez az.  Amikor a Férjem felújította a házat, de mi csak aludni jártunk haza, nem volt spejzom, ezért ezt később a padlásfeljáróból alakította ki. Praktikusan elhelyezte a polcokat, melyek többnyire bontott anyagok újrafelhasználásával készültek. Maga a helyiség a ház része, de az ajtó kívülről, a műhelyből nyílik, ezért ki kell menni a főbejárton és megkerülni a házat, ha be akarok hozni valamit, de ez egy elenyésző probléma. A spejz egyébként Észak-Nyugati tájolású, melynek köszönhetően télen fagymentes, nyáron pedig kellően hűvös. Igazán nagy öröm látni, ahogy töltődnek nyáron a sorok és tudni, hogy nekünk mindig van itthon annyi alapanyag, ha holnap karanténba zárnak, néhány hétig biztosan kihúzzuk bolt nélkül. Az első évben nem volt fagyasztó ládánk, vagyis volt, de a Nagyi háromszáz literesét eladta a Férjem mikor 2004-ben a felújítást megkezdte. Abban az évben, amikor elkezdtem a betakarítást egy baráti összejövetelen épp feljött, hogy kellene egy fagyasztó nekünk. Micsoda véletlen, hogy épp volt annak a barátunknak egy eladó picike, négy fiókos, ami pont befért az elkészült spejzba. Így jutottunk tízezer forintért egy használt, de azóta is kiválóan működő fagyasztó szekrényhez. Az első tavaszon, amikor már szülési szabadságon voltam, az első dolog, amit megrendeltem egy internetes webáruházból egy tíz literes inox fazék volt, szintén tízezer forintért. Ez kell a lekvár főzéshez, dunsztoláshoz, töltött káposztának és a csirkekopasztáshoz vizet forralni. Itt jegyzem meg, hogy bár lehet házilag savanyú káposztát is készíteni, amíg nincs hozzá eszközünk, időnk, tudásunk, érdemesebb megkeresni azt a beszerzési forrást, ahol olyan káposztát savanyítanak, amit nem kell főzés előtt kimosni. Én a zöldséges Marika néni boltjában találtam rá erre a tökéletes savanyú káposztára, melyet minden évben ő maga készít el. Mivel a fagyasztó nem nagy, de disznót egyelőre amúgy sem vágunk, megtanultam különböző tartósítási eljárásokat. Például a zöldbabot is el lehet tenni üvegben, ahogy csemege kukoricát és sóskát is. Míg az előbbieket sós lében, addig az utóbbit zsíron dinsztelve, zsírral lezárva. A disznó húsát szintén le lehet zsírban sütni, ehhez azonban szükségesek megfelelő edények, az úgynevezett zsíros bödönök.
Amikor a csirkevágásra került a sor, Édesanyámtól kaptam kölcsön tejes ládákat. Ezek egyébként akkor is nagyon hasznosak lehetnek, hogy ha kotlósokat akarunk ültetni. Egy ilyen nagy ládát, hogy legyen nekem sajátom is, novemberben vettem egy műanyagosnál Abonyban, két ezer forintért. Kényelmesen elfér benne több liba is. A nagy vajlingot is mindig Édesanyámtól kértem kölcsön, és mivel egy időre átvettem tőle a befőzési munkákat is, vagyis neki is én tettem el, sokáig nálam volt. Most viszont a negyvenedik szülinapom előtt arra gondoltam valami olyat kellene kérnem, ami egy életre szól, így találtam ki, hogy egy Bonyhádi zománcozott vajlingot kérek. Ennek a pontos árát nem tudom, de tízezer forinttal lehet számolni. Ez egyébként éppen tíz évvel az után került a tulajdonomba, hogy megvettem a tízliteres fazekat. A csirkepucolásnál az egyik kérdés, hogy kitől tanulja meg az ember. Bár nekem gyermekkoromban adott volt a lehetőség a tanulásra, mégis csak harminchat évesen jutottam az elhatározásra, hogy szeretném tudni, hogyan kerül a baromfiudvarból a konyhaasztalra a csirke. Ehhez jó, ha van egy anyu, aki tudja, hogy kell vagy egy jó szomszéd bácsi, aki örömmel adja át a tudást és vállalja a kivégzéssel járó érdemi munkát is. Miután az elhatározás megszületett és megvolt az oktató és a hóhér is, a másik kérdés az volt, hogy hol perzselem meg. Nekem nincs nyári konyhám, bent a lakásban pedig nem a legkellemesebb szagok terjengnek miatta. Az első egy-két csirkét mégis idebent perzseltem, de amikor komolyabbra fordult a dolog, a Férjem elővette a honvédségi alapeszközét, a turista gázégőt. Azóta is ezzel perzselem a baromfikat és jelentem tökéletesen megfelel a célnak. Egy kis gázpalack mindössze ötszáz forintba kerül. Emellett jó, ha van az udvaron egy asztal, egy szék és sok víz. 
Az eddigiek mellett érdemes beszélni még a kenyérsütésről, tésztagyúrásról és tejtermékek készítéséről. Mivel a tehéntartás némi szakértelmet igényel és több feltétel is szükséges hozzá, ahogy gyermekkorunkban Szombatikétól hoztuk a tejet, most is megtalálhatjuk a faluban azt a gondos gazdát (bár megjegyzem egyre nehezebb ilyet találni), akitől a bolti árának töredékéért juthatunk finom tehéntejhez. Ebből aztán készíthető különösebb eszközök nélkül joghurt, túró, aludttej, tejföl vagy éppen sajt. Néhány éve a tejhordáshoz is vásároltam egy zománcozott, négy literes kis csajkát, amiben azonnal fel is tudom forralni a tejet. Ennek az ára négyezer forint volt és lehet kapni két literes változatban is. Nagy előnye, hogy jól sterilizálható és nem szennyezi a környezetet, mint a műanyag flakonos megoldás. A kenyérsütéshez szintén csak elhatározás kell, persze a szükség is lehet nagyúr. Ehhez érdemes egy nagy, legalább hat literes kacsasütő jénaiba beruházni, amit három-öt ezer forintért már kapható. Lisztet itt nálunk, a szomszéd falu malmából akár ötvenkilós kiszerelésben is megvehetünk. Én kisebb kiszereléseket, többféle malomtól szoktam venni, amit aztán a konyhapult végében öt literes dunsztos üvegekben tárolok. Ha időnk van, készíthetünk kovászt, de az élesztős házi kenyér is messze felülmúlja az adalékokkal tömött bolti kenyér ízét. A tésztagyúráshoz szintén liszt kell és sok tojás, amit reménység szerint már a tyúkólból tudunk behozni. Nekem csak nyújtófám volt, így sokáig a konyhapulton nyújtottam, de tavaly tavasszal a karantén idején sikerült beszereznem vére egy nyújtódeszkát, előző nyáron pedig egy rövid nyújtófát a Kossuth toborzó kirakodó vásárában Cegléden. Egy Atlasz tésztanyújtót Édesanyámtól kaptam, mert ő is kapta valakitől használtan. Ez azonban elsősorban kényelmi funkciót szolgál, e nélkül is lehet fantasztikus házi tésztát gyúrni és nyújtani. Egy tésztagép több tízezer forintos beruházás, azonban egy életre szól. A leves tésztákhoz, krumplis, túrós, káposztás tésztákhoz tökéletes a nyújtófa, pörkölthöz, paprikás krumplihoz pedig szaggatunk nokedlit. Egy nokedli szaggatót is érdemes beszerezni, körülbelül ezer forintért. Amikor nem tudok tésztát gyúrni, mert vagy az időm nem engedi, vagy tojásom nincs, megkeresem azt a tésztaüzemet, ahol valódi tojásból készítenek száraz tésztát. Ezt a forrást egy ceglédi családi vállalkozás biztosítja, melynek tulajdonosa épp az Édesanyám volt általános iskolai osztálytársa és felesége. Az üzemből tudom közvetlenül megvásárolni az árut, a zacskókat pedig eltéve alkalmasak lesznek a saját gyúrású tésztáim tárolására is. 
Amennyiben a hely és lehetőség is adott, akkor érdemes évente egy-két disznót felhizlalni. Az én Férjem csak a színhúst szereti, ezért egy egész disznót nem érdemes feldolgozni számunkra, de ebben az évben mégis megpróbálkozunk vele. A disznóvágásnak kicsit nagyobb eszközszükséglete van, de apránként azok is beszerezhetőek. Ha nem akarunk disznólkodni, akkor megtalálhatjuk a faluban azt a gazdát is, aki egészséges, szép disznókat nevel és akár még le is vágja. Nekünk is van ilyen baráti családunk, tőlük szoktam hurkát vagy füstölt kolbászt venni. Egyik fontos élelmiszerünk a méz, amit szintén egy barátunk méhészetében be tudunk szerezni, bár van több méhész is a faluban, sőt a családban is. Októberben elviszem az ötliteres befőttesüveget és teletöltetem akác vagy virágmézzel és ebből öntök ki mindig egy hét decis üvegbe, ami a konyhapulton mindig elérhető. 
Az otthon melegét nálunk gázkonvektor biztosítja, de lehet, hogy olyan ingatlanba költözik vagy él az ember, ahol vagy vegyes tüzelésű központi fűtés vagy épp kandalló van. A szükséges tüzifa ebben az esetben is megoldható barter ügylettel, de sokszor az erdőtulajdonosoknak segítve össze lehet gyűjteni a letört ágakat. Természetesen ez nem kis időt és energiát igénylő munka. A tüzelő fa mellett, amit a természet kínál még számunkra, azok a gyógynövények. Ha falun, tanyán élünk érdemes begyűjteni a különböző gyógynövényeket, kezdve a fenyőrügytől, májusi csalántól, a bodzán, hársfavirágon és kakukkfüvön át a diófa leveléig. Ehhez rengeteg segítséget találhatunk internetes videókban vagy gyógynövényes könyvekben, amiből természetesen nekem volt egy Édesanyám könyvespolcán. Mindezen növényekből nagyon finom, tartósítószer mentes szörpöket, szirupokat készíthetünk, melyek évekig elállnak, így nem is feltétlenül kell minden évben elkészítenünk minden fajtát.  A nyári meleget érdemes kihasználni a gyógynövények szárítására vagy a gyümölcsök aszalására, ami szintén nem egy ördöngős művelet és nem is kell elektromos aszalót venni hozzá. A bodzateába viszont tehetünk aszalt szamócát is, de a fűszernövényes kertben termett citromfű és menta levelek tovább fokozzák az íz élményt és a gyógyító hatást. 
Anyává válásommal egyidejűleg indult meg a környezettudatos gondolkodásom kialakulása is, bár gyermekkorom óta a szívemen viseltem a természet sorsát. A legmotiválóbb tényező az volt, hogy szerettem volna a hozzátáplálás megkezdésével minőségi ételeket főzni a gyermekünknek. Sokat kerestem a témában és rá is találtam az AntalVali.com oldalra, ahol megtudtam miből van a margarin, miért káros az étolaj és mitől olyan finom a vegeta. Ezeket azonnal ki is űztem a konyhámból. Később rátaláltam egy fészbukcsoportra, ahol hagyományos ételeket készített egy szabolcsi asszony. Ott tömörültek azok az asszonyok és férfiak, akik igyekeztem minél egészségesebb élelmiszerekből főzni. A nátrium glutamát száműzése az étrendünkből azzal kezdődött, hogy kidobtam a maradék vegetát és egy nagyszerű recept alapján magam kezdtem el készíteni az ételízesítőt, majd két év után ennek a használatát is teljesen kiiktattuk. A só, melyből egy kicsinyke mennyiség is megízesíti az ételt, szintén lecserélésre került, a csomósodást gátló adalék nélküli erdélyi sóra. Ezeket azért tartom fontosnak megemlíteni, mert a fejezet címe között szerepel a „lehetőségei” szó is. Az önellátó gazdaságban pedig ezekre is lehetőség van.  Nem csak a saját szervezetünket, de a termesztett növényeinket is mentesíteni kell a káros anyagoktól. Az önellátó gazdasághoz, mint egy ökológiai gazdaság, hozzá tartozik a kártevők elleni védekezés is. Mi egyáltalán nem használunk vegyszereket a növénytermesztésben, és a mesterséges takarmányokat, vagyis tápokat, az állataink élelmezéséből is mellőzük. Az apró kerti madarak sokat segíthetnek a rovarok, hernyók elpusztításában, ezért fontos, hogy megfelelő élőhelyeket alakítsunk ki számukra is, odúkkal, etetőkkel és itatókkal. A postaládánk évek óta egy cinkepárnak ad otthont, míg a fenyőfán elhelyezett odúban két évben költöttek rozsdafarkúak. Egy éve sikerült felállítanunk a négylakásos fecskedúcunkat, melybe remélhetőleg mielőbb beköltöznek a lakók. Ha napos csibéket kiengedjük a veteménybe ők is rendkívül ügyesen, károkozás nélkül összegyűjtik a rovarokat, míg a kotlóval vigyázni kell, mert az, az egész veteményt tönkre teheti.  A rágcsálók ellen, mi esetünkben az egerekre gondolok, legjobb ellenszer egy nem ivartalanított macskát beszerezni. Bár magam is nagyon szeretem és védem az állatokat, azt jó megjegyezni, hogy a macska faluhelyen céllal van tartva és bizony fogyóeszköz. Ha pedig véletlen folytán rábukkanunk, az egérfészekre ne sajnáljuk meg őket és ne takargassuk vissza, hanem jusson eszünkbe a téli hónapokban a fal mellett szaladgáló kis sötét árny, s ennek fényében cselekedjünk. 
Aki külterületi részen vagy a falunak ritkán lakott részén él, ajánlott kutyát tartani a betonozott csirkeól mellett. Természetesen egy francia bulldog nem alkalmas arra, hogy a jószágokat és a portát őrizze, ezért ha nekem egyszer lesz kutyám, akkor Mudit, Pumit vagy Border Collit fogok vásárolni. Ezen azonban egyelőre nem kell rágódnom, mert a kutyatartást túl nagy felelősségnek tartom, s amíg ilyen kicsik a gyerekek nem tudnék rá kellő időt és energiát fordítani, nem beszélve az anyagiakról. A kutyát, macskát érdemes a házi kosztra szoktatni, így nyugodtak lehetünk, hogy a maradék étel jó helyre kerül és jelentősen csökkenthetőek az e célú kiadások. Ha már a maradéknál tartok, el kell mondanom, hogy számomra az önellátáshoz szorosan kapcsolódik az, hogy magunknak főzzük meg az ebédet minden nap. Olyan táplálékot veszünk magunkhoz, amit lehetőleg magunk termelünk, de ha szükséges valamit megvásárolni hozzá, akkor azt a lehető legtudatosabban tesszük. Kistermelőtől, öreg nénikétől a piacon, csomagolás nélkül, csak idény zöldséget és gyümölcsöt vásárolunk. Mi például soha nem eszünk télen paprikát és paradicsomot, csak amikor a kertben terem. Az önellátó családokban élő asszonyoknak jó, ha megtanulnak főzni és begyűjtik az öregektől azokat az egyszerű, de nagyszerű ételek receptjeit, amit a nehéz idők ihlettek. A lángos, kalács, langalló, különféle egyszerű krémes és száraz édes és sós sütemények szintén hozzájárulnak a fenntartható és egészséges élethez. 
Ha igazán próbálunk visszatérni a régi időkhöz, ma már lehetőség van arra, hogy újszülött kisbabáinkat modern, mosható pelenkákkal pelenkázzunk, melyek három gyermekek pelenkás korát is kiszolgálják, így kímélve meg a Földet gyermekenként 1,5 tonna veszélyes hulladéktól. Aki önellátásban gondolkozik, az komplexen kezeli ezeket a területeket. Minden erejével azon van, hogy visszatérjen ahhoz az ősi állapothoz, amikor az Isten-ember-természet hármas még a legtermészetesebb egység volt. Az önellátásra törekvő ember elsőként felismeri a felelősségét a Teremtett világ iránt. Aztán felismeri milyen mérhetetlen mennyiségű méreggel etetik az ipari nagyvállalatok és a modern mezőgazdaság. Rájön, hogy rendelkezik a tudással és képességgel, vagy meg tudja szerezni, ahhoz, hogy önmaga gondoskodjon családjáról, óvja és védje szűkebb és tágabb környezetét. Az önfenntartók mellett létezik egy fogyasztói csoport a társadalmunkban, melyről először az ősszel hallottam az egyik műveltségterületi kurzus során. Ők a LOHAS fogyasztók. A LOHAS a Lifestyle Of Health And Substainability-ból készült mozaik szó és azokat a személyeket tömöríti, akik úgynevezett hibrid fogyasztók. Akik nem zárkóznak el a modern eszközök, termékek vásárlásától, használata elől, de tudatosan odafigyelnek a minőségre, a gyártói attitűdre és a fenntarthatóságra. Ez pedig úgy kapcsolódik a fejezetünkhöz, hogy bár igyekszünk visszatérni a természethez mégsem tudjuk magunkat teljes mértékben kizárni a társadalomból. Persze hallottam most a kutatásom során olyan családról, akik jurtában él a puszta közepén. Ilyen is van, de úgy gondolom elenyésző számban. Szóval a mai falusi vagy tanyasi ember is rendelkezik mobiltelefonnal, számítógéppel és talán elektromos háztartási eszközökkel is. Fontos itt is, hogy mi céllal vesszük és használjuk őket? Mennyit vásárolunk belőlük? Mindenkinek van laptopja, mobilja vagy egy eszközön osztozik a család? Minden konyhai robotgépet megveszünk vagy megelégszünk egy három részes rúd mixerrel? Ha elromlott a készülék megpróbáljuk-e megjavítani? Ha már végképp nem javítható kidobjuk vagy szétszereljük és felhasználjuk az alkatrészeket? 
Ha megadatik egy család számára, hogy a gyermekiket otthon neveljék és tanítsák további lehetőségek állnak előttünk, hogy fogyasztásunkat, káros anyag kibocsájtásunkat, hulladéktermelésünket csökkentsék. Ha nem járnak a gyermekek óvodába, iskolába, tized annyi ruhára van szükségük, nem kell annyi füzet, könyv, iskolatáska, de az osztálypénz mellett, megspórolhatják a közüzemi menza költségét is. ( Ez számomra egy örök kérdés marad, amire talán egyszer kapok majd választ, mégpedig miért is kell nekem a gyermekeimet óvodai és iskolai ebédben részesíteni, amikor én minden nap megfőzök délre?) 
Visszatérve az önfenntartó életmód alap eszközeire, jó, hogy ha van egy kerékpárunk, abban az esetben, ha autónk nincs. Egy női Schwinn-Csepelen kényelmesen el lehet tolni egy zsák kukoricát, de sokszor látom, hogy van, aki taligában odafelé a gyermeket visszafelé a takarmányt és annak tetejében a gyermeket tolja. A fúrott kutat, szivattyút már említettem, melyhez még szükséges a slag is. Az öntözővíz felhasználását csökkenthetjük, ha nagy edényekben, hordókban összegyűjtjük az esővizet. Rendkívül takarékos és célirányos megoldás a csepegtető rendszer, amit kedves szomszédjaim, akik kis nyugdíjukból igyekeztek mindent a lehető legkisebb költségvetésből megoldani, a következő módon oldották meg. A slag, ami rendelkezésükre állt a csirke udvar végéig volt elég. Mivel mi is voltunk olyan helyzetben, hogy dönteni kellett, hogy huszonöt méter slagot vagy a Férjemnek cipőt veszünk, ezt a helyzet teljesen meg tudom érteni. Bálint bácsiék úgy oldották meg, hogy két nagy műanyag hordót a kert elejében megtöltötték vízzel, majd két tízliteres kannával, minden nap délután öttől, szépen soronként minden paradicsom, paprika palánta stb. tövére öntöttek néhány decit. Ezt azért tudták megtenni, mert otthon voltak. A fiú is, aki egy rendkívül ritka, de súlyos betegség miatt került leszázalékolásra. Iszonyatos munkát fektettek bele annak a kertnek a művelésében, ahogy Édesapám is tette anno. Ez az életmód nem csak egészséges élelmiszereket ad, akár egy Bálinthoz hasonló egészségi állapotban lévő embernek a munkahelyet, megélhetést és rehabilitációt is biztosítja. Az önellátásban nagyszerű lehetőségként jelenik meg, hogy élelmiszerek mellett a vegyi árukat is elő tudunk állítani. Itt elsősorban a szappanra és a mosószappanból valamit mosószódából főzött folyékony mosószerre gondolok. Jelentősen csökkenthetjük kiadásainkat, a hulladéktermelést, de ezzel bőrünk egészségének megőrzéséhez is hozzájárulunk. A szappanfőzés azonban igényel némi szaktudást és jó, ha rendelkezésre áll olyan helyiség, ahonnan a gyermekeket ki tudjuk zárni, a gyártási folyamat idejére. Nekem erre sajnos nincs lehetőségem, de van kapcsolatom ahonnan be tudom szerezni az ugyan nem olcsó, de rendkívül egészséges házi készítésű szappanokat. A mosószer elkészítése már nem kíván komolyabb tudást, de kell egy fazék, amit másra nem használunk, egy reszelő, amin a boltban megvásárolt mosószappant (CAOLA) lereszeljük, két kanál mosószóda (ami a konyhai zsíros lerakodást is a leghatékonyabban távolítja el) és víz. Öblítő szerek helyett egyszerű, tízszázalékos ecetet használunk legalább kilenc éve.
A fejezetben a feltételek, lehetőségek és költségek mellett muszáj a veszélyekről is szólni. A gazda, ahogy Fekete István főagronómusa is mondja Bütyöknek és Tutajosnak nem úgy él, mint a mérnők, aki megtervezi a házat és a munka el van végezve, hanem állandó veszélynek van kitéve az időjárás változékonyságának személyében. Vagyis, ha kevés téli csapadék esik, nem kell ki a búza, ha túl sok esik, akkor a belvíz pusztít. A forró nyár megégeti a kukoricát, vagy a jégeső leveri az összes gyümölcsöt. Jó, ha tudjuk, lesz olyan év, amikor a szomszéd tacskói kipusztítják az állomány nyolcvan százalékát, de lesz olyan, amikor huszonöt pulykatojásból huszonkettőt kikelt a kotló és egy darab veszteséggel mindet fel is neveli. Lesz olyan év, amikor öt tyúk kotlik el, de olyan is, hogy aki tavaly kotlott, idén nem fog.  Előfordul, hogy az anyanyúl, ellés közben elpusztul, vagy a nagy melegben felüti a fejét a tyúktetű és nem kis küzdelem és költségek árán tudjuk csak megmenteni az állományt. Elfordult már az is, hogy a fészken ülve lepte el a kotlót a tetű. Az elsőnél még nem tudtam mi történik és a kotló elpusztult. A másodiknál már időben felfedeztem és a kotlót sikerült megmenteni, de a kikelés előtt álló tojásokat nem. Bár Jani bácsi elvitte őket, mert épp üresen kotlott a pulykája, csak öt darab tudott kikelni, de azok is rövid időn belül elpusztultak. A kacsák, libák nevelésébe nem érdemes azonnal belevágni, mert hozzájuk kell némi tapasztalat, igaz azt meg úgy szerezzük meg, ha csináljuk. Volt év, amikor minden kacsánkat megdöglesztettem, mert nem tudtam, hogy borsós darát nem szabad adni nekik. Tavaly nyáron a vegyszeres szúnyogirtást követően hullott el kettő, kettőt pedig valami ragadozó fogyasztott el a kertvégében. Libát is kicsiben nevelünk, elsősorban a gyerekeknek vettem, mert hatalmas élmény számukra, ahogy a kislibák követik őket mindenhová, de ez sem olcsó mulatság, mert legutóbb 1500 forint volt egy napos kisliba. Nagyon szomorú, mikor ötezer forintot ások el a kertben, mert valami oknál fogva egyik pillanatról a másikra felfordulnak. Idén először kotlik libám, nagy izgalommal várjuk a 10 vagy 11 tojásból mennyi kel ki és hányat tudnak majd a szülők felnevelni. A gyöngytyúkok gyermekkorom kedvenc baromfiai, ezért el sem tudnám képzelni  nélkülük az udvart, még akkor sem ha olykor okoznak némi bonyodalmat. Egyik évben például nagyon jól keltek, ajándékozni és eladni is tudtam belőlük, idén viszont mindössze kettőt sikerült felnevelni. A gyöngyi nagy vándorló, így ha átrepül a kutyás szomszédhoz előfordul, hogy ott életét veszti vagy a kárt tehet a saját, vagy a szomszéd veteményesében. A pulykákról is kell szót ejtenem. Igen érzékenyek a hidegre, ezért nem érdemes kora tavaszra időzíteni a kelést. A parlagi paraszt pulykát egyáltalán nem lehetetlen felnevelni, főleg, ha alkalmazzuk a népi praktikákat is. Kikelés után (a gyöngyik is) kapnak túrót, egy-egy szem feketeborsot és sok hagymát vagy hagymaszárat a darált takarmány mellé. Jó, ha ezeket is elő tudjuk állítani, meg tudjuk termelni és nem a boltból kell a túrót és hagymát vásárolni. Én a kiscsirkéknek is rendszeresen főzök tojást, beáztatom a maradék kenyeret vagy megfőzöm a krumpli héjat nekik. A kacsáknak vágjuk a csalánt, amit az erdőből hoztam és a ház mögötti árnyékos helyre ültettem, így saját ültetvényem is van. Kacsából elég lehet öt darabot, libából hármat vásárolni vagy keltetni kezdésnek. A libáknak szeretnek legelni, amit mi úgy oldunk meg, hogy a gyerekek kihajtják őket az árokpartra, de ha tudunk szedni nekik, akkor kössük fel vagy tegyük jászolba. Így könnyen le tudják a tyúkok is csipegetni. (A jászolt, a Férjem egy tönkrement ruhaszárítóból készítette el.) Az etetőket is kiselejtezett lábasokból, serpenyőkből, kimaradt csatorna darabból megoldhatjuk, nem kell mindenből újat és főleg nem műanyagot venni. Fontos, hogy mindig legyen az állatok előtt friss víz, nyáron a vízi szárnyasoknak fürdető, míg télen mindenkinek jó meleg víz. 
Ha önellátó gazdálkodás tervezünk, akkor gondoljunk arra, hogy az állatok mellett korlátozottan lesz szabadidőnk. A baromfik adják talán a legkevesebb kötöttséget, de azt is inkább télen, mikor az állományt lecsökkentjük. Amikor a kotlók sorban ülnek el, folyamatosan kelnek a csibék, nekünk mindig ott kell lenni. A kotlóknak friss vizet adni, takarmányt tenni, fészekről levenni, a csibék kelését figyelni, utána a kotlók különhelyezését megoldani, felügyelni, hogy ne menjenek a veteménybe, vagy a felnőtt állatok, főleg a libák ne tegyenek kárt bennük. A pulyka kotlót azért is ajánlom, mert remekül jelzi a veszélyt. Jellegzetes hangot ad ki, ha ragadozó madár vagy akár ha egy kóbor macska közeledik. Olyankor mindenki, még a nyulak is fedezékbe vonulnak. Bár kerülünk minden vegyszert, előfordul, hogy a tetű ellen nem elég a fahamu és muszáj neostomosannal megfürdetni az állatokat, lepermetezni az ólat, de rendszeres, hogy a pulykáknak a méreghányás időszakában epeműködést szabályozó gyógyszert kell adni. Tehát, ha önellátásra, de legalábbis állattartásra adjuk a fejünket, engedjük el a többhetes tengerparti nyaralásokat és maximum egy-egy délutáni strandolással vagy egy napos kirándulással szerezzünk gyermekeinknek örömet. Veszélyként jegyezném még meg azt, ha úgy akarunk önellátó gazdaságot kialakítani, hogy azzal a társunk nem ért egyet. Az is lehet, hogy egyetért, de a munkája miatt nem igen fog tudni szerepet vállalni a ház körüli, de leginkább a veteményes és állatok körüli teendőkben. Tehát csak annyit vállaljunk, amennyit elbírunk. Várandósan, pici babával nem fog menni ugyan olyan kapacitással, mint egy 3,8,10 éves gyerek mellett. Természetesen nem kell feladni egyiket sem, de tudomásul kell venni, hogy ma már nem úgy élünk, mint ahogy a nagyszüleink éltek. Azaz nem él együtt több generáció. Az anyák egyedül maradnak a háztartási, gyermeknevelési és gazdálkodási feladatokkal, így bizony előfordulhat, hogy túlterhelődnek. Tudjunk és merjük visszavenni a gőzerőből. Nem történik semmi, ha egy évben nem ültetünk csak egy tyúkot, vagy nem termesztünk csak répát, zöldséget esetleg burgonyát. Nem kell beleroppanni, mert abban az Úr sem gyönyörködik. Meg fogja mutatni azokat az utakat, ahonnan beszerezhetjük a minőségi élelmiszereket, alapanyagokat azokra az időszakokra, mikor más „terheink” megszaporodnak. Én a legfontosabbnak azt tartom, hogy amikor a kis háztáji gazdaságunkban tevékenykedünk, akkor az öröm járja át lelkünket. Ne kelletlenül, kényszerűségből vagy társadalmi elvárásból tegyük, hanem azért, mert szeretjük ezt tenni. Ha nincs időm kenyeret sütni, akkor ne legyen lelkiismeret furdalásom, ha bemegyek egy pékségbe és kenyeret veszek. Természetesen pékség és pékség között is lehet ég és föld a különbség, ezért próbáljunk ki többet és válasszuk ki azt, amelyik a legfinomabb kenyeret sütni, amely helyettesítheti a sajátomat. Ne erőltessük rá a párunkra, ha ő nem akar ganajozni, de nem is kell tőle ezért elválni. Meg kell és meg is lehet találni az egyensúlyt, amiben mindkét fél boldog lehet. Hiába van bennem valami megmagyarázhatatlan vágy egy tanya iránt, ha a Férjem kijelentette ő egy egyszerű, kiszámítható és kiegyensúlyozott életre vágyik. A gyermekek, ahogy nőnek egyre kisebb akadályt és egyre nagyobb segítséget képeznek. A kis gazdaság, akár már tíz tyúk és egy tizenöt négyzetméteres konyhakert is remek lehetőséget kínál arra, hogy bevezessük gyermekeinket a munka világába. Óriási lehetőség, hogy önmagukért, embertársaikért és a Teremtett világért felelős felnőtteket neveljük.








6. Önellátás és az oktatás

Az önellátó családok nem csak az élelmiszer-önellátást szeretnék önmaguk végezni, de gyermekeik nevelésében és oktatásában is felelősséget éreznek. Általános megfigyelhető, hogy ezek a családok, ha tehetnék, nem járatnák köznevelési, közoktatási intézményekbe a gyermekeiket, ugyanakkor szívesen szerveznék meg önellátó közösségükben a gyermekek közös tanulási folyamatát. Éppen ezért megvizsgáltam, hogy a jelenlegi magyar közoktatásban miként vagy egyáltalán megjelenik-e az önellátó életforma, mint nevelési eszköz vagy pályaorientációs cél.

6.1.  Az önellátó életforma megjelenése a magyar közoktatásban 1-6. osztályban

A NAT2020 alapján az általános iskola első és második osztályban a környezetismeret tantárgy megszűnt. A természettudományos nevelés című alpontja helyébe a következő rendelkezés lépett: „Természettudományos nevelés. A természettudományos gondolkodás megalapozása az alapfokú képzés első szakaszában a magyar nyelv és irodalom tanulási területének tudásbővítést és olvasásfejlődést segítő olvasmányaiba (1-2. évfolyam) ágyazva kezdődik, és a Természettudomány és földrajz tanulási terület környezetismeret (3-4. évfolyam) és természettudomány (5-6. évfolyam) tárgyainak keretében folytatódik.”[footnoteRef:35] [35:  Magyar Közlöny 2020. évi 17. száma 2020. január 31. péntek 8. oldal [online] https://magyarkozlony.hu/dokumentumok/3288b6548a740b9c8daf918a399a0bed1985db0f/megtekintes [2021.01.31.]] 

Ebből a tényből számomra az következik, hogy éppen azt vették el a gyermekektől, amire én az egész nevelési, tanítási koncepciómat építeném. Minden gyermek belső indíttatásból, valamilyen megmagyarázhatatlan vonzalommal van a természet iránt. Nincs olyan gyermek, aki ne mosolyogna, ha meglát egy cicát vagy kutyát, de olyan sem, aki bekerül egy baromfiudvarba és ne akarná azonnal megetetni az állatokat. Már születésüktől fogva az állathangokat utánozzuk nekik, az állatos lapozgató könyvet tesszük elé, ahogy állatos dalokat énekelünk és állatos versikéket, mondókákat tanítunk nekik. Az állatmesékről pedig nehogy elfeledkezzünk. 
A NAT2020-hoz igazodó kerettanterveket vizsgálva a Technika és tervezés nevű tantárgy témakörei között találtam az otthon-család-életmód nevű témakört, melyre első két osztályban tizennégy, harmadik negyedikben pedig tizenkilenc óra szánható.  A harmadik-negyedik osztályos környezetismeret kerettantervben a következő sorokat olvashatjuk: 
„Kiemelt jelentőségű, hogy a gyermekek saját tapasztalataikon keresztül olyan természettudományos tapasztalatok birtokába jussanak, melyek segítik eligazodásukat az őket körülvevő természeti, társadalmi és gazdasági környezetben, valamint képessé teszi őket arra, hogy környezetükkel harmonikusan együtt éljenek. A tantárgy tanulása során tehát erősíthető a környezet iránti érdekelődés, felelősségvállalás. Alapvető fontossággal jelenik meg a tantárgy céljai között az egészség megőrzése és az egészséges életvitel összetevői közötti összefüggés felismerése, az egészsége életmód szokásainak alakítása, valamint az egészséget károsító hatások tudatos kerülésére való nevelés. A tantárgy céljaiból következik, hogy szükségszerűen szervesen kötődik a hétköznapi élethez, s így erősen gyakorlatorientált. Nem ismereteket tanít meg a gyermekek számára, hanem a gyermekek saját tevékenységeinek tapasztalatai által készíti elő a fogalomalkotást.”[footnoteRef:36] Ebben a két évfolyamban már található egy témakör, Életközösségek lakóhelyünk környezetében címmel, melyben a tanulási eredmények és a javasolt tevékenységek között megjelenik az osztálykert, iskolakert, madárbarát kert kialakításának lehetősége.  [36:  Oktatási Hivatal. www.oktatas.hu. Környezetismeret kerettanterv 3-4. évfolyam számára. [online] https://www.oktatas.hu/kozneveles/kerettantervek/2020_nat/kerettanterv_alt_isk_1_4_evf [2021.02.14.]] 


Ötödik osztálytól a Technika és tervezés kerettanterv négy különböző modult kínál az iskolák számára. Véleményem szerint ez egy jó lehetőséget kínál arra, hogy az iskolák kiválasszák a helyi sajátosságokhoz leginkább igazodó tantervi tartalmakat.
A modulok a következők: 
„A” modul: Épített környezet-tárgyalkotás technológiái
„B” modul: Háztartásökonómia-életvitel technológiái
„C” modul: Kertészeti technológiák
„D” modul: Modellezés-tárgyalkotás technológiái[footnoteRef:37] [37:  Oktatási Hivatal. www.oktatas.hu. Kerettanterv az általános iskola 5-8. évfolyama számára. [online] https://www.oktatas.hu/kozneveles/kerettantervek/2020_nat/kerettanterv_alt_isk_5_8  [2021.02.14.]
] 

A négy modulból kettő az, ami szakdolgozatom témájának szempontjából érdekes lehet, és ami női pedagógusként hozzám közelebb áll. Amikor először olvastam a tartalmakat kicsit elszomorodtam, mert arra gondoltam, ha majd nekem választani kell, nem fogok tudni, mert vajában mind a négy modul különösen kedves a számomra. Ez az egyik tantárgy, ami a legkevesebb óraszámot kapja, ugyanakkor épp ez a „legéletszagúbb”, ha szabad így kifejeznem. Bizonyára elfogult vagyok, mint minden tanár a maga szakja iránt, de ha arra gondolok, hogy azok a gyermekek, akik ma az iskolapadokban ülnek, felnőtt korukban elsősorban édesanyák és édesapák lesznek, s majd csak másodsorban munkavállalók, a praktikus ismeretek átadására az én szemléletemben a legnagyobb hangsúlyt kellene fektetni. Ez után következik az, hogy nagy magabiztossággal tanuljanak meg írni, olvasni, számolni és a négy alapműveletet, ezres számkörben tökéletes biztonságban elsajátítani. Egyelőre azonban nem én írom a tantervet, tehát abból kell kiindulnom, amit készen nyújtatnak elém.
„A Technika és tervezés tantárgy „B” Háztartásökonómia-életvitel technológiái moduljának tengelye az önellátás, a másokról történő gondoskodás. Középpontjában a család áll, melynek hétköznapjait jelentősen befolyásolja a családellátó tevékenységek megvalósulásának színvonala. A modul tananyagának témaköreibe a négy fő családellátó tevékenység szerveződik: gazdálkodás és munkamegosztás; otthonteremtés; táplálkozás és táplálás; textiltechnika és ruházkodás.”[footnoteRef:38] [38: Oktatási Hivatal. www.oktatas.hu. Kerettanterv az általános iskola 5-8. évfolyama számára. [online] https://www.oktatas.hu/kozneveles/kerettantervek/2020_nat/kerettanterv_alt_isk_5_8 [2021.02.14.]] 

A modul felöleli azokat a tevékenységeket, ismereteket, melyek egy önellátó gazdálkodásban jó szolgálatot tesznek azoknak, akik ezt az életformát választják. A kerettantervi modul húsz óra szabad alkotási keretben lehetőséget kínál arra, hogy másik három modulból is válasszunk témaköröket. Így akár a kertészeti technológiák modul témaköreiből is. Ahhoz azonban, hogy a „B” modult választhassuk, az iskolában háztartástan szaktanterem megléte szükséges, mely tartalmazza az előírt 15 tanuló foglalkoztatásához megfelelő munkaasztalt, a háztartás modellező konyharészt (3-5 fős csapatok foglalkoztatására), háztartási gépeket és eszközöket.[footnoteRef:39] Kérdésként merül fel bennem, vajon előfordulhat-e, hogy egy 25-30 fős osztálynak azért nem választják ezt a modult, mert nem férnek el a tankonyhában? Illetve vajon hány iskola rendelkezik ilyen szaktanteremmel? Én emlékszem Jászapátin a gimnáziumban volt ilyen terem. Háztartási szakkört tartott ott Jutka néni, a kollégiumi nevelőnőnk. Nagyon szerettük. [39: Oktatási Hivatal. www.oktatas.hu. Kerettanterv az általános iskola 5-8. évfolyama számára. [online] https://www.oktatas.hu/kozneveles/kerettantervek/2020_nat/kerettanterv_alt_isk_5_8 [2021.02.14.]] 

A másik modul, mely a dolgozat tekintetében talán a legérdekesebb, a kertészeti technológiák. Ezt a modult azoknak az intézményeknek ajánlják, ahol „a teljes iskolai életet meghatározza a felelős környezet- és egészségtudatos életvitel kialakítása és fejlesztése; az iskolakerti tevékenységeket a természettudományos nevelés alapjának tekintik; rendelkezik az intézmény iskolakerttel, vagy tervezi annak kialakítását.”[footnoteRef:40] A kerettanterv összeállítója külön ajánlja azoknak az intézményeknek, ahol: [40: Oktatási Hivatal. www.oktatas.hu. Kerettanterv az általános iskola 5-8. évfolyama számára. [online] https://www.oktatas.hu/kozneveles/kerettantervek/2020_nat/kerettanterv_alt_isk_5_8 [2021.02.14.]
] 

· „az iskola körzetében élő tanulók kertes lakóházakban élnek (falvakban, kisvárosokban, nagyvárosok kertvárosaiban, zöldövezeteiben), lehetőségük van az iskolában elsajátított ismereteket, fejlesztett készségeket otthonukban gyakorlati tevékenység során alkalmazni, továbbfejleszteni; 
· a lakosság megélhetésének fő vagy jelentős forrása a mezőgazdaság, hagyománya van a gazdálkodásnak; 
· a fiataloknak a mezőgazdaság felé orientálódva esélyük van majdani szakmai tanulmányik után megélhetést biztosító munkára; 
· a családok nehéz körülmények között élnek, s esélyt teremtene számukra, ha gyermekeik az iskolában elsajátíthatnák az alapvető családellátó mezőgazdasági tevékenységeket; 
· sajátos nevelési igényű gyermekeket tantermen kívüli eszközökkel is szeretnénk integrálni az iskola munkájába, ill. kiemelt cél a szabálykövetés, a társas és életviteli kompetenciák, attitűdök fejlesztése; 
· fontosnak tartják az informális tanulás, szabadtéri és valóságalapú tanulás, az aktív rekreáció lehetőségeit.”[footnoteRef:41] [41: Oktatási Hivatal. www.oktatas.hu. Kerettanterv az általános iskola 5-8. évfolyama számára. [online] https://www.oktatas.hu/kozneveles/kerettantervek/2020_nat/kerettanterv_alt_isk_5_8  [2021.02.14.]] 

A modulhoz tartozó bevezető szövegrészt annyira fontosnak tartom, hogy a mellékletek közé beillesztem. (lsd. 7. számú melléklet) A modul témakörei a következők: Ősz a zöldségesben és a gyümölcsösben, Élet a talpunk alatt, Téli tevékenységek, Zöldségnövények termesztése, Gyógynövénytermesztés és szántóföldi kultúrák, A talaj gondozása, javítása, Növényvédelem a biokertben, Zöldségfélék, gyógynövények termesztése az iskolakertben.  Téli tevékenységek témakörben ez a modul is felajánl tíz órát más modulokból történő témafeldolgozásra. Amikor a technika, életvitel és gyakorlat műveltségi kerültet engedélyezték számomra, nagyon nagy öröm volt, hogy az első félévben az Iskolakertek kurzus került kiírásra. A kurzus keretében lehetőségem volt felkeresni Jászberényben a Szent István körúti Egységes Gyógypedagógiai Módszertani Intézményt, amely általános iskola, szakiskola és készségfejlesztő iskola is egyben. Ebben az iskolában a már nyugdíjas, de még óraadóként tevékenykedő Gulyás Sándorné, Kati egy elképesztő iskolakerti programot hozott létre és nagy sikerrel alkalmazzák a sajátos nevelési igényű gyermekek fejlesztésére. Kati mutatta be nekem, hogy az iskolakert egy teljes évre biztosítja a foglalkoztatást a gyermekek számára. Megnézhettük a kertet, beszélt a terveiről és volt lehetőségem részt venni egy iskolakertek konferencián is, amit ott az iskolában szerveztek meg. Itt hallottam először a tantermi komposztálóról és ott láttam először magas ágyásokat, melyek azon gyermekek számára nagyon nagy segítség, akik állapotukból adódóan nem tudnak hajolni vagy épp térdelni. Mivel általános iskolától a szakképzésig folyik az oktatás, a konyhai kisegítő képzés során az iskolakertben megtermelt zöldségféléket és gyümölcsöket helyben dolgozzák fel és fogyasztják el. [footnoteRef:42] Amikor intézményt kerestem, ami elég közel van, hogy hospitálás céljából meglátogassam döbbenten tapasztaltuk a tanárnővel, hogy sem Nagykőrösön, sem Cegléden, de ezek vonzáskörzetében sincs egyetlen iskola, amely iskolakertet művel. Azóta megtudtam, hogy a ceglédi Szent Kereszt Katolikus Általános Iskola 2015-ben elkezdte és beépítette tantervébe az iskolakerti programot.[footnoteRef:43] Azt gondolom, ha a társadalom jelentős részének fontos lenne az önellátó gazdálkodás, akkor követelnék, hogy gyermekeik ilyen jellegű nevelésben, oktatásban vehessenek részt. Természetesen van egy szűk réteg, aki keresi a megfelelő intézményt, de ő csak igen nagy áldozatok árán találják meg. Vagy jobb esetben, saját kertjükben, azaz gazdaságukban biztosítják az informális, szabadtéri és valóságalapú tanulás feltételeit, az aktív rekreáció lehetőségeit. Persze, ha a hatalom hagyja. [42:  Szentistván körúti Egységes Gyógypedagógiai Módszertani Intézmény, Általános iskola, Szakiskola és Készségfejlesztő iskola, Jászberény [online] http://szentistvankorut-altisk.hu/ ]  [43:  Szentkereszt Katolikus Általános Iskola és Óvoda Cegléd. Pedagógiai program 71-75. oldal [online] http://www.szkkio.hu/szkkio/index.php/alapdokumentumok/ [2021.03.29.]] 


6.2.  Az önellátó gazdálkodás, mint pedagógiai lehetőség

Amellett, hogy az elmúlt tíz évben folyamatosan egyre több ismeretet gyűjtöttem a falusi gazdálkodásról, párhuzamosan megkezdődött a gyermekeimnek történő tudás átadás. Bár első gyermekünk megszületése után azonnal rájöttem, hogy a gyermeknevelés számomra egy nagy tudományos felfedezés, a lehetséges tanulási/tanítási utakat akkor kezdtem el felfedezni, mikor második kislányunk másfél éves volt és Emesének megkezdődött az óvodai nyári szünet. Én már az óvoda megkezdése után néhány nappal azt éreztem, hogy nekünk erre egyáltalán nincs szükségünk. Azt éreztem belül a lelkem mélyén, hogy én és a Férjem vagyunk azzal megbízva, hogy ezeket a gyermekeket a nekik megfelelő módon neveljük. Személy szerint azt vallom, hogy ez az én elhívásom, az én új hivatásom. Ezen a nyáron, a három és fél, valamint az egy és fél éves lányokkal együtt műveltük az akkor még kétszáz négyzetméteres veteményesünket és gondoztuk az egyre gyarapodó baromfiállományunkat. Megfigyeltem, hogy a lányok mindig nagy érdeklődéssel vesznek részt a munkában, már a talajmunkák megkezdésétől. (lsd.8. számú melléklet) Mivel télen születtek, nyárra már négykézláb mászkáltak a földön, a vetemény között. Amikor Enikő megszületett decemberben, már azon gondolkodtam, hogyan fogok a kertben dolgozni pici babával. Ez a kérdés vezetett el oda, hogy vásároltam egy hordozó kendőt, mellyel nyáron már a hátamra kötöztem és úgy mentünk a kertbe kapálni. Abban az évben beneveztünk a Legszebb konyhakert pályázatra, pusztán azért, hogy példaként bemutassuk, hogyan lehet kihasználni a falusi élet kínálta lehetőségeket. Tehát a kisebbik lány két és fél éves volt, amikor egyik délután a fejtő babbal leültünk az udvaron és mindhárman elkezdtük fejteni egy-egy kis tálba. A lányok ösztönösen elkezdték külön válogatni a tarka és lila babszemeket, majd azt becsülgetni kinek van több-kevesebb bab a táljában. Tekintettel arra, hogy én már az első gyermek születésénél egy nagy tudományos felfedezés részesének éreztem magam, igyekeztem minél több szakirodalmat elolvasni gyermeknevelés témában. Ezért már ismert fogalom volt számomra a finommotorika fogalma is. Deák B. Katalin Anya taníts engem! című könyve sok lehetőséget, módszert kínál arra, hogyan tanítsuk gyermekeinket születésüktől iskolába lépésükig. Miközben a babot fejtettük arra gondoltam milyen remek módszer ez a finommotorika fejlesztésére. Aztán arra is rájöttem, hogy a babszemek színek szerinti csoportosítása, mennyiségének becslése nem más, mint matematika. Ezen a nyáron ültettem először júliusban tyúkokat, melyek még kölcsön kotlók voltak. A nagy melegben sorra zápultak be a tojások, így amikor levettük a tyúkokat a fészekről mindig tapasztaltuk, hogy egyre kevesebb a tojás. A kislányok természetesen ott voltak, amikor a huszonegy tojást a kotló alá tettük és megdöbbentett, mikor egyik nap ők fogalmazták meg, hogy most már sokkal kevesebb tojás van a fészekben, mint amikor elültettük a tyúkokat. Akkor azt a fogalmat még nem ismertem, hogy tapasztalati tanulás, de belül már éreztem, hogy a gyermekeim most tanulnak. Nem csak a gyermekek tanultak ezekben az években, hanem én is. Többek között megtanultam a tartósítószermentes befőzést is. Ehhez az üvegeket először el kell mosni, majd forró vízben ki kell főzni, azaz csírátlanítani. Ebbe kell a forró lekvárt vagy paradicsomlevet színültig tölteni, a kupak alatt fóliával lezárni, majd fejre állítani néhány percre és ezután száraz dunsztban hagyni kihűlni. A lekvárba a cukor mellett kizárólag növényi pektin, mely a sűrűbb állagot biztosítja, és kevés citromsav kerül, hogy a színét megőrizze. A folyamat során természetesen a két gyermek végig jelen volt és mit tehettek mást, mint amit egy gyermek tesz, kérdeztek. Mennyi cukrot kell beletenni? Hogy kell a mérleggel mérni? Mi az, hogy kilogramm? Miért párásodik be a befőttes üveg? Miért forr a víz? Miért kell az üveget forró vízbe tenni? Miért kell fejre állítani? Miért kell száraz dunsztba tenni? Stb, stb, stb. Akinek van gyermeke, bizonyára nem lepődik meg ezeken a kérdéseken. Miközben igyekeztem minden kérdésre legjobb tudásom szerint válaszolni, azon kezdtem el gondolkodni, hogy tulajdonképpen én most fizikát és matematikát tanítok a gyermekeimnek. Amellett, hogy erre a megállapításra jutottam, arra is rádöbbentem, hogy én ezt mennyire élvezem. Milyen nagy örömmel tölt el, hogy a gyermekeimet taníthatom. Jöttek az újabb és újabb felfedezések. Amikor a gyermeket bevonjuk a házimunkába vagy a ház körüli tevékenységekbe mi magunk válunk a tanítójukká és a gyermekek képességei úgy fejlődnek, hogy nekik arról tudomásuk sincs, hogy épp fejlesszük őket. Fontosnak érzem a konkrét példák megemlítését, ezért igyekszem minél többet felidézni. Ruhateregetésnél a zoknik csipeszelése a ruhaszárítóra, a barackmagok, mogyoró feltörése kalapáccsal, a kukoricaszemekből alakzatok kirakása a homokba, a tészta gyúrása, dagasztása, a borsó elvetése, a kukorica morzsolása mind a finom motorikát, figyelmet és koncentrációt fejlesztik. Az állatok ellátása (lsd. 9. számú melléklet) a rendszerességet, fegyelmet és felelősséget erősíti. Az érzelmi intelligencia fejlesztése megvalósul akkor, amikor a megtermelt javakból másoknak ajándékozunk. Itt szeretném elmondani azt a konkrét esetet, ami az elmúlt napokban történt, és amely egy visszajelzés arról, hogy amit mi csinálunk, az egy járható út. Az elmúlt évben csak három fiatal pulykát neveltünk, de az öregekkel együtt mostanra már sokan lettek, a párzási idő megkezdődött, mely sorra szülte a bakok és tojók közötti vitákat. Feltettem hát a közösségi oldalamra, hogy van néhány pulykám eladó. Jelentkezett is egy fiatalasszony, aki családjával a télen nehéz anyagi helyzetbe került, de akkor nem igazán tudtam mivel is lehetnék a segítségükre. Most a fiatalasszony a pulykák ára iránt érdeklődött. Megkérdeztem mi célból szeretné, hogy tudjam, melyiket ajánljam. Elmondta, hogy egy párt szeretne vásárolni, mert szeretnék tovább tenyészteni. Megírtam neki, hogy ebben az esetben a fiatal párt ajánlom, a krémszínű bakot és a tarka tojót. Amikor az árukat kérdezte a világ legtermészetesebb dolgának érzetem, hogy őket ajándékba adom, ezzel támogatva az önellátó gazdálkodásuk kialakítását. Amikor a tíz éves kislányomnak elmondtam, hogy van jelentkező a pulykákra és ráadásul az a család, akik a télen nehéz helyzetbe kerültek, a kislány azonnal rávágta, hogy akkor ne pénzért adjuk nekik, hanem egy párt adjunk ajándékba. Mégpedig azért, mert akkor majd a nyáron keltetnek pulykát vagy csirkét, aminek egy részét levágják, a másik részét megtartják magnak, amiből jövőre már lesz tojásuk, újabb kotlójuk. Abban a pillanatban azt éreztem, hogy a tudományos kísérlet, melyet tíz éve kezdtem el pozitív részeredménnyel zárult. Ami a pénzügyi és gazdálkodási ismereteket illeti szintén jó lehetőség egy háztáji gazdálkodás az alapok elsajátításához. Február elején a Tulipános-tanyán tett első látogatásunkkor, Mihály gazda, amint megtudta, hogy otthon tanulnak a lányok azonnal egy kismalacot ajánlott nekünk ajándékba. Ez az ajánlat szülte az első gondolatokat, hogy ideje lenne a sertéshús házi előállítását is felvállalni. Elkezdtünk együtt információkat gyűjteni a vietnámi csüngőhasú disznókról. Megnéztünk videókat, olvastunk cikkeket, megkérdeztünk véleményeket azoktól, akik már tartottak. Aztán elkezdtük meggyőzni az apjukat. Kiszámolni, megtervezni hova és mennyiből tart megfelelő ólat és karámot építeni. Megtudtuk, hogyan kell őket takarmányozni, milyen arányú a hús és zsír összetétele. Közben minden alkalommal, mikor tejért mentünk a tanyára megcsodáltuk a három kis malacot, akik február elején születtek. Megkérdeztük az árukat és azt, hogy lehetne-e párban venni őket, mert akkor esetleg tovább tartanánk, hisz azt olvastuk, hogy könnyen fialnak, együtt tartható a koca és a kan, közösen nevelik a kicsinyeket. Mesi máris azt számolta, hogy ha tizenhárom kismalacból nyolcat elad, máris lesz nyolcvanezer forint bevétele. Mihály elmondta, mennyit kaphatunk, ha felhizlalva adjuk el őket. A Lányok azonnal felajánlották, hogy a Nagypapájuktól kapott tíz-tíz ezer forintból vesznek két kismalacot befektetési céllal. Én vállalom a takarmány költségeit és eladáskor részesülök a haszonból, az Édesapjuk pedig elkészíti az ólat és karámot, s ő ily módon jut egészséges disznóhúshoz. Így tettünk szert Nagypénteken kettő helyett három kismalacra, hiszen Mihály, ahogy ígérte egyet ajándékba adott. Ezzel nem csak új ismereteket szereztünk az elmúlt hetekben a disznókról, de meg is tapasztaltuk azt a Bibliai igazságot, hogy amilyen mértékkel ti mértek, nektek is olyannal mérnek. A pár pulykáért, amit végül ajándékba adtam a családnak, tíz ezer forintot kértem volna, ha más veszi meg. A minket körülvevő világból tehát naponta új információt, tapasztalatot szerzünk és adunk át. A madarak, rovarok, apró emlősállatok folyamatosan fenntartják a gyermekek érdeklődést és kíváncsiságát. Találnak egy cserebogarat és máris keresik a Búvár zsebkönyvben vajon május, áprilisi vagy csapó lehet. Örömmel fedezik fel az etetőhöz érkező ismeretlen erdei, mezei kis madarakat, újra és újra csodálkoznak, mikor sötétben lámpával világítunk bele egy félidős tojásba. 
Az önellátó gazdálkodás nem egy egyszemélyes kft. Itt a család minden tagjának megvan a maga szerepe, feladata. A gyermekek úgy tanulnak, ahogy mi felnőttek, tapasztalatszerzés útján. A háztáji gazdálkodás, lehetőséget nyújt a különböző tudományterületek megismerésére. Együtt élve a természettel a természetben lehetőségünk van megfigyelni a Teremtett világ apró részleteit is. Saját szemünkkel figyelhetjük meg a csibék fejlődését a tojásban. Ott vagyunk, a szemünk láttára töri a héjat, löki ki magát a tojásból. Mindezen történések részesei lehetünk egy cinke család életében, akik épp a mi postaládánkba rakták fészküket. Az állatok viselkedését naponta figyelhetjük, épp úgy, mint a napszakok vagy az évszakok váltakozását, a Föld Nap körüli pályáját. A magunk által előállított értéket jobban megbecsülik. Az alkotás öröme, a gondolkodás szabadsága, a megfigyeléseken alapuló kérdésfelvetés és kutató munka a családi gazdálkodások mindennapos cselekményei. Azok a gyermekek, akik ilyen környezetben nőhetnek fel lehetőséget kapnak Isten csodáinak felfedezésére a természetben. Amikor azt számoljuk, hogy a meglévő kotlósaink ebben az évben hány csibét fognak tudni kikelteni, akkor becslést végzünk. Ha a takarmányszükségletet írjuk össze, akkor tömegmérést végzünk. A kenyérsütés folyamatára akár egy pedagógiai projektet is építhetünk. Arra jöttem rá az elmúlt tíz évben, hogy a tanulás nem köthető egy bizonyos helyhez, mint például a tanterem. A teljes világegyetemnek kellene lennie annak a helynek, ahol a fiatalok és idősek folyamatos fejlődésben újabb és újabb ismereteket sajátítanak el. Mivel az intézményes nevelést nem tudjuk kikerülni, hiszen a szülők többségének szüksége van arra, hogy gyermekeiket valaki tanítsa, ezért ha nekem lehetőségem volna, akkor egy tanyasi iskolát nyitnék. Egy olyan iskolát, kint a határban, az erdők és szántók gyűrűjében, ami egész évben nyitva tart, melyhez nagy földbirtok is tartozik, ahol a gyermekek gazdálkodnak, testi, lelki és szellemi javakban gazdagodhatnak. Egy olyan iskolát nyitnék, amelyben olyan ismereteket sajátítanak el a gyermekek, melyekre az életük során valóban szükségük lesz. Ilyen például a főzés, sütés, csirkepucolás, befőzés, tartósítás vagy épp a csecsemők és kisgyermekek gondozása. Javítási, szerelési, mezőgazdasági munkák, egyszerű bútorok, pl. könyvespolc, stelázsi készítése. A pénzhasználatot, vállalkozásszervezést egy saját fenntartású kiskereskedelmi egységben, valódi vásárlókkal és valódi termékek kínálatával tanulják meg. Itt az Alföld közepén elsősorban azt kell megtanítani a gyermekeknek, hogyan tudják maguk előállítani az életük fenntartásához szükséges élelmiszereket. Természetesen meg fognak tanulni írni és olvasni is, hisz ez szükséges, hogy megértsék a törvényeket, de ezt nem csak kemény padokban és vakítóan fehér füzetlapokon lehet megtenni, mert bizonyított tény, hogy meg lehet tanulni a Malomház jégvirágos ablakán vagy épp a kályha hamujában. 

Kovács-Wölfinger Diána a közösségi média Tulipános tanya- önellátás csoportjában a következő gondolatokat tette közzé, melyek a dolgozatom témájába szorosan illeszkednek és saját tapasztalataimat is megerősítik. Az önellátás és a tanulás elválaszthatatlanok egymástól, ezért azok, akik önellátást, a paraszti életforma kialakítását tűzik ki célul, akarva akaratlanul is falak nélküli tanterembe vezetik gyermekeiket, ahol a tanulás-tanítás határa a csillagos ég. 

„Gondolatok, és tapasztalatok a tanyán élő gyermekek neveléséről
Két kislányt nevelünk, akik 6 és 12 évesek, tanyasi környezetben élnek 12 éve. Tehát mind a ketten ide születtek. Az ovis kislányomról készült két pedagógiai szakvélemény az egyik diff teszt a másik egyéb okok miatt. A következők állnak bennük összeollózva: mély érzésű, nyitott, empatikus, másokkal kapcsolatban nyitott. Szituációs helyzetekben talpraesett, kiemelkedő! A szókincse, hát meghaladja a kortársait. Szociális képességei jók. Korának megfelelőn fejlett. Kitérnek még a ceruzafogásra, domináns oldalra, számolási készségekre, ami mind átlagos. Az óvodapedagógus privát véleménye a gyerekről: nagyon érzékeny mások problémáira, segítőkész, élményeit szívesen, (nagyon, állandóan[image: 😄]) meséli. Szókincs, hát...meghaladja a kortársait. A csoportjában kiemelkedő. Nem, nem a legélesebb bicska a fiókban, én sem voltam az...Hogy kapcsolódik ide a Tanya? Olyan csodákat élhet át ebben a környezetben a gyerek, ami nagyon keveseknek adatik meg. Nyilván, aki itt olvassa mindenkinek a gyereke. Az élet-halál-elmúlás elfogadása, megismerése. Állatvágások, élelmiszerek létrejötte, kovász, sajtkészítés, oltás, kémiai folyamatok megtanulása, tartósítási eljárások, füstölés, aszalás, szárítás, befőzés, stb. Kert művelése...lehet az rotakapa, forgatás, vagy mulcs, de látja a folyamatot. Növényvédelem. És a legszebb: új életek születése, fázós éjszakákon, könnyes hajnalokon....[image: 😢] Kopasztás, pörzsölés, birkanyírás, körmölés, patkolás...Tapasztás, tojófészek takarítás...Inszeminátor bácsi= nyakkendős apuka ( ezzel még bajban vagyok[image: 🤔]) Akác virágzása, és a deres borozdába fialó vadnyúl március elején....Minden áldott napon asszisztens vagyok....a Tanya a Tanár, és a jó Isten a Mindenség....Nem tudom megköszönni eléggé a Sorsnak... Istennek... Ezek a gyerekek boldogok. Ebben az érdekektől vezérelt, talmi csillogástól teli elkorcsosult világban mécsesként világítanak a Tanyasi gyermekek, ahol nem mélyszegénységben, hanem SZABAD AKARATTÓL VEZÉRELVE élik ezt az életformát. Megtanulják a gondoskodást, szeretetet, lemondást, kompromisszumot, azt hogy nem mindig ők az elsők. Mi asztali áldást mondunk minden étkezés előtt. Megköszönjük. A meleget (tüzifát) is. Együtt böngésszük a csutkát a határban, ami a legjobb alágyújtós... Együtt főzzük a bodzaszörpöt, szilvalekvárt... Együtt trágyázunk. Ez a tanyasi családoknak természetes, de a többségnek? El sem tudják képzelni. Végezetül: a felsős lányom osztályfőnöke elmondta, hogy a lányomnak az otthonról tanulás volt a legjobb, és szárnyalt, amikor én foglalkoztam vele, az otthon biztonságos környezetében… A frontális oktatás, egy 25 fős osztályban egy iszonyat. Főleg egy tanulási zavaros, vagy nehézséggel küzdő gyereknek. Nincs tolerancia, az okos érvényesül, a gyenge elbukik... Az én gyerekem sem selejt, csak nehezebben megy neki. A bárányt sem hagytam elpusztulni, amikor még landschafokkal, és német húsmerinókkal foglalkoztunk, hanem szoptattam, keservesen... A kólikás lovat órákig sétáltattam, nem hagytam az út szélén. A magyar oktatás nem gyerekbarát.... nem családbarát.. Fáradt szemű gyerekek érnek haza késő este a századik különóra után.... mert ez az érték. Nem a jószívű, segítőkész tanárokról van szó... Ők nem tehetnek róla. Ez a rendszer... Isten nélkül, nyomassuk a gyerekeket előre! Hogy legyenek Valakik.... De kik?”[footnoteRef:44] [44: KOVÁCS-WÖLFINGER Diána [online] Tulipános tanya-önellátás zárt facebook csoport, [2021.02.18.]] 


6.3. Önellátók iskolaválasztási szempontjai - Interjú Petrus Rolanddal 

Petrus Roland és feleségével készítettem interjút (lsd. 10. számú melléklet), akik két éve költöztek a Kecskemét melletti Ágasegyházára, a Fülöpházi Buckavidék kellős közepére, ahol egy tanyán, hét, három és fél éves kislányaikkal élnek. A Hajdú-Bihar megyei származású házaspár, Dunakeszi otthonát hagyta hátra, ahol a családi ház kertjében már maguk termelték a tojást, húst és zöldségeket. Az ágasegyházi tanyán a szárnyasok mellett már kecskéket is tartanak, melyek biztosítják a tej szükségletüket is. Terveik között szerepel, a szárnyasok, kecskék és borjú mellett egy akvapóniás rendszer kiépítése is. [footnoteRef:45] [45:  Akvapóniás rendszer: Az akvapónia egy élelmiszertermelési eljárás, amelyben a vízművelés (tengeri állatok, pl. halak vagy rákok tenyésztése) és hidroponika (növények termesztése talaj helyett tápfolyadék segítségével) módszerei egyszerre vannak jelen egy szimbiotikus közegben.] 

Az interjú során azt szerettem volna megtudni, hogy mi motiválta őket az önellátó életforma kialakítására, hogyan reagált a környezetük és milyen szempontok alapján választottak nevelési-oktatási intézményt gyermekeiknek.
Roland elmondta, hogy elsősorban azért kezdtek önellátásba, hogy egészséges élelmiszereket tudjanak fogyasztani és a gyermekek egészséges környezetben tudjanak nevelkedni. Jó levegőn, állatok között. Arra a kérdésre, hogy miért éppen Kecskemét vonzáskörzetére esett a választásuk, azt a választ kaptam, hogy fontosnak tartották, hogy Budapest „lőtávolságon” belül maradjon, innen ráadásul még Szeged, Szekszárd, Szolnok és Székesfehérvár is könnyen megközelíthető. A család és barátok megdöbbentek, amikor bejelentették költözésüket, és ahogy Roland mondja, sokan először csak azért mentek el hozzájuk, hogy megnézzék, hol szeretnének éhen halni a jövőben. Amikor a tanyára költöztek még csak két lányuk volt. A kicsi másfél évesen még nem nagyon vette fel a változást, míg a nagyobbik nagyon várta, viszont az óvodai környezetváltozástól tartott egy kicsit. Nagyon könnyen beilleszkedett és sok barátja lett. Amikor arról kérdeztem Rolandot, mi alapján választottak nevelési, oktatási intézményt a gyerekeknek, a válaszon egyáltalán nem lepődtem meg. A nagylány először a körzetes állami iskolába kezdett eljárni, ami a környéken az egyik legjobb hírű iskola. Ráadásul itt van a faluban, nem messze tőlük. Sajnos azt kellett tapasztalniuk, hogy az oktatási rendszer meglehetősen elmaradott és a gyerekek mentális egészsége szinte egyáltalán nem fontos. Sokkal fontosabb a teljesítmény és a teljesítménybe hajszolás. Tekintély elven működik az egész, mondja Roland. Egy idő után a gyermek elkezdett alva járni, majd az iskola által generált szorongástól folyamatosak volt a bepisilés nappal és éjjel is. Ekkor kezdtek el keresni egy olyan iskolát, ahol nem félemlítik meg a gyerekeket és nem az a fontos, hogy szép kerek legyen a betű, hanem az, hogy gyerekek maradjanak, és játszva tanuljanak. Korábbi beszélgetésünkből megtudtam, hogy a gyermekek a kecskeméti Gyermekliget Alapítványi Iskolába járnak, így a következő kérdésem arra vonatkozott, hogy miért tartják fontosnak, hogy a gyermekek ilyen szemléletű óvodában, iskolában nevelődjenek és tanuljanak. Azért tartják elsődleges szempontnak, mert itt a szorongásmentes nevelés kerül előtérbe, játszva tanulnak egész nap és ennek következtében a gyermek már a második napon teljesen ki volt cserélve. Másként viszonyult a szülőkhöz, a testvéreihez és elmúltak a pszichoszomatikus tünetek is. Azért választották ezt az iskolát, mert számukra fontosabb a gyerek testi, lelki egészsége, mint az, hogy milyen gyorsan tanul meg olvasni. Roland megjegyezte, hogy a kislány egyébként magától tanult meg olvasni.) Ezután arra voltan kíváncsi, milyen iskolai tevékenységeket emelnének ki, amelyek kapcsolódnak az önellátó életformához, melyre válaszul az iskolakert, sütés-főzés óra, kézműveskedés, hulladékok kreatív újrahasznosítás érkezett. Emellett elmondta, hogy alapvetően arra nevelik a gyermekeket, hogy tiszteljék és szeressék a Teremtett világot. Sok fohászt, köszönetet mondanak, mint pl. „Engedd Uram, hogy a világ szebb legyen velem.” vagy „Világnak Világossága, ember-erőm belém oltja, hogy teremtve szépet és jót, átformáljam a világot.” Nem csak Roland, de én is úgy gondolom, ez mindent elmond. Kíváncsi voltam még arra, hogy tapasztalják-e az önellátó életforma akár pozitív, akár negatív hatásait a gyermekek testi, lelki, szellemi fejlődésében, melyre igen válasz érkezett. A gyermekeket ért hatásokat a következőképen fogalmazta meg Roland. „Igazából szerintem a mi gyerekeink ebbe nőnek bele, de más gyerekekhez képest jobban érzékelik az idő múlását, lásd kivárni, míg kikel a csirke, vagy megszületik a gida. Kreatívabbak talán, mert nem a tv elé vannak ültetve, hanem az udvaron fa botokkal is nagyon ügyesen elfantáziálnak. Szókincsük igen gazdag. Már csak az állatok révén is, például a búg, cicerél, beugorja, párzik. Vagy például az üsző tehén, tinó, ökör közti különbségeket is tudják.” A tanyai életvitel gyermekeket érintő hátrányait nem tapasztalják, eddig csak az előnyöket vették észre. Utolsó kérdésemben arra kértem Őket, hogy győzzenek meg arról, miért érdemes önellátó életmódra váltanom. A válasz így szól: „Civilizációs betegségek megelőzése, mert egészséges ételeket ehetsz és mozoghatsz. Élethosszig tartó tanulás. A jelenlegi fogyasztói társadalom hatalmas lufija szerintünk durranás közeli állapotban van. Véleményünk szerint még egy áram nélküli tanyán is nagyobb biztonságban lesz az ember a közeljövőben, mint egy városban. Ezt a biztonságot pedig a kis kert és az állatok jelentik.”[footnoteRef:46] [46:  PETRUS Roland. Édesapa. Elektronikus levelezés útján készült interjú. Újszilvás, 2021.02.23.] 
































7. Kérdőíves felmérés kiértékelése
Online kérdőíves felmérést készítettem (lsd. 11. számú melléklet) 2021. március 29. és április 04. között, melynek célja az önellátó gazdálkodások társadalmi elfogadottságának felderítése, az önellátó gazdálkodások és nagyüzemi gazdaságokról való tájékozottság, valamit a praktikus ismeretek iránti igény felmérése az általános iskolai képzésben volt a cél. A kérdőívet 186-an kezdték el kitölteni, összesen 91 értékelhető válasz került beküldésre. Az online kérdőíves kutatás ebben a pandémiás helyzetben és az idő rövidsége miatt nagyon praktikus, azonban meg kell jegyeznem, hogy a személyes adatgyűjtés és az egyéni kiértékelés sokkal több információt és lehetőséget nyújt a beérkezett válaszok kiértékeléséhez.
A megkérdezettek korcsoportonkénti és nemenkénti megoszlása
A 91 kérdőív kitöltőből harminchatan a 31-40 év közötti korosztályba tartoznak, míg huszonöten a 41-50 év közöttibe. A 21-30 és 51-60 év közöttiek közel azonos számban (12-10) töltötték ki, míg a 61-70 közötti korcsoportból heten, hetven éven felüliekből 1 fő, a húsz éven aluliak közül pedig senki nem küldött be választ. A húsz éven aluliak számára bizonyára még nem figyelemfelkeltő a téma, míg a hetven év felettieknek lehetséges, hogy nincs internet hozzáférése, ezért érdemes lett volna az idősebb korosztály személyesen felkeresni. Érdekes azonban, hogy a 31-50 év közöttiek nagy érdeklősét mutattak a felmérés iránt. Ennek oka lehet, hogy ez a korosztály az, akiket a leginkább foglalkoztat az önellátás, ugyanakkor elgondolkodtató, hogy a kitöltők 81%-ka nő és csupán 10%-ka férfi.

8. számú diagram: Kérdőíves felmérésben résztvevők korcsoportonkénti megoszlása
Forrás: www.survio.com saját vizsgálat
A megkérdezettek lakóhely és iskolai végzettség szerinti megoszlása
Minden településformából érkeztek válaszok, tanyától a nagyvárosig. A megkérdezettek közül a falun élők aránya a legmagasabb, a nagyközségben élőké a legalacsonyabb. Iskolai végzettség tekintetében a kérdőívet kitöltők közül 51 főnek felsőfokú, 33 főnek középfokú és 7 főnek alapfokú végzettsége van. A szakirányú végzettség tekintetében a felmérésben résztvevők közül 11-en rendelkeznek valamilyen agrár vagy kertészeti végzettséggel. A végzettségek között agrármérnök, állattenyésztő, mezőgazdasági szakközépiskola, kertészeti iskola és ezüst-, aranykalászos gazda tanfolyamokat jelöltek meg.

9. számú diagram: Kérdőíves felmérésben résztvevők lakóhely szerinti megoszlása
Forrás: www.survio.com saját vizsgálat 

A megkérdezettek lakóingatlan szerinti megoszlása és a lakóingatlanhoz tartozó kert vagy hobbikert hasznosítási módjai
A következő kérdésekben arra voltam kíváncsi, hogy a kitöltők milyen ingatlan típusban élnek és annak függvényében rendelkeznek-e kerttel, és ha igen mire használják. A megkérdezett 91 személy közül hatvanheten élnek családi házban, melyből 35-en gazdasági épületekkel és nagy kerttel, míg 32-en kis udvarral rendelkeznek. Tizenketten társasházi lakásban, továbbá heten emeletes házban élnek, kilencen pedig tanyán. Vagyis a megkérdezettek 20,9%-ka él csak lakásban. A lakásban élők felének viszont van hobbikertje, melyet a felsorolt felhasználási módok közül 37,7%-kuk legalább két célra használ. A legtöbben szabadidő eltöltésére és pihenésre használják, majd veteményesnek, semmire/parlagon tartják, gyümölcsösnek és legkevesebb arányban állattartásra. Azoktól a személyektől, akiknek nincs hobbikertje, azt szerettem volna megtudni, hogy miért nincs, melyre a válaszadók 36,6%-ka azt válaszolta, hogy nem lenne ideje foglalkozni vele. 19,5%-kuk azt válaszolta nincs rá szüksége, míg 9,8% anyagi okokból nem engedheti meg magának, hogy vegyen. Más indokot 34,1% jelölt meg. Ebben a kérdésben fel kellett volna ajánlani, hogy megírják mi az a más ok, amiért nincs hobbikertjük. 
Érdekes, hogy az társasházi és emeletes lakásokban élők közel 10%-ka ha megtehetné, szívesen vásárolna hobbikertet, de azokat is ide lehet sorolni, akik az idő hiánya miatt nem rendelkeznek ilyen területtel. Vagyis a megkérdezett lakásban élők közel fele, ha ideje és pénze engedné szívesen tartana fenn hobbikertet.
Azok, akik kertes házban élnek elsősorban veteményesnek, majd szabadidő/pihenés céljára, gyümölcsösnek közel azonos arányban használják, míg kevesebben állattartásra, egyéb célra, két fő pedig a kertjét semmire nem használja vagy parlagon van.
A megkérdezettek véleménye önellátó gazdálkodásról 

10. számú diagram: A megkérdezettek véleménye az önellátó gazdálkodásokról
Forrás: www.survio.com saját vizsgálat

A dolgozat témáját tekintve az legérdekesebb kérdésre adott válaszok a következő képen alakultak. A megkérdezett 91 fő közül 39 fő, kicsivel kevesebb, mint a fele azt válaszolta, hogy részben önellátó. Tizenheten úgy ítélik meg, hogy az önellátás hasznos, de nem éri meg, míg kilencen önellátónak vallják magukat. Tízen szeretnének önellátók lenni, de nincs hozzá tudásuk, területük, pénzük, míg öt személynek az okoz gondot, hogy nem tudja, hogyan kezdjen hozzá. Négyen azt a választ jelölték meg, hogy bár tetszik nekik ez az életforma, meg is van hozzá minden szükséges eszköz, pénz, terület, tudás, de nem merik meghozni a döntést, mert nem szeretnék feladni a kényelmes életüket. Három megkérdezett adta fel az önellátást, mert belefáradt, míg ketten azért, mert megöregedtek. Ketten szívesen elköltöznének falura, tanyára, de attól félnek elveszítenék a barátaikat. A kérdőív kitöltői közül mindenki tudta, hogy mi az önellátó gazdálkodás és senki nem gondolja úgy, hogy teljesen felesleges, mert mindent meg lehet venni az áruházakban. 
Azt gondolom összességében pozitív az önellátó gazdálkodások megítélése a megkérdezettek körében, hiszen senki nem válaszolta azt, hogy felesleges, még akkor sem, ha pénzügyileg nem éri meg. Azokat, akik szívesen kezdenének önellátásba, de valamilyen hátráltató okok miatt nem tehetik meg szükséges lenne bátorítani, támogatni és segíteni abban, hogy a fennálló akadályokat leküzdve ők is visszatérhessenek ehhez az ősi életmódhoz. Ugyanakkor arra is figyelmet kellene fordítani, mi vezet oda, hogy egy ember, család belefárad ebbe az életformába és feladni kényszerül. 
A megkérdezettek fontossági sorrendje a megadott témakörökben
A felmérésben résztvevőket arra kértem, hogy fontossági szempontból rangsoroljanak témákat, aszerint, hogy mi az, ami „nem fontos”, mi az, ami „fontos” és mi az, ami „nagyon fontos” számukra. A kérdőív összesítése után azt állapíthatjuk meg, hogy a megkérdezetteknek a „nagyon fontos” kategóriába első helyre került az élhető és fenntartható jövő a gyermekeik számára, ezt követi az egészséges (adalékmentes) élelmiszerek fogyasztása, az ökológiai egyensúly fenntartása, a háztartási hulladék minimálisra csökkentése. Egyformán „nagyon fontos” a válaszadóknak a szabad, független élet és az élelmezésre szánt állatok természetes körülmények között tartása. A „nagyon fontos” témák között az utolsó előtti helyen az összkomfortos otthon (víz, gáz, villany) megléte és végső helyen a korszerű háztartási eszközök, gépek, berendezések használata áll. A válaszok között meglepő volt, hogy a legtöbb „nem fontos” szavazatot a háztartási eszközök, gépek, berendezések használata kapta, pedig azt gondolná az ember, hogy ezek nélkül már a háztartások nem is tudnának működni. Hasonlóan meglepett az, hogy az összkomfortos otthon is csak a „fontos” kategóriában kapott hangsúlyos szerepet, de nem került a „nagyon fontos” témák elejére.  Nagy öröm volt azt megállapítani, a megkérdeztettek között senki nem gondolja azt, hogy az egészséges élelmiszerek fogyasztása és az élhető és fenntartható jövő gyermekeik számára nem fontos. Illetve mindössze 1-1 fő a 91-ből gondolja úgy, hogy a háztartási hulladékok minimálisra csökkentése és az ökológiai egyensúly fenntartása nem fontos számára. Ez véleményem szerint egyfajta fogyasztói tudatosságot is feltételez, ami jó reménységre ad okot a jövő tekintetében.
A megkérdezettek véleménye az önellátó gazdálkodásokban felmerülő kérdésekről, feladatokról.

11. számú diagram: A kérdőíves felmérésben megkérdezettek véleménye az önellátó gazdálkodásokban felmerülő kérdésekről, feladatokról
Forrás: www.survio.com saját vizsgálat

A felmérésemben kíváncsi voltam arra, hogy mi okozza/okozná a legnagyobb nehézséget azoknál, akik önellátó életformát élnek, vagy szeretnének élni. A legjelentősebb nehézség, melyet leküzdhetetlennek ítélnek meg, az a saját nevelésű jószágok levágása, azok feldolgozása valamint az infrastruktúra (aszfaltos út, vezetékes víz, csatorna, áram, vezetékes gáz) hiánya. Ez érthető, hiszen az előző kérdésben a korszerű háztartási gépek, berendezések használatát a legtöbben jelölték „fontos”-nak. Vannak néhányan, akik számára a leküzdhetetlen nehézséget az állatok reggeli és esti ellátása vagy a szaktudás hiánya jelenti. A válaszadók több mint felének nem okoz nehézséget a barátok, család hozzáállása az önellátó életformához és mindössze 19 fő vélekedik ugyan így, a szaktudás hiányáról. A szabadságról, utazásról, nyaralásról való lemondás a megkérdezettek felének nagyon sok nehézséget okoz, bár nagy részük úgy gondolja, hogy ez leküzdhető, míg a másik felének, egyenlő arányban vagy nem, vagy csak kis nehézséget okoz. Bár az állatok levágása a leküzdhetetlen nehézségek között az első helyen áll, a megkérdezettek közel felének nem, vagy csak kis nehézséget okoz. A közbiztonság kérdése is meglepő módon a megkérdezettek közel felének valamilyen nehézséget okoz. A legtöbb nehézséget a szaktudás hiánya okozza, melyre azt gondolom, megoldás lehet az iskolai tananyagba beépülő önellátási ismeretek, már az általános iskola első osztályától és különböző felnőttképzési programok, szakmai fórumok gyakorló gazdaságokban.
A megkérdezettek ismereteinek felmérése a nagyüzemi gazdaságokról
Ennek a kérdésnek az volt a célja, hogy megtudjam a válaszadók mennyire vannak tisztában azokkal a folyamatokkal, tevékenységekkel, melyek a nagyüzemi mezőgazdaságra és állattartásra jellemzőek. A válaszadók 85,7%-ka tisztában van azzal, hogy a növényvédő szerek elpusztítják a hasznos rovarokat is és a méreganyagok megmaradnak az élelmiszerekben is. Erről sokat lehet olvasni a közösségi médiában is, nagy hangot adnak a környezetvédők a méhek pusztulásával ránk váró katasztrófáról, ezért úgy gondolom ennek köszönhető, hogy ezzel a ténnyel tisztában vannak a válaszadók. Második helyen az állatok szűk és természetellenes élettere miatti gyógyszeres kezelése áll, ami alátámasztja, hogy az egészséges élelmiszerek fogyasztása a második legfontosabb a megkérdezettek körében. A megkérdezettek kicsivel több, mint fele, 56% tudja, hogy az intenzív talajművelés a termőföld kizsákmányolásához vezet, míg 47% azzal is tisztában van, hogy a tejtermelő teheneket folyamatosan vemhesítik, borjaikat azonnal elválasztják a maximális tejmennyiség előállítása érdekében. Közel ugyan ennyien tudják, hogy a tojótyúkok kiválasztása során a csibék közül a kakasokat elpusztítják, mivel azok nem jelentenek gazdasági hasznot. A legkevesebben arról hallottak, hogy a nagyüzemi gazdaságokban a kismalacok szemfogát és farkát levágják, hogy ne tudjanak egymásban kárt tenni. 
Véleményem szerint a megkérdezettek körében, a témában való tájékozottság nagyon alacsony, ezért különösen fontosnak tartanám a társadalom széleskörű informálását, de elsősorban egy új generáció felnevelését. A nagyüzemi gazdálkodás hosszú távon már nem fenntartható. A felnőttek nagy része nem vagy nehezen meggyőzhető, vagy azért mert nem érdekli a világ sorsa, vagy, mert olyan körülmények között él, hogy a Föld fenntarthatósága életének legcsekélyebb gondja. Az önellátásra nevelés, tanítás egyébként épp ebben a társadalmi rétegben lenne különösen fontos, hiszen nem csak számos pedagógiai lehetőséget, de rehabilitációs és életvezetési utakat is kínál. Az egészséges környezet, az egészséges élelmiszerek fogyasztása pedig a testi egyensúlyt is helyreállítja. 
A megkérdezettek véleménye a „túlélés” esélyeiről a koronavírus helyzetben és az önellátó gazdálkodás elkezdése iránti hajlandóságukról
Ezekben a kérdésekben arra voltam kíváncsi, hogy a megkérdezettek mit gondolnak a járvány okozta társadalmi, gazdasági problémák közötti túlélés esélyeiről. A válaszadók 98,9%-ka választotta azt, hogy a túlélésre több lehetőséget kínál egy önellátó gazdaság, távol a városi infrastruktúrától, míg csupán egy ember gondolja úgy, hogy az ipari termelésre alapozott városi életmód a megoldás.
Kíváncsi voltam, hogy azok, akik a kérdőív végéig eljutottak, milyen arányban választanák az önellátó életformát, abban az esetben, ha minden lehetőséget (földet, tudást, állatokat, vetőmagot stb.) megkapnának, illetve, választaná-e újra ugyan ezt, az, aki már csinálja, vagy csinálta. A megkérdezettek 76,9%-ka lenne önellátó, míg 23,1% akkor sem szeretne így élni, ha minden lehetőséget megkapna hozzá.

12. számú diagram: Kérdőíves felmérésben megkérdezettek válaszainak megoszlása, abban a kérdésben, hogy választanák-e az önellátó életformát, ha minden lehetőség biztosítva lenne számára.
Forrás: www.survio.com saját vizsgálat

Az, hogy ki miért és miért nem választaná ezt az életformát, szabadon kifejthette. Örömmel töltött el a sok válasz, indok olvasása. Többen azt írják azért választották ezt az életformát, mert ebben nőttek fel, másként nem is tudnák elképzelni az életüket. Van, aki csak abban az élelmiszerben bízik, amit maga nevel fel, a csibéket kotlóssal kelteti, régen még a tejterméket is maga állította elő. A válaszok között olvashatjuk azt is, hogy vissza kell térni a gyökereinkhez, az önfenntartást egy élhetőbb világba vezető út. A természet tisztelete és az azzal összhangban való élet fontos a fennmaradáshoz. A válaszadók közül valaki azt írja, választaná az önellátást, de annak is a legmodernebb, 21. századi formájának kell lennie, lépést tartva a világgal. Olyan is van, aki azért választaná ezt az életformát, mert egészségesebb, függetlenebb életmódot biztosít, és mintát szolgál a gyermekeinek arra az esetre, ha ők rá lennének „szorulva” a jövőben. Ugyanakkor növeli az önállóságot, kreativitást, talpraesettséget. Van, aki úgy véli nincs más opció a jövőre nézve, más a szabadság és kreativitás miatt választaná és van, aki egyszerűen azért mert egészségesebb. Egyik válaszadó úgy véli, jó lenne, ha a gyermekeik is az önellátás felé orientálódnának, ami részben rajtuk, szülőkön múlik, de úgy érzi sajnos nem teljesen adott az összes feltétel, a szülőkön kívül álló okok miatt. Akad olyan is, aki gyermekkorában nagyszülei önellátó életformájának részese volt és azóta is erre vágyik. Most panelből költöznek házba, mely vásárlásakor elsődleges szempont volt a nagy kert, hogy veteményesük és állataik lehessenek. Volt, aki az írta, hogy amióta maguknak nevelik az állatot, termesztik a zöldséget, gyümölcsöt, kitisztult az ízérzékelésük. Undorodik a bolti hústól, mert kiérzi rajta a tápszagot, a feldolgozott húsokon pedig a nitrites pácsót. Nem szeretne többé ilyen ételt fogyasztani és reméli, hogy a gyermekeinek sem kell majd soha. A legnagyobb gyermekük óvodás, akinek nem kérik a közétkeztetést, és ha csak lehet, a családdal van óvoda helyett. Ezt nem cserélnék el semmilyen nyolc órás munkára, hisz akkor gyermekük nem lehetne velük. Egy másik válaszadó ötven éve is az önellátó gazdálkodást tartotta megfelelő életformának, mostanra viszont úgy véli a túlélés esélyeit biztosítja. Van, aki a növénytermesztéssel szívesen foglalkozik, de állattartással nem, mert az ideje akkor is kevés lenne, hiszen dolgoznia is kell. Válasza végén egy legörbülő szájú emotikon jelzi, hogy ez szomorúsággal tölti el. Elgondolkodtató válasz számomra, hogy az önellátás sok pénzzel és munkával jár, amit a magyar állam nem segít, inkább ellehetetlenít főleg, hogy a következő válaszadó azt írja, hogy maguk teremtik elő a lehetőséget is, nem kapják senkitől és ettől talán még szebb. Érkezett egyszerű válasz is, hogy nem szeretne önellátó lenni, de egy szomorú is, mert a válaszadó mozgásában korlátozott. Itt jut eszembe az jászberényi iskola iskolakert programja és a magaságyások, valamint az a válasz, hogy a magyar állam nem segít. Hogyan lehetne megoldani, hogy egy mozgásában korlátozott ember is hozzájuthasson az egészséges élelmiszerekhez és részesüljön a kertészkedés, állattartás testet, lelket, szellemet felüdítő áldásaiban? Az egyik válaszadó úgy véli, hogy az önellátó életforma nyugodtabb, egészségesebb élet lenne, még ha nehéz is, míg egy másik úgy érzi túl idős, de ha gyermeke ezt választaná, akkor segítene nekik. Az utolsó válasz is elgondolkodtatott, mert egy egyedülálló írta, aki úgy gondolja ezért nem megoldható számára, mert akkor más elkötelezettségeit, - alapítványi, missziós tevékenység, önkéntes egyházi feladatok- nem tudná ellátni mellette. Felmerült benne egy újabb kérdés vajon a gyülekezetnek kell-e segíteni a testvéreket azzal, hogy annak is juttatunk egészséges élelmiszert vagy annak  is gondozzuk a kertjét, aki a lelki szolgálatot végzi és ezért erre nem jut ideje? Mennyire hatásosak az egyházak ilyen irányú törekvései, mint a Magyar Református Szeretetszolgálat Egyháztáji programja?
A megkérdezettek véleménye arról, hogy milyen önellátással kapcsolatos ismereteket érdemes tanítani az iskolában.
[image: ]
13. számú diagram: Kérdőíves felmérésben megkérdezettek véleménye az önellátó gazdálkodásokkal kapcsolatos ismeretek iskolai átadásról.
Forrás: www.survio.com saját vizsgálat

A 91 válaszadóból 86 a veteményezést, kerti munkák megtanítását véli a legfontosabbnak, ezt követi azonos eredménnyel az állattartás feltételeinek, szabályainak megismerése és a gyümölcsfák ültetése, metszése. A lekvár főzés, befőzés, tartósítás után a megkérdezettek több mint fele szerint a kenyérsütést lenne fontos megtanulni a gyerekeknek. Az épületek kivitelezése, javítása, karbantartása is ötven százalék feletti szavazatot kapott, míg a sajtkészítés, szappankészítés, baromfik felpucolása és sertés feldolgozása már csak a válaszadók kisebb hányada szerint fontos. Ez azért érdekes, mert a leküzdhetetlen nehézségek között a legtöbben az állatok levágását és feldolgozását jelölték meg. Ugyanakkor a kérdésben nem jelöltem mely iskolás korosztály számára lennének ezek hasznos ismeretek, így feltételezhetjük, hogy a bevezetőben megjelent tanító szak az alsós gyermekekre utal. Egyetlen személy van azon a véleményen, hogy ezek nem fontos ismeretek, nem szükséges az iskolában tanítani. A válaszok alapján azok az ismeretek kerültek előre, melyek egy része a kerettantervekben is megtalálható, mint veteményezés, épületek kivitelezése, melyeket tovább lehetne bővíteni a gyakorlatba, jó szervezéssel, pedagógusi szabadsággal átültetni és a vidéki-városi iskolák testvériskolai kapcsolataival minden gyermek számára elérhetővé tenni. 

A kutatás eredményeiből számomra az derül ki, hogy a megkérdezettek körében az önellátó gazdálkodás, mint életfomra mindenki számára ismert, sokan már élik, sokan vágyakoznak iránta, de vannak, akik nem szeretnék ezt választani. Ugyanakkor senki nem mondta azt, hogy ne lenne hasznos vagy értelme. Még a lakásban élők felének is van hobbikertje, ami enged következtetni, hogy a városi ember is vágyik a természetközeli életre, igyekszik megtalálni a módját, hogy a területet egészségenek megőrzésére hasznosítsa. Nagyon fontosnak tarom kielmelni, hogy a gyermekeink számára élhető és fenntartható jövő a legfontosabb és tisztában is vannak azzal, hogy ennek a megvalósítása csak az önfenntartó gazdálkodásokkal lehetséges. Úgy gondolom a témát érdemes lenne tovább fejtegetni és segíteni a bizonytalanokat abban, hogy merjenek kilépni a komfortzónájukból és merjenek változtatni az életükön. 









8. Következtetések, javaslatok

8.1.  Következtetések és javaslatok az önellátó gazdálkodásokra vonatkozóan

A szakdolgozati téma feldolgozása során arra követeztetésre jutottam, hogy az önellátó családi gazdálkodások a 21. században is létjogosultsággal bírnak, hiszem a nagyüzemi gazdálkodások profitorientált termelése a termőföld és az élővilág teljes kizsákmányolásához, ez pedig az ökológiai egyensúly teljes felborulásához vezet. Ezt nem csak a felhasznált szakirodalom támasztja alá, de a témafeldolgozás során készített kérdőíves felmérés eredménye, valamint a személyes interjú is igazolja. A COVID19 járvány olyan gazdasági, társadalmi körülményeket teremtett, amelyben a túlélés egyetlen formája a családi/önellátó gazdálkodás marad. A társadalom megítélése pozitív az önellátó gazdálkodásokat illetően, de számos ok felmerül, melyek miatt nem tudnak változtatni és elszakadni az embert és természetet kizsákmányoló fogyasztói attitűdtől. 
A helyzet megváltoztatása szükségszerű és égető melyben közös felelősséggel bírunk. Mind egyéni, mind állami szinten arra kell törekedni, hogy az önellátás feltételit meg tudják teremteni azok, akik ezt szeretnék. Egyéni elbírálás és mindenki számára elérhető támogatások kidolgozása szükséges. Egy mozgásában korlátozott ember számára a magaságyásos kert óriási segítség lehet, míg másoknak az ingyenesen elérhető szakmai fórumok, tanfolyamok, gyakorló családi gazdálkodások megismerése vagy csupán egy bátorító személy vagy támogató közösség. Az önellátó gazdálkodásokkal megszüntethető a munkanélküliség ember és társadalomromboló hatása, melyre legkiemelkedőbb példa Bogdán László és a Cserdi csoda. 

8.2. Következtetések és javaslatok az önellátás iskolai megjelenéséhez kapcsolódóan

A Petrus házaspárral készített interjú alátámasztotta, hogy igen is lehet olyan iskolai körülményeket teremteni, ahol a gyermekek boldogan, szorongástól, kényszertől mentesen sajátíthatják el az életben valóban fontos, praktikus ismereteket. Létre lehet hozni olyan oktatási intézményeket, ahol a pedagógiai program a gyermekek valójára, lényére épül, nem pedig a gyermekeket próbálják a tantervekhez igazítani. A kérdőíves felmérésből arra a következtetésre jutottam, hogy a megkérdezettek, egyetlen kivétellel, úgy vélik, hogy az önellátással kapcsolatos ismeretek iskolai keretek közötti elsajátítása szükséges és hasznos. Ennek tükrében azon gondolatom, mely az iskolakert keresés közben fogalmazódott meg, miszerint a szülőknek nem fontos, hogy a gyermekeik iskolai tananyagában az önellátás megjelenjen, nem állja meg a helyét. 
Éppen ezért javasolnám tovább vizsgálni és kutatni ezt a témát, mivel a kerettantervben megjelenik, a megkérdezettek fontosnak vélik, az intézményekben mégsem valósul meg vagy csak néhányban, az önellátó életre való nevelés. Mindenképpen üdvözölném, ha az intézmények részéről az iskolakertek, iskola gazdaságok kiépítésének lehetőségét felmérnék és akár olyan regionális testvériskolai kapcsolatokat alakítanának ki, ahol a vidéki és nagyvárosi iskolák együttműködve felnevelhetik azt az új generációt, akik újra békében és harmóniában élhetnek együtt a Teremtett világgal.
















Összefoglalás

Dolgozatomban az önellátó gazdálkodások társadalmi elfogadottságát vizsgáltam és ehhez kapcsolódóan az önellátás megjelenését az általános iskola 1-6. évfolyamán.
Az alkalmazott vizsgálati módszerek, - mint mély interjú, kérdőíves felmérés- megismerhettük a megkérdezettek önellátó gazdálkodásokról alkotott véleményét, a nagyüzemi gazdálkodásokról való tájékozottságát, valamint az önellátók iskolaválasztási szempontjait.
A szakirodalmi feldolgozás során betekintést nyertünk az önellátó gazdálkodások három típusában, megismerhettük a nagyüzemi gazdálkodások fő jellemzőit, a paraszti gazdálkodást és egy mai önellátó gazdálkodás működését, valamint megtudhattuk a családi gazdaságok kialakításának fő indokait. 
Az önellátó gazdálkodások kialakításának feltételit, költségeit, lehetőségeit és veszélyeit, valamint az önellátás kínálta pedagógiai lehetőségeket saját családi gazdaságunk példáin keresztül mutattam be.
A dolgozat készítése során meglévő ismereteimet tovább bővítettem, személyes kapcsolatok alakultak ki az interjú és a működő önellátó gazdálkodások megismerése során.
Mind az önellátó gazdálkodások, mind az önellátás iskolai megjelenéshez tett javaslataim megvalósulása esetén jelentős változást érhetnénk el az önellátó gazdálkodások kialakításának és terjedésének elősegítésében, mellyel a gazdaságban és épp úgy a társadalomban pozitív változások érhetők el, melynek végső eredménye a nemzet megtartó erejének újjáéledése.

Mellékletek
1. számú melléklet

“Példabeszéd a tyúkról” c. ábrapárost a konvencionális, és a permakultúrás tyúktartásról: 
Az első képen egy szűk ketrecben ül a felturbózótt tojótyúk, előtte a vályú, amibe kapja a tudományosan összeállított takarmánykeverékét, a gyógyszereit, hormonjait. Hátul, alul is vályú, oda pottyan a tojás. Az egész ábra gépeket, szállítójárműveket, épületeket ábrázoló rajzokkal, és nyilacskákkal van tele, mutatván, hogy mennyi szállítás, gépesítés, vegyipar, stb, stb. kell ahhoz, hogy ennek a tyúknak a szükségleteit biztosítani, és “melléktermékeit” (trágya, toll) semlegesíteni tudjuk. És egy nagy kérdőjel: Milyen minőségű a tojás? 
A szemben lévő oldalon, a második ábrán a permakultúrás tyúk körül egészen mást látunk. Ö is bent ül egy ládában, mert éppen tojik. Társai kint kapirgálnak egy fás-bokros kertben ahol jól láthatóan minden megvan, ami egy tyúk szemének, csőrének ingere. A bokrokon ízletes bogyók, magvak teremnek, csak össze kell szedniük Legelnivaló zöld is van bőven. A bokrok alatt vastag lombtakaró, amit érdemes fölkapirgálni egy kis gilisztáért, bogárért. A tojóláda egy kis házban van, amelynek nyitva az ajtaja. Benne ülőrudak, kényelmes szalma, alomnak. A tetejéről az esővíz egy hordóba, onnan itatóedénybe folyik. Itt is pottyan a tojás. Csak úgy sugárzik róla, hogy ez bizony “tanyasi”!










2. számú melléklet

Alkalmazkodó gyümölcsészet
Forrás: http://nyitottkertek.hu/markoc/












3. számú melléklet

Nagyüzemi sertéstelep
Forrás: internet










4. számú melléklet

Nagyüzemi tojástermelés
Forrás: internet










5. [bookmark: _Toc65185554]számú melléklet

Májusi veteményes és baromfiudvar
Forrás: saját kert





6. számú melléklet

Nyár végi termés a kertből
Forrás: saját fotó
7. számú melléklet

MODUL„C”: Kertészeti technológiák

A kerettanterv értelmezésében az iskolakert bármilyen gyermekközösség (többségében óvodai, iskolai) rendszeres és értelmező tevékenységével gondozott, oktatás-nevelés és felüdülés céljával művelt kert.
A tantárgy tanulásának-tanításának célja, hogy alapvető kertészeti ismeretek közvetítésével, a tanulók életkorának megfelelő kertművelési, -ápolási technikák elsajátításával, begyakorlásával biztosítsa a környezet- és egészségtudatos életvitel vezetésének feltételeit.
A modul ismeretanyaga hátteret teremt olyan napi döntések meghozatalához, amelyek tudatos fogyasztói magatartásról tesznek tanúságot.
Az iskolakertben végzett munka – biztonságos, felnőttek által irányított kertművelés – megteremti a feltételrendszerét annak, hogy a tanulók döntéseikért, cselekedeteikért és azok következményeiért felelősséget vállaljanak, felelősségtudatuk elmélyüljön. Lehetőséget teremt arra, hogy a tanulók a gyakorlatban tapasztalhassák meg a munkamegosztás jelentőségét, az egyénenként, kis csoportokban végzett munka összeadódó értékét, az együttműködés jelentőségét, az értékteremtés, az alkotás örömét, a munka megbecsülését. Ezek együttesen szolgálják a teljes nevelési folyamatot átható, munkára, életpálya-építésre, együttműködésre és kölcsönös tiszteletadásra nevelés megvalósítását, az önismeret, a társas kultúra fejlesztését.
A tanulók megismerik szűkebb környezetük (vidékük, tájegységük) sajátos mezőgazdasági hagyományait, őshonos növényeit, állatait. Néprajzi ismereteiket gyakorlati tapasztalatokkal egészítik ki. Felértékelődik a környezet folyamatos észlelése, a népi kalendárium, a jeles napok bölcsessége, az előttünk járó generációk tudása, tapasztalata.
Az egészségnevelés terén kiemelkedő jelentőségű a modul tanítása, hiszen élelmiszer előállításáról szól. A kerti terményeket azonnal megkóstolhatják a gyerekek, feldolgozhatják, tartalékot képezhetnek. Mindezek a tevékenységek az élelmiszer-biztonság és az öngondoskodás irányába mutatnak. A gyerekek megismerik, vásárlás során ki tudják választani az egészséges élelmiszereket, biztonsággal tudják azokat feldolgozni, tárolni.
Az iskolai kerti tevékenység otthon a családot is arra késztetheti, hogy néhány alapvető növényt termesszenek, illetve alkalmat teremthet számukra új fajok, fajták vagy éppen a régi, őshonos, mára elfeledett növények megismerésére, kipróbálására.
A rendszeresen végzett kerti munka az egészséges testmozgáson túl a lelki egészség megőrzésének is egyik eszköze.
A környezeti nevelés terén a környezet ismeretén alapuló tudatosságot alakítunk ki. A tantárgy tanítása során a tanuló megtapasztalja az erőforrások tudatos, takarékos használatát (pl. locsolás-esővízgyűjtés, komposztálás stb.), a felelősségteljes gazdálkodás gyakorlatát. Így válik napjai részévé a javakkal való észszerű gazdálkodás, s megtanulja mérlegelni döntései következményeit és kockázatát.
A kertben mint „szabadtéri tanteremben” megvalósuló valóságalapú tanulás lehetőséget nyújt más tantárgyak ismeretanyagának szemléltetésére, mélyebb megértést, gyakorlati alkalmazást célzó tanítására a jelenségalapú tanulás keretében.






8. számú melléklet

Gyerekek a veteményes kertben
Forrás: saját fotó










9.  számú melléklet

Emese lányom legelteti a kislibákat
Forrás: saját fotó


10. számú melléklet

Petrus Roland és felesége Gabriella, interjú, 2021.02.
Mi ösztönzött Benneteket, hogy tanyára költözzetek?
Elsősorban az, hogy a családunk egészséges táplálékot fogyaszthasson és a gyerekek egészséges környezetben nőjenek fel. Jó levegő, állatok stb.
Miért épp Kecskemét vonzáskörzetére esett a választás?
Mindenképpen szerettük volna, ha Budapest „lőtávon” belül marad. Arról nem beszélve, hogy innen Szeged, Szekszárd, Szolnok és Székesfehérvár is könnyen megközelíthető.
Hogyan fogadta a család és barátok a költözés hírét?
Megdöbbentek, és sokan először azért jöttek el megnézni minket, hogy megnézzék, hol szeretnénk éhen halni a jövőben.
Hogyan élték meg gyermekeitek a tanyára költözést?
Amikor ide költöztünk még csak kettő lányom volt, a kicsi másfél évesen nem nagyon vette fel. A nagy már nagyon várta, viszont az óvodai környezetváltozástól tartott egy kicsit. Nagyon könnyen beilleszkedett és sok barátja lett.
Mi alapján választottatok nevelési, oktatási intézményt a gyermekeknek?
Először a nagylány körzetes állami iskolába kezdett eljárni, ami a környéken az egyik legjobb hírű iskola. Ráadásul itt van a faluban nem messze tőlünk. Sajnos azt kellett tapasztalnunk, hogy az oktatási rendszer meglehetősen elmaradott, és a gyerekek mentális egészsége szinte egyáltalán nem fontos. Sokkal fontosabb volt a teljesítmény, és a teljesítménybe hajszolás. Tekintély elven működik az egész.  Egy idő után a gyerek elkezdett alva járni, majd az iskola által generált szorongástól folyamatosak voltak a bepisilések nappal és éjjel is. Ekkor kezdtünk el keresni egy olyan iskolát, ahol nem félemlítik meg a gyereket és nem az a fontos, hogy szép kerek legyen a betű, hanem az, hogy gyerekek maradjanak és játszva tanulnak.
Miért tartjátok fontosnak, hogy a gyermekek ilyen szemléletű óvodában, iskolában nevelődjenek és tanuljanak?
A szorongásmentes nevelés kerül előtérbe, játszva tanulnak egész nap és a gyerek már a második napon teljesen ki volt cserélve. Másként viszonyult hozzánk, a testvéreihez és elmúltak a pszichoszomatikus tünetek. Azért választottuk ezt az iskolát, mert számunkra fontosabb a gyerek testi, lelki egészsége, mint az hogy milyen gyorsan tanul meg olvasni.(hozzáteszem magától tanult meg olvasni)
Milyen iskolai tevékenységeket emelnétek ki, amely kapcsolódik az önellátó életformához?
Iskolakert, sütés-főzés óra, kézműveskedés, hulladékok kreatív újrahasznosítása. Illetve alapvetően arra nevelik a gyerekeket, hogy tiszteljék és szeressék a Teremtett világot. Sok fohászt, köszönetet mondanak, pl: “ Engedd Uram,, hogy a világ szebb legyen velem“ vagy pl: “Világnak világossága, ember-erőm belém oltja, hogy teremtve szépet és jót, átformáljam a világot” Azt hiszem, ez mindent elmond.
Tapasztaljátok-e az önellátó életforma hatásait(pozitív/negatív) gyermekeitek testi, lelki, szellemi fejlődésében?
Igen.
Milyen változásokat tapasztaltok?
Igazából szerintem a mi gyerekeink ebbe nőnek bele, de más gyerekekhez képest jobban érzékelik az idő múlását, lásd kivárni, míg kikel a csirke, vagy megszületik a gida. Kreatívabbak talán, mert nem a tv elé vannak ültetve, hanem az udvaron fa botokkal is nagyon ügyesen elfantáziálnak. Szókincsük igen gazdag. Már csak az állatok révén is, pl. a búg, Cicerél, beugorja, párzik. Vagy pl. az üsző tehén, tinó, ökör közti különbségeket is tudják.
Tapasztaltatok-e olyat, hogy gyermekeiteket hátrány éri tanyai életviteletek miatt?
Eddig csak az előnyöket vettük észre. Szerintem semmi hátrányos nem éri őket.
Ha arra kérnélek Bennetek, hogy győzzetek meg arról, miért váltsak önellátó életmódra mit mondatnátok nekem?
Civilizációs betegségek megelőzése, mert egészséges ételeket ehetsz és mozoghatsz. Élethosszig tartó tanulás. A jelenlegi fogyasztói társadalom hatalmas lufija szerintünk durranás közeli állapotban van. Véleményünk szerint még egy áram nélküli tanyán is nagyobb biztonságban lesz az ember a közeljövőben, mint egy városban. Ezt a biztonságot pedig, a kis kert és az állatok jelentik.
Köszönöm szépen az interjút!



















11. számú melléklet
Kérdőív
Tisztelt Hölgyem/Uram! Gyura-Kiss Edina vagyok a Károli Gáspár Református Egyetem Tanítóképző Főiskolai Karának végzős tanítószakos hallgatója. Szakdolgozatom témájául az Önfenntartó gazdálkodások társadalmi elfogadottságát választottam. Kérdőíves kutatásom célja az, hogy megtudjam miként vélekednek a megkérdezettek az önellátó gazdálkodásokról és hogy milyen ismereteik vannak a nagyüzemi termelésben zajló műveletekről. Kérdőívemet mind városi, mind vidéki személyek, életkortól függetlenül kitölthetik. Válaszaikat anoním módon kezelem, a kutatás eredményeit kizárólag a szakdolgozat megírásához használom fel.
1. Neme

· nő
· ffi

2. Életkora

· < 20
· 21-30
· 31-40
· 41-50
· 51-60
· 61-70
· 70<

3. Lakóhelye

· tanya
· falu
· kisközség
· nagyközség
· kisváros
· nagyváros

4. Iskolai végzettsége

· alapfokú
· középfokú
· felsőfokú

5. Rendelkezik-e bármilyen fokú agrár vagy kertészeti végzettséggel? (Aranykalászos gazda, agrármérnök, mezőgazdasági érettségi stb.)

igen-nem


6. Ha igen, hol végzett és mit?

_____________________________________________________________________

7. Az ingatlan amelyben él:

· társasházi lakás
· emeletes ház
· családi ház kis udvarral
· családi ház gazdasági épületekkel, kerttel
· tanya
· egyéb

8. Ha lakásban él van-e hobbi kertje?

· igen
· nem

9. Ha igen, mire használja?

· szabadidő, pihenés
· gyümölcsös
· veteményes
· állattartás
· ezek közül legalább kettő
· semmire, parlagon van

10. Ha nincs hobbi kertje, miért nincs?

· nincs rá szükségem
· anyagilag nem tehetem meg, hogy vásároljak egyet
· nem lenne időm foglalkozni vele

11. Ha kertes házban lakik, mire használja a kertet?

· szabadidő, pihenés
· gyümölcsös
· veteményes
· állattartás
· ezek közül legalább kettő
· semmire, parlagon van

12. Mi a véleménye az önellátó gazdálkodásokról?

· Hasznos, szeretem, én is önellátó vagyok.
· Hasznosnak tartom, de nem éri meg.
· Hasznosnak tartom, részben önellátó vagyok.
· Teljesen felesleges, mindent meg lehet vásárolni az üzletekben.
· Nem tudom, hogy mi az önellátó gazdálkodás.
· Önellátó voltam, de abbahagytam, mert megöregedtem.
· Szeretnék önellátó lenni, de nem tudom, hogy kezdjek hozzá.
· Szeretnék önellátó lenni, de nincs hozzá tudásom, területem, pénzem.
· Tetszik az önellátó életforma, megvan hozzá minden szükséges, pénz, terület, tudás, de nem merem meghozni a döntést, mert nem szeretném feladni a kényelmes életemet.
· Szívesen elköltöznék falura, tanyára és kezdenék önellátásba, de félek, hogy elveszítem a barátaimat.
· Voltam önellátó, de belefáradtam és abbahagytam.


13. Értékelje mennyire fontos az Ön számára! 
	
	Egyáltalán nem fontos
	Fontos
	Nagyon fontos

	egészséges (adalékanyag mentes) élelmiszerek fogyasztása
	
	
	

	szabad, független élet
	
	
	

	élelmezésre szánt állatok természetes körülmények közötti tartása
	
	
	

	a háztartási hulladék minimálisra csökkentése
	
	
	

	ökológiai egyensúly fenntartása
	
	
	

	korszerű háztartási eszközök, gépek, berendezések használata
	
	
	

	összkomfortos otthon (víz, gáz, villany)
	
	
	

	élhető és fenntartható jövő a gyermekeink számára
	
	
	



14. Ön számára mi jelenti/mi jelentené a legkisebb és a legnagyobb nehézséget egy önellátó gazdaságban? Értékelje a felsoroltakat 1-5-ig terjedő skálán! 
1. nem okoz nehézséget; 2. kis nehézséget okoz; 3. nehézséget okoz, de leküzdhető; 4. nagyon sok nehézséget okoz; 5. leküzdhetetlen nehézség
	
	1
	2
	3
	4
	5

	Az állatok reggeli és esti ellátása
	
	
	
	
	

	Szaktudás hiánya
	
	
	
	
	

	Szabadság, utazás, nyaralásról való lemondás
	
	
	
	
	

	Barátok, család hozzáállása az önellátó életformához
	
	
	
	
	

	Saját nevelésű jószágok levágása
	
	
	
	
	

	Állatok feldolgozása
	
	
	
	
	

	Közbiztonság
	
	
	
	
	

	Infrastruktúra (aszfaltozott út, vezetékes víz, csatorna, áram, vezetékes gáz) hiánya
	
	
	
	
	




15. Tisztában van-e az ipari mezőgazdaság és állattartás működésével? Azt az állítást jelölje, amelyről tud! A nagyüzemi gazdálkodásokban:

· használt növényvédő szerek elpusztítják a hasznos rovarokat is és a méreganyagok az élelmiszerekben is megmaradnak. 
· végzett intenzív talajművelés a termőföld kizsákmányolásához vezet. 
· a kismalacok szemfogát és farkát levágják, hogy ne tudjanak kárt tenni egymásban.  
· a tejtermelő teheneket folyamatosan vemhesítik, borjaikat azonnal elválasztják, hogy minél több tejet tudjanak előállítani.
· a tojótyúkok kiválasztása során, a csibék közül a kakasokat elpusztítják, mert azok nem jelentenek gazdasági hasznot.
· az állatok szűk és természetellenes életterük miatt nyugtalanok, ezért különféle gyógyszerekkel kezelik őket, melyek később a húsukkal az emberi szervezetbe is bekerülnek.

16. Ön szerint a koronavírus járvány okozta társadalmi, gazdasági problémák között melyik életforma kínál több lehetőséget a „túlélésre”?

· Önellátó gazdaság, távol a városi infrastruktúrától
· Ipari termelésre alapozott városi életmód

17. Ha minden lehetőséget megkapna arra, hogy önellátó gazdálkodásba kezdjen (földet, tudást, állatokat, vetőmagot stb.) választaná-e ezt az életformát? Aki már így él, az, ha újra kezdhetné, akkor is ezt az életformát választaná?

igen-nem

18. Ha szeretné, válaszát indokolhatja!

_____________________________________________________________________

19. Ön szerint fontos-e, hogy a gyermekeket az iskolában megtanítsák az önellátás legalapvetőbb ismereteire függetlenül attól, hogy városban vagy vidéken él? Ha igen melyek azok az ismeretek? Többet is választhat!

· veteményezés, kertészeti munkák (ásás, horolás, öntözés, stb.)
· gyümölcsfák ültetése, metszése
· állattartás feltételi, szabályai
· baromfik felpucolása
· sertés feldolgozása
· kenyérsütés
· sajtkészítés
· szappankészítés
· lekvár főzés, befőzés, tartósítás
· épületek kivitelezése, javítása, karbantartása
· ezek nem fontos ismeretek, nem szükséges őket az iskolában tanítani


Köszönöm, hogy válaszaival segítette kutatómunkámat!

